text:
(ནང་དོན་གནད་བསྡུས།)དཔྱད་རྩོམ་འདིར་མདོ་སྨད་གཅན་ཚའི་ཡུལ་གྱི་གོར་སྐྱའི་བྱུང་བ་དང་། གོར་སྐྱའི་དབྱེ་བ། གོར་སྐྱ་བཟོ་བའི་རྒྱུ་ཆ། གོར་སྐྱ་བཟོ་བའི་དུས་ཚིགས། གོར་སྐྱ་བཟོ་བའི་གོ་རིམ། གོར་སྐྱའི་སྤྱོད་ཡུལ་བཅས་གཙོ་བོར་བྱས་ནས་བརྗོད་ཡོད།
(བརྡ་ཆད་གཙོ་བོ།) གོར་སྐྱ། གོར་མོ་ཆེ། ཕྱེ་སྐྱུར། ས་ཚིག གྲོ་ཕྱེ། འོ་ཐོ།(སྤོ་ཐོ།)
སྤྱི་བཤད།
མདོ་སྨད་གཅན་ཚ་ནི་ཡུལ་མིང་ཞིག་ཡིན། གཅན་ཚ་ཞེས་པ་ནི་གཅན་འཕྲང་དང་རྨ་ཆུའི་ཚ་འགྲམ་གཉིས་ཀྱི་བསྡུས་མིང་སྟེ། གཅན་འཕྲང་ཞེས་པ་འཕྲང་འགག་གི་དོན་ཡིན་པས་སྟོད་ན་སུམ་པ་འགག་དང་སྨད་ན་ཤ་བོ་འགག་ཡོད་པའི་བར་གྱི་རྨ་ཆུའི་ཉིན་སྲིབ་ཕྱོགས་ཀྱི་འགྲམ་ངོགས་ལ་གོ་ཞིང་། དེ་ནི་ས་བབ་དམའ་ཞིང་ཚ་བ་ཆེ་བའི་ས་ཁུལ་ཡིན་པས་དེ་ལ་གཅན་ཚ་ཟེར། རྨ་ཀླུང་ཕྱུག་མོ་དལ་བུར་འབབ་པའི་འགྲམ་ངོགས་སུ་ས་བབ་ཧ་ཅང་དམའ་བ་དང་ས་གཤིས་ཤིན་ཏུ་ལེགས་པས་སིལ་སྡོང་དང་སྔོ་ཚོད། འབྲུ་རིགས་སོགས་འདེབས་འཛུགས་ལ་ཕུན་སུམ་ཚོགས་པའི་ཆ་རྐྱེན་འཛོམས་ཕྱིར། མཚོ་སྔོན་ཞིང་ཆེན་ནས་བཤད་ན་འབྲུ་རིགས་དང་བཅས་པའི་འདེབས་འཛུགས་ཀྱི་ཐོན་ཚད་ཧ་ཅང་མཐོ་བའི་ས་ཁུལ་ཞིག་ཡིན་པ་དང་། གནས་འདིའི་སྟོད་སྨད་རི་དང་ཆུ་ཡིས་བརྒྱན་པའི་སའི་ཡོན་ཏན་ཕུན་སུམ་ཚོགས་པར་གྲུབ་ཅིང་། རི་ཆུ་བར་གསུམ་གྱི་རང་བྱུང་གི་ཐོན་ཁུངས་ཀྱིས་གཅན་ཚའི་ངལ་རྩོལ་མི་དམངས་ཀྱི་འཚོ་བའི་ལས་བགོས་ཀྱང་གཙོ་བོ་རོང་འབྲོག་གཉིས་ལ་དབྱེ་བ་དང་། འབྲོག་པའི་རྩྭ་ས་དང་རོང་བའི་ཞིང་ས་ཤིན་ཏུ་གཤིན་པོར་གྲུབ་པ་འདི་གནའ་ནས་ད་བར་དུ་གཅན་ཚའི་ཡུལ་གྱི་འགྲོ་བ་མིའི་འཚོ་བའི་རྟེན་གཞིར་གྱུར་ཡོད་པ་རེད།
དེ་ལས་གོར་སྐྱ་ཞེས་པ་ནི་གོ་རེ་ཡི་མིང་སྟེ་གཅན་ཚའི་ཡུལ་གྱི་ཁ་སྐད་ཅིག་ཡིན། གོར་ནི་གཅིག་ནས་གོ་རེ་ཞེས་པའི་ཚེག་དང་འགྲེང་བུ་གཉིས་དོར་ནས་ར་ཡིག་ཡར་སྦྱར་ཏེ་བསྡུས་འབྲི་བྱས་པ་ཞིག་དང་། གཉིས་ནས་དབྱིབས་གོར་གོར་ཅན་གྱི་གོ་རེ་ལ་གོ སྐྱ་ནི་སའི་མདོག་སྐྱ་བོའི་ནང་བསྲེགས་པའི་གོ་རེ་མདོག་སྐྱ་བོ་ལ་ཟེར། དེ་ལྟར་འབོད་དོན་ནི་གོ་རེ་སྣུམ་གྱི་ནང་དུ་བཙོས་ནས་ཐོན་པ་ལ་སྣུམ་འཁུར་རམ་གོ་དམར་དང་། ས་སྐྱ་བོའི་ནང་དུ་བསྲེགས་ནས་ཐོན་པའི་གོ་རེ་ལ་ཁ་དོག་གོར་སྐྱ་ཞེས་བཏགས་པ་ཞིག་དང་། གོ་རེ་སྐྱ་བོ་ཞེས་པའི་ཚིག་དེ་མྱུར་དུ་བཀླགས་པས་གོར་སྐྱའང་ཟེར། དེ་ནི་ཐོག་མར་ཕྱེ་སྐྱུར་བསྒྱུངས་ནས་ལངས་ཚེ་བུད་མེད་ལག་ཟས་ཅན་དག་གིས་སྐྱ་ཕྱེ་དང་མཉམ་དུ་བརྫིས་ནས་ལེབ་ལེབ་སྒོར་དབྱིབས་ལྟ་བུར་བཟོས་རྗེས། སྔོན་ནས་མེ་ལ་བསྲེགས་ཡོད་པའི་ས་ཚིག་སྙོམས་པོར་རྡུང་བའི་སྟེང་དུ་བཞག་ཐོག དེའི་སྟེང་ལ་ཞིབ་མོར་རྡུང་བའི་ས་བསྲེགས་བླུགས་ནས་དུས་ཚོད་ངེས་ཅན་ཞིག་འགོར་ཏེ་འཚོས་བ་ན་གོ་རེ་དེའི་སྟེང་གི་མི་གཙང་བའི་ས་དང་འཚིག་རོ་རྣམས་བྲད་དེ་ཡོངས་སུ་གྲུབ་ལ། བཟོ་རྩལ་ཕུན་སུམ་ཚོགས་ཤིང་བྲོ་བ་ཤིན་ཏུ་ལེགས་པོ་ཡོད་པས། བཟའ་བྱ་གཞན་ལས་བཅུད་ལྡན་ཡིན་ཕྱིར། ས་འདིའི་མི་རྣམས་ཀྱིས་དེ་བཟའ་རྒྱུར་ཧ་ཅང་དགའ་བ་ཡིན། གོ་རེ་སྲེག་པའི་ལག་རྩལ་འདི་གཅན་ཚའི་ཡུལ་དུ་གནའ་སྔ་མོ་ནས་དར་ཡོད་པ་དང་། དམངས་ཁྲོད་ཀྱི་ཟས་རིགས་ནང་དུ་གོར་སྐྱ་ནི་མེད་དུ་མི་རུང་བ་ཞིག་ཡིན་པར་མ་ཟད། ད་དུང་དམ་པའི་ལྷ་ཆོས་དང་འཇིག་རྟེན་མི་ཆོས་ཀྱི་མཛད་སྒོ་གལ་ཆེན་དག་གི་འབུལ་དངོས་མཆོག་ཏུ་གྱུར་བ་ཞིག་ཀྱང་ཡིན། སྤྱིར་བཏང་གི་གོར་སྐྱའི་ཚད་གཞི་ནི་གྲོ་ཕྱེ་རྒྱ་མ5ཡས་མས་བཀོལ་བ་ཡིན། དེ་ལྟར་གོར་སྐྱ་བཟོ་བའི་ལག་རྩལ་རིམ་བཞིན་འཕེལ་རྒྱས་སུ་སོང་བ་དང་བསྟུན་ནས་གོ་སྐྱ་བསྲེགས་པའི་དབྱིབས་ལ་ནང་གསེས་ཀྱི་རིགས་མང་པོ་བྱུང་ཡོད་ཅིང་། ས་ཚིག་ལ་བརྟེན་ནས་བསྲེགས་པའི་སྲོལ་ནི་མདོ་སྨད་གཅན་ཚའི་ཡུལ་དུ་མ་གཏོགས་ས་ཆ་གཞན་དུ་མེད་པར་བཤད་པ་དང་། འོ་ཐོ་བརྕིགས་པའི་ས་བསྲེགས་དེ་ལའང་སྤྱིར་བཏང་གི་རིགས་མི་འདྲ་བ་གསུམ་ཡོད་དེ། ས་ཚིག་དང་། ས་ཧྲག(རྩྭ་སྲེག) རྒྱ་བརྩིགས་བཅས་ཡོད་ལ། དེ་དག་གི་ཁྱད་ཆོས་མདོར་བསྡུས་རེ་གླེང་ན།
ས་ཚིག་ནི་དཔྱིད་འགོ་ཐོན་ལ་ཉེ་བའི་དུས་སུ། ཞིང་ནང་དུ་ལས་གྱིན་ཡོད་ལ་གཙོ་བོ་ས་ཚིག་ཏུ་འཇུག་པ་ལས་གོ་རེ་སྲེག་པ་མིན། དེའི་དམིགས་ཡུལ་ནི་འོ་ཐོ་མེ་ལ་བསྲེགས་ན་ཞིང་ནང་གི་གནོད་འབུ་མེད་པར་བཟོས་ནས་ཞིང་ས་གཤིན་པོར་བསྒྱུར་ནས་ལོ་ལེགས་འབྱུང་བར་ཕན་པ་བསམ་གྱིས་མི་ཁྱབ། གཞན་ཡང་ས་ཚིག་ནི་རི་མ་དང་ཆུ་མ་གཉིས་ལས་རི་མ་ས་ཁུལ་དུ་དར་ཁྱབ་ཆེ། དེའི་རྒྱུ་མཚན་ནི་སྔོན་ཆད་རི་མ་ས་ཁུལ་དུ་ཕྱུགས་ལས་ཀྱང་གཉེར་བཞིན་ཡོད་པས་ས་བདེ་ཐང་བདེ་མིན་པར་རི་དང་ལ་ལུང་ཤིན་ཏུ་མང་བའི་ཁར། གཅིག་ནས་ཞིང་ས་ཐག་རིང་ན་ཡོད་ཚེ་ལུད་སོགས་སྐྱེལ་འདྲེན་བྱེད་པའི་དྲེལ་བོང་ཉུང་བས་དཀའ་ངལ་ཆེ་བ། གཉིས་ནས་ལ་ཐང་བརྒྱུད་ནས་འགྲོ་དགོས་པས་འགྲིམ་འགྲུལ་སྟབས་བདེ་མིན་པ་སོགས་ཀྱི་གནད་དོན་ལ་གཞིགས་ནས་འོ་ཐོ་ཚིག་པ་རྣམས་ཞིབ་མོར་རྡུང་སྟེ་ཞིང་ནང་དུ་བཀྲམ་ན་ཞིང་སའི་ངོ་བོ་ཇེ་བཟང་དུ་སོང་ནས་གོང་གི་དཀའ་ངལ་དེ་དག་སེལ་ཐུབ། དེར་བརྟེན། ས་ཚིག་དེ་བཟོ་བའི་སྐབས་སུ་ཐོག་མར་ནང་གཟུང་ལ་ཚེར་སྐམ་བཞག་པའི་ཐོག་ཏུ། འོ་ཐོ་མང་པོ་རིམ་བཞིན་བརྩིགས་ནས་ལུས་བོངས་ཧ་ཅང་ཆེ་བ་རྒྱ་བརྩིགས་དང་འདྲ་བ་ལས་ཏེ་ཞིང་ནང་གི་འོ་ཐོ་ཡོད་ཚད་ཅུང་ཙམ་ཚིག་ཏུ་འཇུག་བཞིན་ཡོད་པ་རེད།
རྩྭ་སྲེག་ནི་ཁྱིམ་གྱི་ལྷས་རྭ་དང་རྒྱ་སྒོ་ཕྱི་རུ་ལས་བཞིན་ཡོད། དེ་ནི་འགྲམ་གཉིས་སུ་འོ་ཐོ་ཅུང་མཐོ་བར་བཞག་ནས་དེའི་ཐོག་ཏུ་བུད་ཤིང་བཏིང་སྟེ། རིམ་བཞིན་རྩྭ་དང་ཚེར་མ་ཅུང་ཙམ་བསྲེས་ནས་འོ་ཐོ་བརྩིགས་ཏེ་གྲུབ་པའི་ལུས་བོངས་ཆུང་ཆུང་ཞིག་ཡིན་ཞིང་། མེ་འཇོག་སའི་ཐབ་ཁུང་གཅིག་མ་གཏོགས་མེད་ལ། དེར་རྩྭ་ཡིས་མེ་བུད་ནས་དུས་ཚོད་ཕྱེད་ཀ་འགོར་རྗེས་ཕུབ་མས་ཡོངས་སུ་བཏུམས་ནས་འཇོག་པ་དང་། དེའི་ནང་དུ་གོ་རེ་གཉིས་ནས་གསུམ་མ་གཏོགས་བསྲེགས་མི་ཐུབ། དེ་ནི་གཙོ་བོ་ཁྱིམ་ཚང་ག་གེ་མོ་ཞིག་ནས་མི་ཞིག་འདས་ཚེ་སྡུག་འདྲི་ལ་འགྲོ་སྐབས་གོར་སྐྱ་གཅིག་རེ་ཁྱེར་བ་དང་། བླ་མའི་སྤྱི་གོར་སོགས་ལ་གོ་རེ་གཅིག་ཁྱེར་བའི་རིགས་ལྟ་བུ་ནི་རྩྭ་སྲེག་ནང་དུ་སྲེག་ན་མགྱོགས་པ་མ་ཟད། ཧ་ཅང་སྟབས་བདེ་ཡང་ཡིན་པས། དཀའ་ཚེགས་ཆུང་བ་དང་དུས་ཚོད་ཀྱང་ཉུང་ཙམ་བཀོལ་བས་ཆོག།
རྒྱ་བརྩིགས་ནི་དེ་ལས་ལྡོག་སྟེ་ལུས་བོངས་ཆེ་ཞིང་གོ་རེ་ཉི་ཤུ་ནས་སུམ་ཅུ་བསྲེགས་ཐུབ། དེ་ནི་གཙོ་བོ་ལོ་གསར་དང་མི་ཤི་འདས་མཆོད་ཀྱི་ཆེད་དུ་བསྲེགས་པའི་གཞི་རྒྱ་ཧ་ཅང་ཆེ་བ་ཞིག་རེད། འདི་ནི་རྩྭ་སྲེག་དང་བསྡུར་ན་ལུས་བོངས་ཧ་ཅང་ཆེ་བ་དང་གོ་རེ་མང་དུ་བསྲེགས་ཐུབ་པ། མདུན་རྒྱབ་གཉིས་སུ་མེ་འཇོག་སའི་ཐབ་ཁུང་གཉིས་རེ་བཅས་བསྡོམས་པས་བཞི་ཡོད་པ། ཁྱིམ་བདག་མ་མང་པོ་འདུས་ནས་བསྲེགས་པའི་ཁྱད་ཆོས་ཡོད་ལ། རྒྱུ་ཆའི་ཕྱོགས་ནས་གོང་གི་གཉིས་ཀ་དང་འདྲ་མཚུངས་ཡིན།
གཅིག གོར་སྐྱའི་བྱུང་འཕེལ།
གཅན་ཚའི་ཡུལ་གྱི་གནའ་མི་རྣམས་ཀྱིས་རང་གི་ས་གནས་ཀྱི་རང་བྱུང་ཆ་རྐྱེན་ལ་བརྟེན་ནས་ཞིང་ཕྱུགས་མཉམ་འབྲེལ་གྱི་དཔལ་འབྱོར་གཉེར་བ་ནི་ཁྱད་ཆོས་གཙོ་བོ་ཡིན་ཏེ། དེ་ཡང་གདོད་མའི་དུས་སུ་རི་དྭགས་བརྔོན་པ་དང་འཕྲོ་ལྷག་སྒོ་ཕྱུགས་སུ་གཉེར་བ་ཡུན་རིང་ཕྱིན་པའི་གོ་རིམ་ནང་རིམ་གྱིས་གཏན་སྡོད་ཀྱི་ཁང་བ་དང་ཆེད་གཉེར་གྱི་ཞིང་ལས་དར་བས་ཆབ་སྲིད་དང་བསམ་བློའི་དཔལ་ཡོན་རྒྱས་པའི་དངོས་པོའི་དཔལ་འབྱོར་གྱི་རྨང་གཞི་ཆགས། དེ་ལྟར་ཞིང་ལས་གཉེར་ནས་འབྲུ་རིགས་སྣ་ལྔ་སོན་འདེབས་བྱེད་པའི་ལག་རྩལ་ཕུན་སུམ་ཚོགས་པ་བྱུང་ཡོད། དེར་བརྟེན། གོར་སྐྱ་བཟོ་བའི་རྒྱུ་ཆ་གཙོ་བོ་ནི་གྲོ་ཕྱེ་ཡིན་པ་དང་། དེ་ནི་འབྲུ་རིགས་སྣ་ལྔའི་ནང་གི་གྲོ་འཐག་པ་ལས་བྱུང་བ་ཞིག་ཡིན་ལ་གྲོ་ཕྱེ་འཐག་པའི་ལག་རྩལ་འདི་ཡོད་པ་ནས་གོ་རེ་ཡང་བྱུང་ཡོད་པར་འདོད།
དང་པོ། གྲོ་དང་ས་ཀར། ནགས་ཚལ་ཕུན་སུམ་ཚོགས་པར་བརྟེན་ནས་བྱུང་བ།
གཅན་ཚའི་ཡུལ་གྲུ་འདི་ནི་མཚོ་སྔོན་ཞིང་ཆེན་དུ་ས་བབ་ཧ་ཅང་དམའ་བའི་ས་ཁུལ་ཞིག་ཡིན་པས། འབྲུ་རིགས་སྣ་ལྔའི་ཐོན་ཁུངས་ཕུན་སུམ་ཚོགས་པ་ཡོད། དེ་ནི་རྨ་ཆུའི་ཚ་འགྲམ་དུ་རོང་བ་རྣམས་ཆགས་ཡོད་ལ། དེར་ཚ་བ་ཧ་ཅང་ཆེ་བ་དང་ཞིང་ལ་ཆུ་འདྲེན་རྒྱུ་མང་པོ་ཡོད་པ་སོགས་ཀྱི་འབྲུ་རིགས་འདེབས་འཛུགས་ཀྱི་འབྲས་བུ་བཟང་བོ་ཐོན་གྱི་ཡོད། གཞན་ཡང་ས་ཀར་དང་ནགས་ཚལ་སོགས་ཧ་ཅང་ཕུན་སུམ་ཚོགས་པ་ཡོད་པ་དེས། གོར་སྐྱ་བསྲེགས་པར་རང་བྱུང་གི་ཆ་རྐྱེན་ལེགས་པོ་བསྐྲུན་ཡོད། དེའི་རྒྱུ་མཚན་ནི་ས་ནི་བ་ཚྭ་རྡོའུ་ཟེགས་འདྲེས་བ་ཡིན་ན་གོ་རེ་མི་ཤིང་བས། ངེས་པར་དུ་འོ་མ་དང་འདྲ་བའི་ས་ཀར་འཇམ་པོ་ཡིན་དགོས་པས། ཡུལ་གྲུ་འདིར་ས་ཀར་ཧ་ཅང་མོད་པོ་ཡོད་པ། གཞན་ཡང་ས་བསྲེགས་པར་འབུད་ཤིང་ས་འཚིག་ཐུབ་པའི་ཆ་མ་ལབ་ཅན་ཏེ་སྟག་པ་དང་ཁིས་བ། གསོམ་སྡོང་བཅས་ཡིན་དགོས། གལ་ཏེ་འབུད་ཤིང་བཟང་བོ་མིན་ཚེ་ས་འཚིག་མི་ཐུབ་པ་དང་། ས་འཚིག་མ་ཐུབ་ན་གོ་རེ་བསྲེགས་ཐུབ་ཀྱི་མེད། དེ་བས། ལྗོངས་འདིའི་གྲོ་དང་ས་ཀར། ནགས་ཚལ་བཅས་ཀྱི་གོ་རེ་བསྲེགས་པའི་ཆ་རྐྱེན་ལ་རང་བྱུང་གི་རྨང་གཞི་ངེས་ཅན་ཞིག་བཏིང་ནས་ད་གཟོད་གོར་སྐྱ་འདི་རིམ་བཞིན་བྱུང་བ་རེད།
གཉིས་པ། གོར་སྐྱ་ནི་ཐོག་མར་དམག་གི་ལམ་རྒྱགས་ལ་བསྲེགས་ཚུལ།
གོར་སྐྱ་ནི་གྲོ་ཕྱེ་རྒྱ་མ་ལྔ་ཙམ་གྱིས་བཟོས་པས། མི་གཅིག་ལ་མ་མཐའ་ཡང་ཉིན་གསུམ་བཞི་ཙམ་ལ་འདང་ཞིང་གནའ་སྔ་མོ་དམག་འཁྲུག་བྱེད་པའི་སྐབས་སུ། གཡུལ་ས་རུ་ཉི་མ་འགའ་རེ་འགོར་བས། ལག་ཏུ་བཟུང་ཏེ་ས་གང་དུ་སོང་ནས་དགྲ་ལ་འཐབ་ཚེ། ཆུ་ནི་ལུང་བ་རེ་རེ་ན་ཧ་ཅང་མོད་སྟབས་དུས་ཐོག་ཏུ་ཟོས་ན་མི་རྣམས་ལ་སྟོབས་ཤུགས་རྒྱས་ཐུབ་པས་དམག་གི་ལམ་རྒྱགས་ལ་སྟབས་བདེ་བར་དམིགས་ནས་བཟོས་པ་རེད་ཟེར། དེའི་རྒྱུ་རྐྱེན་ནི་གཅན་ཚའི་ཡུལ་འདི་ནི་བོད་བཙན་པོའི་དུས་སྐབས་ཀྱི་ས་མཚམས་སྲུང་བའི་དམག་གི་རྩལ་ལས་མཆེད་པའི་མདའ་རྩལ་དར་བའི་ཡུལ་གྲུ་ཞིག་ཡིན་ཟེར་བ་དང་། དེང་སང་ཡང་མདའ་རྩལ་འགྲན་བསྡུར་བྱེད་པའི་གོམས་སྲོལ་རྒྱུན་མ་ཆད་པར་ཡོད་པ་མ་ཟད། ད་དུང་སྤྱི་ལོ2006ལོར་རྒྱལ་ཁབ་རིམ་པའི་མདའ་མོ་གཡང་རྫོང་ཞེས་པའི་མཚན་སྙན་གནང་བ་འདི་དག་ལ་དཔག་ན་གནའ་སྔ་མོར་མདོ་སྨད་གཅན་ཚའི་ཡུལ་འདིའང་དམག་འཁྲུག་རྒྱག་པའི་གནས་ཤིག་ཡིན་པས་དམག་གི་ལམ་རྒྱགས་ལ་བསྲེགས་པ་རེད་ཅེས་ཀུན་ལ་བཤད་སྲོལ་ཡོད། དེར་བརྟེན། གོར་སྐྱ་ནི་དུས་ནམ་ཞིག་ལ་བྱུང་བ་ཐག་གཅོད་བྱེད་མི་ཐུབ་མོད། འོན་ཀྱང་གནའ་སྔ་མོ་ཞིག་ནས་བྱུང་བར་གདོན་མི་ཟ། རྒྱུ་མཚན་ནི་མི་རྣམས་ཀྱི་ཆུ་འཁྱགས་འཐུང་པ་ལས་ཆུ་ཁོལ་འཐུང་ན་ལུས་པོ་ལ་བདེ་སྣང་སྟེར་བ་དང་། ཤ་རློན་པ་ཟ་བ་ལས་ཤ་བཙོས་ཏེ་ཟོས་ན་ལུས་ཕུང་ལ་ཕན་པ་དང་བྲོ་བ་ཡོད་པ་སོགས་ཤེས་པ་བཞིན་གོ་རེའང་སྲེག་ན་བྲོ་བ་ཆེ་ཞིང་འཇུ་སླ་བའི་ངེས་ཤེས་རྙེད་པ་དང་གཅིག་མཐུན་རེད། དེ་བས་ཆེས་ཐབས་ཆག་གི་ཡོ་བྱད་འདི་དག་ལ་བསམ་ན་དེ་ནི་གདོད་མའི་ལག་རྩལ་གྱི་རྣམ་པ་ཞིག་ཡིན་པ་ཤེས་ཐུབ་པར་སྙམ།
གསུམ་པ། གོ་རེའི་དཔེ་གཞི་སྣང་རའི་གོར་མོ་ཆེ།
གཅན་ཚའི་ཡུལ་འདིར་གོ་རེ་བསྲེགས་པའི་ལག་རྩལ་འཕེལ་རྒྱས་སུ་སོང་ནས་ཁམས་རའི་གོར་སྐྱ་དང་། སྐྱ་རྒྱའི་གོར་སྐྱ། ནང་ཁོག་གོར་སྐྱ་སོགས་ཡུལ་སྡེའི་སོ་སོའི་གོ་རེ་ལ་ཁྱད་ཆོས་ཅུང་ཙམ་མི་འདྲ་བ་ཡོད་མོད། ཡིན་ནའང་འདིར་སྣང་རའི་གོར་མོ་ཆེའི་དཔེར་མཚོན་ཙམ་དྲངས་ན།
དུས་ཡུན་མང་པོ་ཞིག་འགོར་བའི་རྗེས་སུ། མི་རྣམས་ཀྱི་བསམ་པའི་གོ་རྟོགས་ཇེ་མཐོར་སོང་སྟེ། གོ་རེ་བསྲེགས་པའི་ལག་རྩལ་ཡང་ལྡབ་འགྱུར་གྱིས་གོང་དུ་འཕེལ་ནས་རྩྭ་སྲེག་ནང་དུ་བསྲེགས་པའི་གོ་རེ་ཆུང་བ་དེ་རིམ་བཞིན་ཆེ་རུ་བསྒྱུར་ནས་སྐད་གྲགས་ཆེ་བའི་སྣང་རའི་གོར་མོ་ཆེ་ཟེར་བ་ཞིག་བྱུང་ལ། ལོ་རྒྱུས་སྟེང་སྣང་རའི་གོར་མོ་ཆེ་ཐེངས་གང་མང་ལ་བསྲེགས་མྱོང་ཞིང་། གཞི་རྒྱ་ཆེ་བ་ནི་སྣང་རའི་མཆོད་རྟེན་ལ་རབ་གནས་མཛད་སྐབས་སྣང་ར་མཛོ་བརྒྱའི་དད་ལྡན་རྣམས་ཀྱིས་གོར་མོ་ཆེའི་ཚངས་ཐིག་ལ་ཕལ་ཆེར་རྨིད1.2དང་མཐུག་ཚད་ལ་ལིས་རྨིད20ཙམ་ཡོད་པའི་གྲོ་ཕྱེ་རྒྱ་མ80ལྷག་བཀོལ་བ་དེ་ས་སྐྱ་པཎ་ཆེན་མཆོག་ལ་ཕུལ་བར་བཤད། ཡང་རྒྱལ་མཆོག་བསྐལ་བཟང་རྒྱ་མཚོ་ཨ་མདོར་ཕེབས་སྐབས། སྣང་རའི་དད་ལྡན་རྣམས་ཀྱིས་གྲོ་ཕྱེ་རྒྱ་མ100ལྷག་གི་གོར་མོ་ཆེ་བསྲེགས་ཏེ་ཕུལ་ཞིང་། ཁོང་གི་ཐུགས་བཀོད་ལྟར་ཀོ་ཐུམ་གྱིས་བཏུམས་རྗེས་ཤིང་སྒམ་དུ་བཅུག་སྟེ་གཡག་ལ་བཀལ་ནས་ལྷ་སའི་ཇོ་བོ་རིན་པོ་ཆེར་ཕུལ། ཡང་འཇམ་དབྱངས་བཞད་པ་སྐུ་ཕྲེང་གཉིས་པ་རྗེ་ཀུན་མཁྱེན་འཇིགས་མེད་དབང་བོ་མཆོག་དགུང་ལོ་ཉེར་ལྔ་བ་ལ་དབུས་སུ་བྱོན་ཏེ། འབྲས་སྤུངས་སྒོ་མང་གྲྭ་ཚང་དུ་ལོ་བརྒྱད་ཀྱི་རིང་བཀའ་པོད་ཡོངས་རྫོགས་སྦྱང་བ་དཔྱིས་ཕྱིན་མཛད་ཅིང་མཁས་གྲགས་ཀྱི་སྙན་པ་འབྲུག་ལྟར་ལྡིར། ཕྱག་རྫས་ཅི་ཡོད་ཀྱིས་རྟེན་གསུམ་བཞེངས་ཤིང་རྣམ་དཀར་གྱི་རྒྱུར་ཕུལ་བས་སྐུ་ཆས་བཀྲེན་ཏེ་སྐབས་འགར་དཀའ་སྤྱད་ཀྱི་འཚོ་བའི་ཚུལ་མཛད་པར་དབུས་གཙང་གི་དགེ་བཤེས་རེ་འགས་ཨ་མདོ་སྤྲང་བོ་ཡིན་པའི་ཚུལ་བརྗོད་པར་ཁོང་གིས་རང་གི་ཕ་ཡུལ་སྣང་རའི་གོར་མོ་ཆེ་བསྐུར་ཡོང་རྒྱུའི་སྐད་བཏང་བ་ལྟར་ཕ་ཡུལ་ནས་གྲོ་ཕྱེ་རྒྱ་མ100ལྷག་བཀོལ་བའི་སྣང་རའི་གོར་མོ་ཆེ་འབྱོར་བ་ལྷ་ལྡན་སྨོན་ལམ་ཆེན་མོའི་སྐབས་སུ་ཇོ་བོ་རིན་པོ་ཆེར་ཕུལ་ཏེ་ལྗོངས་འདིའི་ཟས་ནོར་ལོངས་སྤྱོད་རྒྱས་ཤིང་ཞལ་ཟས་རོ་བརྒྱ་ལྡན་པའི་གསོལ་སྨོན་མཛད་པས། དེར་འདུས་སེར་སྐྱ་ཀུན་གྱིས་ཁོང་གི་ཕ་ཡུལ་སྣང་ར་ནི་ཟས་ནོར་ལོངས་སྤྱོད་རྒྱས་ཤིང་འབྲུ་རིགས་སྣ་ལྔ་འཁྲུངས་བའི་ཡུལ་ཞིག་ཡིན་པ་ཤེས། དེ་ལྟར་གོར་སྐྱ་བསྲེགས་པའི་ལག་རྩལ་འཕེལ་རྒྱས་ཀྱི་རྩེ་མོར་སོན་ནས་གོ་རེ་ཆུང་བ་དེར་དཔེ་བྱས་ནས་སྣང་རའི་གོར་མོ་ཆེ་ཟེར་བ་ཞིག་བྱུང་བ་དེ་ས་སྐྱ་པཎ་ཆེན་དང་། རྗེ་ཀུན་མཁྱེན་འཇིགས་མེད་དབང་བོ། པཎ་ཆེན་སྐུ་ཕྲེང་དགུ་བ་ཆོས་ཀྱི་ཉི་མ། པཎ་ཆེན་སྐུ་ཕྲེང་བཅུ་བ་ཨེར་ཏི་ཎི་ཆོས་ཀྱི་རྒྱལ་མཚན་སོགས་ལ་མཇལ་རྟེན་དུ་ཕུལ་ནས་ལྷ་སའི་ཇོ་བོ་རིན་པོ་ཆེ་དང་། གཙང་བཀྲ་ཤིས་ལྷུན་པོ། པེ་ཅིན་བཅས་སུ་ཁྱེར་བ་སོགས་ལས་མདོ་སྨད་གཅན་ཚའི་ཡུལ་དུ་གོར་སྐྱ་ནི་གནའ་སྔ་མོ་ནས་དར་ཡོད་པ་ར་སྤྲོད་བྱེད་ཐུབ་པ་མ་ཟད། ད་དུང་ད་ལྟའི་བར་དུ་མ་ཉམས་པར་བྱེད་སྒོ་ཅི་ཞིག་སྤེལ་ཀྱང་ཕན་ཚུན་ལ་འབུལ་རྟེན་གལ་ཆེན་དུ་འཁྱེར་ནས་འཚོ་བའི་ཁྲོད་དུ་སྤྱོད་རྒྱ་ཅུང་ཙམ་ཆེ་པས་གོར་སྐྱ་འདི་ནི་མདོ་སྨད་གཅན་ཚའི་ཡུལ་གྱི་ཁྱད་ཐོན་ཟས་རིགས་མཆོག་གྱུར་ཞིག་ལ་རྩི་བཞིན་ཡོད།
གཉིས། གོར་སྐྱ་བཟོ་བའི་གོ་རིམ།
དང་པོ། སྟ་གོན་གྱི་དུས་རིམ།
བྱ་བ་དང་ལས་ཀ་གང་ཞིག་བསྒྲུབ་ཀྱང་དེ་ལ་གོ་རིམ་ངེས་ཅན་ཞིག་བརྒྱུད་ནས་འགྲོ་དགོས་པ་ལྟར་གོར་སྐྱ་བསྲེགས་པར་ཐོག་མར་ཡོ་བྱད་དང་རྒྱུ་ཆ་རྣམས་སྔོན་ནས་ཆ་ཚང་བར་གྲ་སྒྲིག་བྱེད་དགོས་པས་གཤམ་ནས་ཡོ་བྱད་དང་རྒྱུ་ཆའི་མིང་། དེ་དག་གི་ནུས་པ་རགས་ཙམ་རེ་མཚམས་སྦྱོར་བྱེད་རྒྱུ།
༡ ཡོ་བྱད་དང་དེའི་སྤྱོད་སྒོ།
ད་ལྟའི་སྤྱི་ཚོགས་ནང་དུ་གོ་རེ་བཟོ་པའི་ལག་རྩལ་དང་ཡོ་བྱད་ལ་འགྱུར་ལྡོག་བྱུང་ཡོད་པ་སྟེ། ལྕགས་རིགས་ཀྱི་ནང་དུ་བསྲེགས་པའི་གོ་རེ་དེ་ནི་སྲེག་རྩལ་ཧ་ཅང་མྱུར་ཞིང་སྟབས་བདེ་ཡིན་པ་དང་། མིག་ནང་དུ་མཛེས་པས་ཡིད་འཕྲོག་པར་བྱེད་ན་ཡང་ལྕགས་ཀྱི་དྲི་མ་ཅུང་ཙམ་ཁ་བ་དང་། བུད་ཤིང་གི་མེ་ལ་བརྟེན་ནས་ཟ་མ་གཡོས་སྦྱོར་བྱས་པའི་བྲོ་བ་དེ་གློག་དང་རྡོ་སོལ་སོགས་བཀོལ་ནས་གཡོས་སྦྱོར་བྱས་པ་ལས་ཞིམ་མངར་ཆེ། དེ་བས་མདོ་སྨད་གཅན་ཚའི་ཡུལ་གྱི་གོར་སྐྱ་བཟོ་བའི་ཡོ་བྱད་ནི་རང་གི་ཉེ་འཁོར་ན་རྒྱུན་དུ་ཡོད་པའི་མི་གཙང་བའི་རྫས་གང་གིས་ཀྱང་མ་བསླད་པའི་རང་བྱུང་གི་དངོས་པོ་དག་ཡིན། དེ་དག་བཀོལ་སྤྱོད་བྱེད་སྐབས་གཙོ་ཕལ་གྱི་དབྱེ་བ་ཡོད་ལ། སྤྱིར་བཏང་གི་འོ་ཐོ་དང་། བུད་ཤིང་། ཚེར་མ། རྩྭ་སྐམ་པོ། ཕུབ་མ ། འོ་རྡུང་། ལྕགས་ཁེམ། ཤིང་ལེབ། འཁན་པ། བརྡལ་རིལ། གོར་བྲད་སོགས་ནི་ངེས་པར་དུ་དགོས་པས་གཙོ་བོ་དང་། གཞོར། སླེ་བོ། སྟ་རེ་བཅས་ནི་མེད་ནའང་ཆོག་པས་ཕལ་བ་ཡིན། དེ་བས་དེ་དག་གི་སྤྱོད་སྒོ་རགས་ཙམ་བརྗོད་ན། འོ་ཐོ་ནི་ས་གང་ཡིན་གྱི་མི་ཆོག་པར་ས་ཀར་དང་སྤང་ཐོ་ཅུང་སྙི་མོ་ཡིན་དགོས། དེ་ནི་གད་པ་ཆད་པའི་ངོས་སྐམ་པོ་ནས་གཞོར་གྱི་སློག་པའམ་ཡང་ན་ཞིང་ནང་གི་ས་རོག་སྐམ་པོ་དེ་དག་ཡིན་དགོས། གལ་ཏེ་བ་ཚྭ་དང་རྡོ་ཟེགས་འདྲེས་པའི་འོ་ཐོ་སོགས་ཡིན་ཚེ་གོ་རེ་སྲེག་ན་ཚོས་ཁོག་མི་ལོན་པ་རེད། འབུད་ཤིང་ནི་ས་ཚིག་གི་ཆེ་ཆུང་དང་འོ་ཐོའི་མང་ཉུང་ལ་ལྟོས་ནས་སྦོམ་ཕྲ་དང་རིང་ཐུང་ཐག་གཅོད་བྱེད་དགོས་པ་མ་ཟད། ད་དུང་འོ་ཐོ་ཡར་འདེགས་པ་དང་བསྲེགས་པར་བྱེད་རྒྱུ་ནུས་པ་གལ་ཆེན་ཐོན་པ་ཡིན། ཚེར་མ་ནི་རི་མགོར་སྐྱེས་པའི་རྩི་ཤིང་ཞིག་ཡིན་ཞིང་། དེ་སྔ་མོ་ནས་བྲེགས་ཏེ་སྐམ་དུ་བཅུག་རྗེས། ས་ཚིག་ནང་དུ་བཏུམས་ནས་མེ་ལ་སྒྲོན་ན་འབར་ཤུགས་ཧ་ཅང་ཆེ་བས་ས་ཚིག་པར་ཕན་ཐོགས་ཆེ། རྩྭ་ནི་གྲོ་ནས་གཡུལ་ལ་བཅག་ནས་བྱུང་བ་དེ་ས་ཚིག་ལས་པའི་ཐབ་ཁུང་ནང་དུ་དུས་ཚོད་སྐར་མ་ཉི་ཤུ་ལྷག་ལ་བུས་ནས་བུད་ཤིང་དང་འོ་ཐོ་ཆེས་ཆེར་ཚིག་པར་ནུས་པ་ཐོན་ཐུབ། ཕུབ་མ་ནི་ས་ཚིག་མེ་ལ་སྒྲོན་པའི་རྗེས་སུ། ས་ཚིག་ཧྲིལ་བོ་ཡོངས་སུ་མཐུག་པོར་བཏུམས་ནས་ཕྱི་ངོས་ཀྱི་འོ་ཐོ་ཚིག་པར་བྱེད་ལ་མེ་ཤེད་ཕྱི་རུ་ཤོར་དུ་མི་འཇུག་པའི་ཆེད་དུ་ཡིན། འོར་རྡུང་ནི་འོ་ཐོ་ཚིག་ནས་དམར་པོར་གྱུར་བ་དེ་ཞིབ་མོར་རྡུང་བྱེད་ཡིན། ལྕགས་ཁེམ་ནི་འོ་ཐོ་ཚིག་ནས་དམར་པོ་མེ་དང་འདྲ་བར་གྱུར་བ་ཡང་ཡང་རྡུང་ནས་ཞིབ་མོར་བཟོས་ཏེ་ཕྱེ་སྐྱུར་གོ་རེ་ཐོག་ཏུ་འཕེན་བྱེད་ཅིག་ཡིན། ཤིང་ལེབ་ནི་ཕྱེ་སྐྱུར་བརྫིས་ནས་གོ་རེའི་དབྱིབས་སོགས་བཟོ་བར་བྱེད་པའི་སྡོང་གཏུན་ལེབ་མོར་དྲས་པ་ཞིག་ཡིན། འཁན་པ་ནི་རི་འགོར་སྐྱེས་པའི་རྩི་ཤིང་གཙང་མ་ཞིག་ཡིན་པ་དང་དྲི་མ་ཧ་ཅང་ཞིམ་པས་བསང་རྫས་སུ་བཀོལ་ལ། དེ་ནི་ལྭ་བ་འཚེམ་པའི་ཁབ་དང་འདྲ་བའི་སྦོམ་ཕྲ་ཞིག་གིས་སྒོར་དབྱིབས་སུ་བཟོས་ཡོད་པའི་ཕྱེ་སྐྱུར་ས་ཚིག་ནང་དུ་མ་འཕངས་པའི་སྔོན་ལ་ཡང་ཡང་གཙགས་ནས་སྲེག་ན་གོ་རེ་ཡར་སྦོས་བ་དང་སེར་ཀ་མི་གས་པའི་ཆེད་དུ་ཡིན། བརྡལ་རིལ་ནི་ཕྱེ་སྐྱུར་བརྫིས་ནས་རིལ་རིལ་བྱས་པ་དེ་ཆ་སྙོམས་པོར་གོར་གོར་བྱས་ཏེ་བརྡལ་བྱེད་ཅིག་ཡིན། གོར་བྲད་ནི་རྡོ་རྩུབ་པོ་ཞིག་སྟེ་གོ་རེ་བསྲེགས་པའི་སྟེང་ཕྱོགས་དང་མཐའ་ཁ་མེ་ཡི་ཚིག་པ་སོགས་ཡང་ཡང་བྲད་ནས་གཙང་མར་བྱེད་སྤྱད་ཅིག་ཡིན། གཞོར་ནི་ས་ཚིག་ལས་པའི་འོ་ཐོ་སློག་བྱེད་ཅིག་ཡིན། སླེ་བོ་ནི་འོ་ཐོ་སྐྱེལ་འདྲེན་བྱེད་པའི་སྣོད་ཅིག་ཡིན། སྟ་རེ་ནི་ས་ཚིག་ཐོག་མར་ལས་པའི་སྐབས་ས་ཚིག་གི་ཆེ་ཆུང་ལ་ལྟོས་ནས་བུད་ཤིང་གི་རིང་ཐུང་གཏུབ་བྱེད་ཅིག་ཡིན། དེ་བས་ཡོ་བྱད་འདི་དག་གི་ནང་དུ་འོ་ཐོ་དེ་གཅིག་ནས་བསྲེགས་ཏེ་གོ་རེ་བཟོ་ཆོག་ལ། གཉིས་ནས་གོ་རེ་བསྲེགས་པའི་རྗེས་ཀྱི་ས་རྡུལ་ཞིབ་མོ་དེ་རྣམས་ཞིང་ཐོག་ཏུ་བརྡལ་ན་ཞིང་སའི་ས་བཅུད་ཇེ་བཟང་དུ་སོང་ནས་ཞིང་ལས་ཐོན་སྐྱེད་ཐད་དུའང་ནུས་པ་མི་དམན་པ་ཞིག་ཐོན་པས། དེང་གི་དུས་འདིར་ཞིང་ལས་ཀྱི་ཐོན་འབབ་ཇེ་བཟང་དུ་འབྱུང་རྒྱུར་བསམ་ནས་རྫས་འགྱུར་གྱི་ལུད་རྫས་མང་དུ་བཀོལ་ན་ས་གཤིས་ཀྱི་ངོ་བོ་ལོ་རེར་བསྡད་ཀྱིན་ཇེ་ངན་དུ་སོང་ནས་ཁོར་ཡུག་ལ་གནོད་སྐྱོན་ཐེབས་པ་ལས་ལེགས་པར་སྙམ་པ་དང་། ཕྱེ་བརྫིས་པ་སྒོར་དབྱིབས་སུ་བཟོས་ཏེ་ས་ཚིག་ནང་དུ་འཕངས་མ་ཐག་སྔོན་དུ་འཁན་པ་ཡིས་ཕྱེ་ཐོག་ཏུ་གཙགས་ནས་དབུགས་འགྲོ་ས་བཏོད་དགོས། གལ་ཏེ་མ་གཙགས་ན་ས་བསྲེགས་ཚ་བོ་དེ་གོ་རེ་ཐོག་ཏུ་བླུགས་ཚེ། མཁའ་དབུགས་འགྲོ་ས་མེད་པས་གོ་རེ་སྙོམས་པོར་མི་འདུག་པར་དཀྱིལ་དང་ཞབས་ནས་ཡར་མར་ལྟོ་ལྡིར་དུ་གྱུར་ནས་མི་སྡུག་པར་འགྱུར་བའི་སྣང་ཚུལ་སོགས་ལ་རྒྱུས་ལོན་བྱས་པ་ནི་ཧ་ཅང་གཏིང་ཟབ་པས་འདས་པའི་གཅན་ཚའི་མེས་པོ་རྣམས་ནི་ཇི་འདྲའི་བློ་རིག་བཀྲ་བ་ཞིག་རེད།
༢ རྒྱུ་ཆ་དང་དེའི་ནུས་པ།
མདོ་སྨད་གཅན་ཚའི་ཡུལ་ནི་རྨ་ཀླུང་སྔོན་མོའི་འགྲམ་རྒྱུད་དུ་ཆགས་ཤིང་། ཞིང་ཕྱུགས་གཉིས་ལས་གཙོ་བོ་ཞིང་ལས་གཉེར་བ་དང་། གྲོ་ཡི་ཐོན་ཁུངས་ཧ་ཅང་མོད་པོ་ཡོད་པའི་རྐྱེན་གྱིས་གོ་རེ་བཟོ་རྒྱུ་དེ་བཟའ་བཅའི་ནང་གི་གཙོ་གྲས་ཤིག་ཡིན་པ་དང་། ལྷག་པར་དུ་ཁོར་ཡུག་གི་ཆ་རྐྱེན་དང་བསྟུན་ནས་ས་ཚིག་གི་ནང་དུ་གོ་རེ་བསྲེགས་པའི་ལག་རྩལ་ནི་ཕུན་སུམ་ཚོགས་པ་ཡོད། གང་ལྟར་ཡང་གོ་རེ་བཟོ་རྒྱུ་དེ་འཚོ་བའི་ཁྲོད་དུ་མེད་དུ་མི་རུང་བ་ཞིག་ཡིན་པས་དེ་བཟོ་པའི་རྒྱུ་ཆ་གཙོ་བོ་ནི་ཕྱེ་དང་། སྐྱུར་རྟ། ཆུ། ཙག་ཀ་དང་བུལ་ཏོག་བཅས་ཡིན། དེ་ལ་ཕྱེ་ནི་འབྲུ་རིགས་སྣ་ལྔའི་ནང་གི་གྲོ་རང་འཐག་ལ་འཐག་ནས་ཞིབ་མོར་བཏང་བ་དེ་ཡིན། སྐྱུར་རྟ་ནི་དང་ཐོག་ཕྱེ་ཡི་ནང་དུ་དར་བ་ཅུང་ཙམ་བླུགས་པ་རུ་རྟ་བྱས་པའི་རྨང་གཞིའི་སྟེང་ནས་ཕྱེ་སྐྱུར་བསྒྱུངས་པ་དེ་ཡིན། ཆུ་ནི་ཕྱེ་དང་སྐྱུར་གཉིས་འདྲེས་སྦྱོར་བྱེད་པར་མེད་དུ་མི་རུང་བ་ཞིག་ཡིན་པས། དེ་ནི་གཙོ་བོ་ཕྱེ་ཡི་མང་ཉུང་ལ་ལྟོས་ནས་ཚོད་འཛིན་བྱེད་ཀྱི་ཡོད། ཙག་ཀ་ནི་རི་མགོར་སྐྱེས་པའི་ལྡུམ་བུའི་རིགས་ཀྱི་རྩི་ཤིང་ཞིག་ཡིན། དེ་ནི་དབྱར་ཁར་སྐྱེས་ཤིང་། དགུན་ཁར་སྐམ་ནས་མདོག་དཀར་པོ་གྱུར་བ་དེ་ལ་མེ་སྒྲོན་པ་ན་སྒྲ་ཙག་ཙག་ཅེས་འབར་པའི་མིང་ལ་ཙག་ཀ་དང་། ལ་ལས་མེ་ལ་འབར་བའི་རྗེས་ཀྱི་ཐལ་ཙག་ནས་ཙག་ཀ་ཡང་ཟེར། སྔོན་གྱི་དུས་སུ་མི་རྣམས་ཀྱིས་ཙག་ཀ་སྐམ་པོ་བཏུས་ནས་མེ་ལ་བུས་པའི་ཐལ་རྡུལ་ སྣོད་ཀྱི་ནང་དུ་གསོག་འཇོག་བྱས། དེར་ཆུ་བླུགས་ནས་ཡུད་ཙམ་འགོར་བ་ན་སྙིགས་རོ་རྣམས་ཞབས་སུ་ཆགས་ནས་ཆུ་དྭངས་མོར་གྱུར་བ་དེ་ཕྱེ་ཡི་ནང་དུ་ཅུང་ཙམ་བསྲེས་ནས་བརྫིས་ན་ཕྱེ་ལངས་བའམ་སོབ་སོབ་ཏུ་འགྱུར་བར་ཕན་ནུས་བཟང་བོ་ཐོན་ཐུབ། ད་ལྟའི་དུས་སུ་སྤྱི་ཚོགས་འཕེལ་རྒྱས་སུ་སོང་ནས་སྔོན་གྱི་ཙག་ཀ་དེ་བུལ་ཏོག་ཏུ་བསྒྱུར་ནས་མདོག་དཀར་བོ་ཕྱེ་དང་འདྲ་བ་དེ་བཀོལ་སྤྱོད་བྱེད་བཞིན་ཡོད་ཀྱང་ནུས་པ་ཕལ་ཆེར་གཅིག་འདྲ་རེད། གང་ལྟར་ཀྱང་ས་བསྲེགས་གོར་སྐྱ་དེ་བསྲེགས་ཐོན་ཡིན་པས་དབུགས་རླངས་ཕྱིར་འཐེན་དང་སྐམ་སྲད་ཁོག་སོབ་ཡིན་པས། གོ་རེའི་བྲོ་བ་ལེགས་པོར་གྱུར་ནས་མི་རྣམས་ཀྱིས་ཡུན་རིང་དུ་ཟོས་ཀྱང་སུན་སྣང་མི་སྐྱེས་བ་དང་། ཕོ་བར་འཕྲོད་པ། འཇུ་སླ་བ། རོ་བཅུད་ཡོད་པའི་དགེ་མཚན་ཡོད། ད་ལྟའི་སྤྱི་ཚོགས་ནང་དུ་ཟས་རིགས་མོད་པོ་བྱུང་དང་བྱུང་བཞིན་ཡོད་ནའང་གནས་སྐབས་སུ་ཟོས་ན་ཁ་ལ་ཞིམ་ཡང་ཡུན་རིང་ཟོས་ན་ཞེན་ཁ་ལོག་པར་མ་ཟད། དོན་སྣོད་ལའང་གནོད་པར་འགྱུར་ བས་གོར་སྐྱ་ལ་དེ་དག་གི་ཞོར་སྐྱོན་ཅི་ཡང་ཡོད་པ་མ་རེད།
གཉིས་པ། གོ་རིམ་དངོས།
༡ གོ་རེ་སྲེག་པའི་ཚུལ།
གོར་སྐྱ་བསྲེགས་པའི་གོ་རིམ་ནི་ཐོག་མར་འོ་ཐོ་ཡིས་ཐབ་ཚང་གི་འགྲམ་གཉིས་སུ་ཐབ་རྡོ་བཅོས་ནས་དེའི་སྟེང་དུ་འབུད་ཤིང་སྐམ་པོ་ཆ་སྙོམས་པོར་འཇོག་པ། དེ་ནས་འབར་ཤེད་ཆེ་བའི་ཚེར་མ་སྐམ་པོ་བཏིང་བའི་ཐོག་ཏུ་འོ་ཐོ་ས་ཀར་ཆེ་བ་ནས་ཆུང་བ་རིམ་བཞིན་མཐུག་པོར་བརྩིགས་པ། དེའི་རྗེས་གྲོ་ནས་གཡུལ་ལ་བཅག་པའི་རྩྭ་སྐམ་པོས་ཐབ་ཁུང་ནང་དུ་མེ་བུས་ནས་ཅུང་ཙམ་འགོར་བ་ན། སླར་ཡང་ས་ཚིག་ལ་ཕུབ་མས་བཏུམས་ནས་དུས་ཚོད་ངེས་ཅན་ཞིག་གི་རྗེས་སུ། མེ་ལ་ཚིག་པའི་ཕུབ་མ་རྣམས་ཕྱིས་ནས་མྱུར་དུ་འོར་རྡུང་གི་འོ་ཐོ་འཚིག་མ་རྣམས་ཡང་ཡང་རྡུང་ནས་ཞིབ་མོར་བཟོས་རྗེས་ལྕགས་ཁེམ་གྱི་ནང་དུ་བླངས་ཏེ། གོ་རེ་བསྲེགས་པའི་ས་ཁོད་སྙོམས་པའི་གོར་སའི་ཐོག་ཏུ་བླུགས། དེ་ལ་སྔོན་ནས་གྲ་སྒྲིག་བྱས་པའི་ཕྱེ་སྐྱུར་བསྒྱུངས་བ་རྣམས་ལངས་ཚེ་དུམ་བུ་དུམ་བུར་བགོས་ཏེ་སྐྱ་ཕྱེ་དང་མཉམ་དུ་ཤིང་ལེབ་ཀྱི་ཐོག་ཏུ་བརྫིས་ནས་ལེབ་ལེབ་སྒོར་དབྱིབས་ལྟ་བུར་བཟོས་པའི་སྟེང་དུ་རྩྭ་འཁན་པ་ཕྲ་མོས་ཐེངས་འགའ་གཙགས་ནས་ཁོད་སྙོམས་པའི་ཐོག་ཏུ་འཇོག་པ། སླར་ཡང་ས་ཚིག་ཞིབ་མོར་རྡུང་བ་ཐོག་ཏུ་བླུགས་ནས་དུས་ཚོད་སྐར་མ་ཉི་ཤུ་ཙམ་འགོར་ཏེ་འཚོས་པ་ན། གོ་རེ་དེའི་སྟེང་ཕྱོགས་དང་མཐའ་ཁ་མེ་ཡིས་འཚིག་པ་དང་ས་རྡུལ་ཡོད་པ་རྣམས་རྡོ་རྩུབ་པོ་ལག་ཏུ་འཆིང་བུར་བཟུང་སྟེ་བྲད་དེ་སྤྲུགས་ནས་གཙང་མར་བྱེད་དགོས། གལ་ཏེ་བར་སྐབས་འདིར་དུས་ཚོད་འགོར་འགྱངས་བྱས་ནས་མྱུར་དུ་མ་བསྲེག་ན་ས་འཚིག་གི་ཚ་དྲོད་ཡལ་ཏེ་གོ་རེ་སྲེག་ཐབས་བྲལ་བས། སྐབས་འདིར་སྐྱེས་མ་རྣམས་ཀྱིས་མྱུར་བ་མྱུར་དུ་གོར་ས་བཅོ་བ་སོགས་ནུས་ཤུགས་གང་ཡོད་འདོན་དགོས།
༢ ཉར་ཚགས།
གོ་རེ་བསྲེགས་ནས་ཚར་རྗེས་ཉར་ཚགས་བཟང་བོ་བྱེད་རྒྱུ་ནི་ཤིན་ཏུ་གལ་ཆེན་ཞིག་ཡིན། ལྷག་པར་དུ་གོ་རེ་ཚ་བོ་དེ་འཁྱགས་པའི་བར་དུ་མཉམ་འཇོག་བཟང་བོ་བྱེད་དགོས། རྒྱུ་མཚན་ནི་གོ་རེ་ཚ་བོའི་སྐབས་སུ། གང་འདོད་དུ་གང་སར་བསྐྱུར་ནས་བཞག་ན་སེར་ཀ་གས་པ་དང་གཡས་འཁྱིལ་གཡོན་འཁྱིལ་དུ་གྱུར་ནས་དབྱིབས་གཟུགས་འགྱུར་སླ་བས། གོ་རེའི་མཛེས་ཉམས་ཤོར་ནས་མི་ཚོགས་མང་བོའི་གྲལ་དུ་ཁྱེར་ན་འཕྱ་བར་འགྱུར། དེ་བས་གོ་རེ་བསྲེགས་ནས་གཙང་མར་བྲད་པ་དེ་དག་ལ་ཉར་ཚགས་བྱེད་སྟངས་ཧ་ཅང་མང་། གོ་རེ་ལ་ལ་ཞིག་ནི་དང་ཐོག་བསྲེགས་པའི་སྐབས་སུ་མི་རང་ཉིད་ཀྱི་ལག་རྩལ་དང་མེ་ཡིས་དྲོད་ཚད་ཀྱི་དབང་གིས་གོ་རེའི་སྟེང་དཀྱིལ་རྐོ་རུ་ལྷུང་ནས་ཅུང་མི་མཛེས་པའི་རྣམ་པར་གྱུར་བ་དེ་རས་སོགས་ཀྱི་ཐོག་ཏུ་བཞག་ན་ཅུང་ཡར་བསྲིངས་པའི་ནུས་པ་ཐོན་པ་དང་། གོ་རེ་ལ་ལ་ཞིག་སྙོམས་པོར་མེད་པར་ཅུང་ཙམ་ཡར་མར་འཁྱིལ་བར་བྱས་པ་དེ་འོག་ཏུ་ཤིང་ལེབ་སོགས་བཞག་ན་སྙོམས་པོར་བསྲིངས་པའི་ནུས་པ་ཡོད་པ་དང་། གོ་རེ་ལ་ལ་ཞིག་སྟེང་དཀྱིལ་ཡར་ལྡིར་བ་དེ་ཤིང་ལེབ་སྙོམས་པོའི་ངོས་ནས་ཁ་མར་བསྐོར་ཏེ་བཞག་ན་སྙོམས་པོར་འདུག་རྒྱུར་ཕན་ཐོགས་ཅུང་ཙམ་ཡོད་པ་རེད།
གསུམ། གོར་སྐྱའི་དབྱེ་བ་དང་ཁྱད་ཆོས།
དུས་ཀྱིས་འགྲོས་དང་བསྟུན་ནས་གོར་སྐྱ་བཟོ་བའི་ལག་རྩལ་རིམ་བཞིན་འཕེལ་རྒྱས་སུ་སོང་ནས་གོ་རེ་བསྲེགས་པའི་དབྱིབས་ལ་འགའ་ཡོད་དེ། གོར་སྐྱའི་དབྱིབས་སྒོར་མོ་ཅན་དང་། དབྱིབས་ནུ་མ་གཉིས་ཅན། (དབྱིབས་སྦྲུམ་མ་ཅན།) དབྱིབས་ནུ་མ་གཅིག་ཅན། དབྱིབས་སྣ་གཅུ་ཅན། དབྱིབས་དགའ་འཁྱིལ་ཅན། དབྱིབས་ནོར་བུ་སྤུངས་བ་ཅན། དབྱིབས་མེ་ཏོག་བཞད་པ་ཅན་བཅས་ཡོད། འདི་དག་འཚོ་བའི་ཁྲོད་དུ་བསྲེགས་པར་སྤྱི་དང་བྱེ་བྲག་གི་ཁྱད་པར་ཡོད།
དང་པོ། གོར་སྐྱའི་དབྱིབས་སྒོར་མོ་ཅན།
སྤྱིར་བཏང་གི་གོར་སྐྱའི་དབྱིབས་སྒོར་མོ་ཅན་ནི་ལོ་གསར་དུས་ཆེན་དང་། རྟགས་དང་རྟེན་འབྲེལ། སྐྱིད་སྡུག་གང་གི་སྐབས་སུའང་བཀོལ་སྤྱོད་བྱེད་པའི་ཁོར་ཡུག་ཧ་ཅང་རྒྱུགས་ཆེ་བས་སྤྱི་དང་། དེར་ཆེ་ཆུང་སྣ་ཚོགས་ཡོད་པ་ལས་སྤྱིར་བཏང་གི་གོར་སྐྱའི་ཚངས་ཐིག་ལ་ལིས་རྨིད30ཡས་མས་དང་། མཐུག་ཚད་ལ་ལིས་རྨིད4ཡས་མས་ཡོད་ལ། གྲོ་ཕྱེ་རྒྱ་མ5ཡས་མས་བཅས་བཀོལ་བ་ནི་ཀུན་གྱིས་ཚད་ལྡན་དུ་རྩི་བཞིན་ཡོད། ལོ་གསར་གྱི་སྐབས་འདིར་མདོ་སྨད་གཅན་ཚའི་ཡུལ་ལ་མཚོན་ན། ལོ་གསར་ནི་ལོ་གཅིག་གི་ནང་དུ་དུས་ཚིགས་གལ་ཆེན་ཞིག་ཡིན། ལོ་གསར་གཏོང་བའི་སྐབས་འདིར་ནང་མི་ཕན་ཚུན་ལ་ལྟ་རུ་འགྲོ་སྐབས་ལེགས་སྐྱེས་སུ་གོར་སྐྱ་ཁྱེར་བའི་སྲོལ་ནི་ཚང་མ་གཅིག་མཐུན་ཡིན། དེའི་རྒྱུ་མཚན་ནི་ལོ་རྙིང་བ་ཕར་ལ་བསྐྱལ་ཞིང་། ལོ་གསར་བ་ཚུར་ལ་བསུ་བའི་ནང་དུ་ཅི་བསམ་ལྷུན་གྱིས་འགྲུབ་པའི་རྟེན་འབྲེལ་མཚོན་བྱེད་དུ་ལེགས་སྐྱེས་སུ་འཁྱེར་བཞིན་ཡོད། གཞན་ཡང་བོད་མའི་ཁ་དཔེར“སྐྱིད་ལ་འབོད་དགོས། སྡུག་ལ་འགྲོ་དགོས” ཞེས་པ་ལྟར་མི་ཤི་བའི་ཁྱིམ་ཚང་ལ་སྡུག་འདྲིར་འགྲོ་སྐབས་མི་རེ་ནས་གོར་སྐྱ་ཧྲིལ་བོ་གཅིག་དང་ཇ་བག་གཅིག་རེ་མ་མཐའ་ཡང་འཁྱེར་དགོས་པ་དང་། ཤི་བོ་ཚང་གིས་བླ་མ་དང་གྲྭ་བ་ཞུས་ནས་བདུན་བཙུགས་ཏེ་ཕྱིར་འགྲོ་ཁར་གོ་རེ་དབུལ་དགོས། སྙུང་གནས་སྲུང་ནས་གྲོལ་ཁར་གོ་རེ་ཡིས་འགྱེད་རྒྱག་དགོས་པ་དང་། མནའ་མ་དང་མག་པ་བསུ་ནས་སྟོན་མོ་གཟབ་རྒྱས་བཤམ་ན་གོ་རེ་ཡིས་སྡེར་ཁ་བསྒྲིགས་པ་སོགས་ལ་གོར་སྐྱ་སྒོར་དབྱིབས་ཅན་འདི་བཀོལ་བཞིན་ཡོད། དེ་ བས་གོར་སྐྱ་སྒོར་དབྱིབས་ཅན་ནི་མི་ལ་ན་ཚ་མེད་པ་དང་། ཕྱུགས་ལ་གོད་ཁ་མེད་པ། བགེགས་བར་ཆད་མི་འབྱུང་བ། བསམ་དོན་ཐམས་ཅད་ཡིད་བཞིན་དུ་འགྲུབ་པའི་རྟེན་འབྲེལ་མཚོན་བྱེད་དུ་བསྲེགས་པས་བཀྲ་ཤིས་རྟགས་མཚན་ཀྱི་མཚོན་རྟགས་ཤིག་ཡིན།
གཉིས་པ། གོར་སྐྱའི་དབྱིབས་ནུ་མ་གཉིས་ཅན།(དབྱིབས་སྦྲུམ་མ་ཅན་ཡང་ཟེར།)
གོར་སྐྱའི་དབྱིབས་ནུ་མ་གཉིས་ཅན་ནམ་དབྱིབས་སྦྲུམ་མ་ཅན་ལ་གཅན་ཚའི་དུས་རྒྱུན་གྱི་འཚོ་བའི་ཁྲོད་དུ་ཁ་རྟེའུ་ཞེས་འབོད་ལ། དེ་ནི་གནས་ཡུལ་འགྲིམས་ནས་ལོ་གཅིག་མ་གཏོགས་འགོར་མེད་པའི་བུ་མོ་ལོ་སར་ལ་རང་ཡུལ་དུ་ལོག་ནས་ཕྱིར་གནས་ཚང་ལ་འགྲོ་བའི་སྐབས་གོར་སྐྱ་ནུ་མ་གཉིས་ཅན་གསུམ་ནས་ལྔ་སླེ་བོ་ནང་དུ་ཁུར་ནས་འགྲོ་བའི་སྲོལ་ཡོད་པ་རེད། དེའི་རྒྱུ་མཚན་ནི་སྤྱིར་བོད་ཀྱི་གཟའ་སྐར་འཕྲོད་སྦྱོར་དུ་ཆ་དང་ཡ་གཉིས་ལས་ཡ་གྲངས་ནི་ཅུང་བཟང་བོར་བརྩིས་ནས་ས་ཆ་ཡར་མར་འགྲོ་བའི་སྲོལ་ཡོད་པ་དང་། ལྷག་པར་དུ་གྲངས་ཀ་གསུམ་ནི་གཅིག་ནས་བཅུའི་ནང་གི་མཆོག་ཏུ་གྱུར་བ་ཞིག་ལ་བརྩིས། གཞན་ཡང་གསུམ་ནི་རིགས་གསུམ་མགོན་པོའམ་དཀོན་མཆོག་གསུམ་པོ་དང་ལྔ་ནི་རྒྱལ་བ་རིགས་ལྔའི་མཚོན་བྱེད་ཡིན་ཟེར་མཁན་ཡང་ཡོད་ལ། ལ་ལས་བུ་དང་བུ་མོའི་གོད་ཁ་གང་བའི་རྟེན་འབྲེལ་མཚོན་བྱེད་དུ་ཡིན་ཟེར། གང་ལྟར་ཡང་དེ་ལྟར་ཁྱེར་བ་ནི་བཀྲ་ཤིས་བའི་དོན་ཡིན་པར་སྙམ། དེར་ཆེ་ཆུང་ལ་གཏན་ཁེལ་མེད་པ་དང་སྤྱིར་བཏང་གི་གོར་སྐྱའི་དབྱིབས་སྒོར་མོ་ཅན་ཚད་ལྡན་དུ་རྩི་བ་ལས་ཅུང་ཆུང་བ་ཞིག་ཡིན། ཡང་གོར་སྐྱའི་དབྱིབས་ནུ་མ་གཉིས་ཅན་གྱི་མཐའ་གཉིས་སུ་ནུ་མ་གཉིས་ཡོད་པ་ནི་བུད་མེད་དག་གི་བྲང་གི་ནུ་མ་གཉིས་ཀྱི་མཚོན་རྟགས་ཡིན་ཟེར་བ་དང་། ཡང་གོར་སྐྱའི་དབྱིབས་ནུ་མ་གཉིས་ཅན་ནི་བྱིས་པ་ཞིག་གི་ལུས་ཀྱི་ཚུགས་ཀ་མཚོན་བྱེད་ཡིན་ཟེར། དེའི་རྒྱུ་མཚན་ནི་ཁ་རྟེའུ་དེ་ལ་ནུ་མ་གཉིས་ཡོད་པའི་གཅིག་ནི་མགོ་ཡི་མཚོན་བྱེད་དང་། གཅིག་ནི་རྐང་བའི་མཚོན་བྱེད་ཡིན། བར་གྱི་གོར་གོར་ནི་གསུས་པའི་མཚོན་བྱེད་ཡིན་པས་བྱིས་པ་བདེ་ལེགས་ངང་བཙའ་བའི་རྟེན་འབྲེལ་མཚོན་བྱེད་ཡིན་པས་དབྱིབས་སྦྲུམ་མ་ཅན་ཟེར་མཁན་ཡང་ཡོད་པ་དང་། གཞན་ཡང་ནུ་མ་གཉིས་ནི་བུ་མོའི་ཡུལ་དང་གནས་ཡུལ་གཉིས་ཏེ། ཁྱིམ་མི་གཉིས་ཀྱི་ཕུན་ཚོགས་བསྐྱེད་ནས་ན་ཚ་མེད་པ་དང་རྒྱུ་ནོར་ འཕེལ་བ་སོགས་ཀྱི་རྟེན་འབྲེལ་མཚོན་བྱེད་ཡིན་ཞེས་ཀྱང་ཟེར།
གསུམ་པ། གོར་སྐྱའི་དབྱིབས་ནུ་མ་གཅིག་ཅན།
གོར་སྐྱའི་དབྱིབས་ནུ་མ་གཅིག་ཅན་ནི་ལོ་གསར་གྱི་སྐབས་འདིར། བུ་མོ་གནས་ཡུལ་འགྲིམས་ནས་བྱིས་པ་བཙས་པའི་ཕྲུ་གུ་དེ་དང་མཉམ་དུ་རང་གི་ཡུལ་ལ་ལོག་སྐབས། ཡུལ་མིས་ཆེད་དུ་བུ་མོས་བཙས་པའི་ཕྲུ་གུ་ཕོ་ལ་གོར་སྐྱ་ནུ་མ་གཅིག་ཅན་བསྲེགས་ནས་སྟེར་བའི་སྲོལ་ཡོད་པ་རེད། དེའི་རྒྱུ་མཚན་ནི་གནའ་སྔ་མོར་སྐྱེས་པ་རྣམས་ནི་སྤྱི་ཚོགས་ཐོག་ཏུ་འཐབ་འཁྲུག་སོགས་རྒྱག་པར་གོ་གནས་གལ་ཆེན་པོ་ཟིན་ཡོད། གལ་ཏེ་སྐྱེས་པ་མེད་ན། ཁྱིམ་རྒྱུད་གཞན་གྱི་ལག་ཏུ་ཤོར་ཉེན་ཆེ་བས། ཕོ་ཞིག་སྐྱེས་རྒྱུ་ནི་ནམ་ཡང་སེམས་ཀྱི་འདོད་མོས་དང་རེ་སྒུག་ཡིན་པས་ཕོ་ཞིག་སྐྱེས་བའི་རྟེན་འབྲེལ་མཚོན་བྱེད་དུའམ་ཡང་ན་རང་ཉིད་ནི་བྱིས་པ་ཕོ་ཞིག་ཡིན་པ་མཚོན་ཆེད་དུ་ཕོ་ཡི་རྟགས་མཚན་གྱི་ཚུགས་ཀ་ལྟར་བཟོས་པར་བཤད་པ་དང་། དེར་ཆེ་ཆུང་ལ་གཏན་ཁེལ་མེད་ན་ཡང་བྱིས་པ་བུ་མོ་ཚོ་ལ་བསྲེགས་པའི་གོ་རེ་སྣ་གཅུ་ལས་དབྱིབས་དང་གྲོ་ཕྱེ་སོགས་བཀོལ་བ་མང་བས་ཕོ་ཞིག་བཙས་པའི་རེ་ལྟོས་དེ་མོ་ཞིག་སྐྱེས་རྒྱུ་ལས་རེ་བ་ཤིན་ཏུ་ཆེན་པོ་བཅངས་ཡོད་པ་ཤེས་ཐུབ། གོར་སྐྱའི་ནུ་མ་གཅིག་ཅན་གྱི་ཚུགས་ཀ་ནི་ཁུག་མའི་དབྱིབས་ལྟར་དུ་ཡོད་པས་གནའ་སྔ་མོར་བོད་ཀྱི་སྐྱེས་མ་རྣམས་ནི་ཁྱིམ་དུ་བསྡད་ནས་ཁྱིམ་གྱི་ལས་ཀ་གཉེར་བ་དང་། སྐྱེས་པ་རྣམས་ནི་སྒོ་ཕྱི་རུ་སོང་ནས་རྒྱུ་ནོར་བཙལ་ཏེ་ཁྱིམ་གྱི་འཚོ་བ་བཀོད་སྒྲིག་བྱེད་མཁན་ཡིན་པས་ཁུག་མའི་ནང་དུ་རྒྱུ་འབྱོར་བ་འཕེལ་བའི་མཚོན་རྟགས་ལ་ཁུག་མའི་དབྱིབས་ལྟར་དུ་བསྲེགས་པ་དང་། གཞན་ཡང་གོར་སྐྱའི་དབྱིབས་ནུ་མ་གཅིག་ཅན་ནི་དངུལ་སྒོར་ལྔ་བཅུ་མའི་དབྱིབས་ལྟར་བཟོས་ནས་སྐྱེས་པ་རྣམས་རྒྱུ་འབྱོར་བ་འཕེལ་བའི་རྟེན་འབྲེལ་མཚོན་བྱེད་དུ་བསྲེགས་པར་ཡང་བཤད་པས་གནའ་མིའི་བོད་ཀྱི་གཏམ་དཔེར་“སྟག་ཤ་ར་ཇག་ལ་འགྲོ་རྒྱུ་སླ། ཕྱིར་དུ་ནང་ལ་ཡོང་རྒྱུ་དཀའ།” ཞེས་པ་ལས་ཀྱང་སྐྱེས་པ་རྣམས་ནི་རྒྱུ་ནོར་འཚོལ་མཁན་ཡིན་པའི་རྐྱེན་གྱིས། འབྱོར་བ་འཕེལ་བའི་རྟེན་འབྲེལ་ཡིན་པ་གསལ་བོར་ཤེས་ཐུབ།
བཞི་བ། གོར་སྐྱའི་དབྱིབས་སྣ་གཅུ་ཅན།
གོར་སྐྱ་སྣ་གཅུ་ཞེས་པའི་མིང་ནི་གཡག་དང་མཛོ་ལ་སོགས་པའི་སྣ་ནང་དུ་ཤིང་ཚེར་མཉེན་མོས་ཕིགས་ནས་ཁ་ལོ་བསྒྱུར་བར་སྟབས་བདེ་བཟོས་པའི་དབྱིབས་གོར་གོར་དེ་ལ་བརྟེན་ནས་བཏགས་པ་རེད། རྒྱུ་མཚན་ནི་མཛོ་གཡག་སྣ་གཅུ་ལ་དྲངས་ན་ཁ་ལོ་བསྒྱུར་བདེ་བ་བཞིན་བྱིས་པ་མོ་ཞིག་ཡིན་ན་དེར་སྣ་གཅུའི་དབྱིབས་ཀྱི་གོ་རེ་བྱིན་ཏེ་མ་འོངས་བ་ན་བྱིས་པ་མོ་དེས་རང་གི་སྐྱེས་པ་དེ་དང་བཅས་པའི་ཁྱིམ་མིས་སེམས་པ་ཡོངས་སུ་བཀུགས་ནས་ཁྱིམ་སྲིད་འཕེལ་བའི་རྟགས་དང་རྟེན་འབྲེལ་དུ་བསྒྲིགས་པར་བཤད། གཞན་ཡང་དེའི་མཚོན་དོན་ནི་བུ་མོ་རྣམས་མཛེས་པའི་ཆེད་དུ་ཆུང་དུས་ནས་རྣ་ནང་དུ་རྣ་རྒྱན་གོར་གོར་བཏགས་ནས་སྒེག་ཉམས་གཏོད་རྒྱུར་དགའ་བས་དེ་ལ་ལད་མོ་བྱས་ནས་བཟོས་པ་དང་། རང་ཉིད་ནི་བྱིས་པ་མོ་ཞིག་ཡིན་པ་མཚོན་ཆེད་དུ་མོ་མཚན་གྱི་ཚུགས་ཀ་ལྟར་བཟོས་པ་སོགས་བཤད་ཚུལ་ཡང་ཡོད། དེ་ལྟར་གོར་སྐྱ་ནུ་མ་གཉིས་ཅན་དང་། གོར་སྐྱ་ནུ་མ་གཅིག་ཅན། གོར་སྐྱ་སྣ་གཅུ་ཅན་བཅས་ནི་བུ་མོ་གནས་འགྲོ་མ་དང་མོའི་བཙས་པའི་བྱིས་པ་དེ་དག་ལ་ཆེད་དུ་བཟོས་པ་མ་གཏོགས་སྤྱིར་བཏང་གི་མི་བསྲེག་པས་གོར་སྐྱ་བསྲེགས་པའི་ནང་གི་བྱེ་བྲག་ཅིག་རེད།
ལྔ་བ། གོར་སྐྱའི་དབྱིབས་དགའ་འཁྱིལ་དང་ནོར་བུ་སྤུངས་བ། མེ་ཏོག་བཞད་པ་ཅན།
གོར་སྐྱའི་དབྱིབས་དགའ་འཁྱིལ་ཅན་ནི་ཕྱེ་སྐྱུར་དེ་དང་ཐོག་སྣེ་མོ་གཉིས་སུ་བཟུང་སྟེ། ཡར་མར་ཅུང་རིང་པོར་འཐེན་པའི་རྗེས་སུ། རིམ་བཞིན་སྦྲུལ་འཁྱིལ་བའི་དབྱིབས་ལྟར་གོར་གོར་བཅོས་ཏེ་སྟེང་ནས་མར་མནན་ནས་ཅུང་ཙམ་མཉམ་པོར་བྱས་རྗེས་བསྲེགས་པ་ཞིག་རེད། གོར་སྐྱའི་དབྱིབས་ནོར་བུ་སྤུངས་བ་ཅན་ནི་དང་ཐོག་ཕྱེ་སྐྱུར་གོར་གོར་བཅོས་པའི་ཐོག་ཏུ་སླར་ཡང་ཕྱེ་སྐྱུར་དུམ་བུ་མང་པོ་འབྱར་དུ་བཅུག་ནས་དབྱིབས་ནི་སྣོད་ཀྱི་ནང་ལ་ནོར་བུ་མང་པོ་སྤུངས་བའི་དཔེ་བཞིན་དུ་གོ་རེའི་ཐོག་ཏུའང་ཕྱེ་སྐྱུར་མང་དུ་བཞག་ནས་ནོར་བུ་སྤུངས་བའི་རྟེན་འབྲེལ་གྱི་ཚུལ་དུ་བསྲེགས་བཞིན་ཡོད། གོར་སྐྱའི་དབྱིབས་མེ་ཏོག་བཞད་པ་ཅན་ནི་ཕྱེ་སྐྱུར་སྲབ་མོ་གསུམ་ཆེ་ཆུང་བགོས་ནས་གོར་གོར་བཅོས་ཏེ་རིམ་བཞིན་གཅིག་ཐོག་གཅིག་གིས་བརྩེགས་ནས་ཞབས་ཆེ་བ་དང་སྟེང་ཆུང་བར་བསྒྲིགས་ཡོད། གོ་རེ་དེ་གསུམ་གྱི་མཐའ་ཁ་གསུམ་པོར་འཕྲུལ་འཁོར་གྱི་འཁོར་ལོ་ལ་སོ་ཁ་ཡོད་པ་ལྟར་རི་མོ་བཏོད་དེ་དབྱིབས་ནི་མེ་ཏོག་བཞད་པའི་ཚུལ་དུ་བསྲེགས་པ་ཞིག་རེད།
དེ་བས་གོར་སྐྱ་འདི་དག་ནི་དགོན་པའི་ནང་གི་ལྷ་ཁང་དུ་འཇོག་པ་དང་། བསང་གི་ཐོག་ཏུའང་འཇོག་བཞིན་ཡོད། སྤྱིར་བཏང་གི་ལྷ་ཁང་དུ་འཇོག་པ་ནི་རྒྱུན་ལྡན་གྱི་གོར་སྐྱ་དང་བསྡུར་ན་ཅུང་ཆུང་བ་དང་། བསང་ཐོག་ཏུ་འཇོག་པ་ནི་དེ་ལས་ཀྱང་ཆུང་། གང་ལྟར་ཡང་གོར་སྐྱ་དགའ་བ་འཁྱིལ་བའི་དབྱིབས་དང་། ནོར་བུ་སྤུངས་བའི་དབྱིབས། མེ་ཏོག་བཞད་པའི་དབྱིབས་བཅས་ནི་ལྷ་ཁང་དང་བསང་ཐོག་ཏུ་རྟེན་འབྲེལ་མཚོན་བྱེད་ལ་ཆེད་དུ་བསྲེགས་པ་མ་གཏོགས་རྒྱུན་ལྡན་གྱི་གོ་རེ་བཞིན་ཚོས་ཁོག་ལོན་མི་དགོས་པས་མི་རྣམས་ཀྱི་ཁ་ཟས་ལ་ཟ་བཞིན་མེད་པ་དང་གོ་རེ་བསྲེགས་པའི་ཁྲོད་དུ་བཀོལ་སྤྱོད་བྱེད་པ་ཧ་ཅང་ཉུང་།
མཇུག་བསྡུ་བ།
གོར་སྐྱ་ནི་མདོ་སྨད་གཅན་ཚའི་ཡུལ་དུ་གནའ་སྔ་མོ་ནས་དར་བའི་འོ་ཐོ་མེ་ལ་བསྲེགས་ཡོད་པའི་ས་ཚིག་ལ་བརྟེན་ནས་བཟོ་བའི་དམངས་ཁྲོད་ཀྱི་ཟས་རིགས་ཞིག་ཡིན་པར་མ་ཟད། ད་དུང་ད་ལྟའི་བར་དུ་མ་ཉམས་པར་བྱེད་སྒོ་ཅི་ཞིག་སྤེལ་ཀྱང་ཕན་ཚུན་ལ་འབུལ་རྟེན་གལ་ཆེན་དུ་འཁྱེར་བཞིན་ཡོད་པ་དང་། གོར་སྐྱ་འདི་ནི་མདོ་སྨད་གཅན་ཚའི་ཡུལ་གྱི་འཚོ་བའི་ཁྲོད་དུ་ཧ་ཅང་རྒྱུགས་ཆེ་ལ་སྤྱོད་རྒྱ་ཅུང་ཙམ་ཇེ་ཆེར་འགྲོ་བཞིན་ཡོད། དེར་བརྟེན། གོར་སྐྱ་ཆུང་བ་འདི་ལ་དཔེ་འགྲེ་བྱས་ནས་མཚན་སྙན་ཕྱོགས་བཅུར་ཁྱབ་པའི་སྣང་རའི་གོར་མོ་ཆེའང་བྱུང་སྟབས། སྤྱི་ལོ2002ལོའི་ཟླ7པར་གཅན་ཚ་རྫོང་མི་དམངས་སྲིད་གཞུང་གིས་སྣང་རའི་གོར་མོ་ཆེ་འདི་ཧྲང་ཧེ་ཅི་ཉི་སིའི་འཛམ་གླིང་ཟིན་ཐོར་རེ་ཞུ་ཕུལ་བ་བཞིན་ཆོག་མཆན་ཐོབ་པ་འདི་དག་ནི་ཐོག་མར་གོར་སྐྱ་ཆུང་བ་འདི་ལ་བརྟེན་ནས་བྱུང་བའི་འབྲས་བུ་མ་ཡིན་ནམ། མདོར་ན། གཅན་ཚའི་ཡུལ་གྱི་དམངས་ཁྲོད་དུ་གོ་རེ་བཟོ་བའི་ལག་རྩལ་འདི་དར་ནས་རིམ་གྱིས་མང་ར་དང་། འབའ། བྱ་མདོ་གསུམ་དང་། གཞན་ཡང་ཁྲི་ཀ་སོགས་སུའང་དར་ཁྱབ་བྱུང་བ་ད་ལྟའི་བར་དུ་མ་ཉམས་པར་གནས་པ་ནི་ཇི་འདྲའི་ངོ་མཚར་ཆེ་ཞིང་རིན་ཐང་ཆེ་བ་ཞིག་ཡིན་ལ། ལྷག་པར་དུ་གོ་རེ་སྲེག་ཐབས་ཀྱི་ལག་རྩལ་དང་། དེའི་མཚོན་དོན། འདྲ་མཉམ། མཐུན་སྒྲིལ། ཡུལ་སྲོལ་གོམས་གཤིས། བཀོལ་སྤྱོད་བྱེད་སྟངས་བཅས་ནི་དངོས་པོ་མ་ཡིན་པའི་རིག་གནས་ཤུལ་བཞག་གལ་ཆེན་ཞིག་ཡིན་པས། དེ་ཉིད་རྒྱུན་འཛིན་དང་དར་སྤེལ་གཏོང་རིན་ཡོད་པ་ཞིག་ཡིན་མོད། འོན་ཀྱང་དེང་གི་དུས་འདིར་ནགས་ཚལ་སོགས་གང་འདོད་དུ་བཅད་མི་ཆོག་པ་དང་། བུ་དང་བུ་མོ་རྣམས་སློབ་གྲྭར་བསྐྱལ་བས། གོ་རེ་བསྲེགས་པའི་ལག་རྩལ་པའི་རྒྱུན་སྐྱོང་མཁན་ཇེ་ཉུང་དུ་ཕྱིན་པ། ལྷག་པར་དུ་སྟབས་བདེ་ཅན་གྱི་གོ་མིན་ཞིའི་(关门西)ནང་དུ་གོ་རེ་སྲེག་པ་སོགས་ཀྱི་རྒྱུ་རྐྱེན་གང་མང་ཞིག་གི་དབང་གིས་ས་ཆ་རེ་འགའ་རུ་གོ་རེ་བསྲེགས་པའི་ཡུལ་སྲོལ་རིམ་བཞིན་ཉམས་རྒུད་དུ་འགྲོ་བའི་འགོའང་ཚུགས་བཞིན་ཡོད་པ་རེད། གཞན་ཡང་གོར་སྐྱ་ནི་ས་ཚིག་གི་ནང་དུ་བསྲེགས་པའི་རྐྱེན་གྱིས་དུག་རླངས་སེལ་བ་དང་། རླངས་འཚོས་གོ་རེ་སོགས་དང་མི་འདྲ་བར་ཉི་མ་ཡུན་རིང་འགོར་ནས་ཟོས་ཀྱང་ཕོ་བར་མི་གནོད་པ། བྲོ་བ་ཞིམ་པ་དང་ལྟོགས་ལྕགས་ཤིན་ཏུ་ཆེ་བས་ཚོང་རའི་ནང་དུ་བཀྲམ་ན་མི་རྣམས་ཀྱི་དགོས་མཁོ་སྐོང་ཐུབ་པས་མ་འོངས་བོད་ཀྱི་ཚོང་ལས་འཕེལ་རྒྱས་ལའང་ཕན་ཐོགས་ཆེན་པོ་འབྱུང་བར་ངེས་སྙམ།
དཔྱད་གཞིའི་ཡིག་ཆ།
《གཅན་ཚའི་རིག་གནས།》བསོད་ནམས་ཚེ་རིང་གིས་བརྩམས། ༢༠༠༨ལོའི་ཟླ༡༢པར་ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
《གཡང་རྫོང་རིག་པའི་གཟི་དཔལ།》༢༠༠༩ལོརགཅན་ཚ་རྫོང་མི་རིགས་སློབ་འབྲིང་སློབ་རྭའི་སློབ་དེབ་འགོ་ཁྲིད་ཚན་ཆུང་གིས་བསྒྲིགས།


c: text/html

text:
གོར་ཁའི་ལས་འགུལ་གྱི་སྣེ་ཁྲིད་པ་གཙོ་བོ་བྷི་མལ་གུ་རུང་གི་ཚོགས་པས་རྡོ་རྗེ་གླིང་ཁུལ་གྱི་འཛིན་རིམ་ ༡༠ དང་ ༡༢ ཀྱི་འཛིན་གྲྭ་འཚོག་པར་དགག་བྱ་མེད་ཚུལ་བརྗོད་ཡོད་འདུག
རྒྱ་གར་བྱང་ཤར་རྡོ་རྗེ་གླིང་ཁུལ་གྱི་རྒྱ་གར་སློབ་གྲྭ་ཁག་དང་བོད་པའི་གཏན་སློབ་ཀ་ལོན་སྦུག རྡོ་རྗེ་གླིང་། དེ་བཞིན། སོ་ན་ཌ་གསུམ་སྒོ་བརྒྱབས་ཏེ་ཉིན་གྲངས་ ༦༨ ཕྱིན་ཡོད་པ་དང་། གཏན་སློབ་དེ་གསུམ་གྱི་སློབ་མ་དང་ཕ་མ་ཚོས་རྒྱ་གར་དབུས་བོད་སློབ་འཛིན་སྐྱོང་ཚོགས་པ་དང་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ཀྱི་བཀོད་ཁྱབ་དུས་བཅད་ནང་སློབ་གྲྭ་འཚོག་ཐུབ་པར་རེ་སྒུག་བྱས་ནས་བསྡད་ཡོད་འདུག
རྒྱ་གར་དབུས་བོད་སློབ་འཛིན་སྐྱོང་ཚོགས་པས་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་བརྒྱུད་གཏན་སློབ་དེ་གསུམ་གྱི་དབྱར་ཁའི་གུང་སེང་དུས་ཡུན་ཟླ་འདིའི་ཕྱི་ཚེས་ ༡༣ བར་དུ་ཕྱིར་འགྱངས་བྱས་པའི་བཀོད་ཁྱབ་གནང་ཡོད་ཀྱང་། གོར་ཁའིདཀའ་རྙོག་དེ་ལྷིང་འཇགས་སུ་ཕྱིན་མེད་པ་མ་ཟད། ཉིན་ཤས་གོང་འབར་རྫས་འགས་གཏོར་གྱི་དོན་རྐྱེན་བྱུང་སྟེ་སྐོར་སྲུང་བ་ཞིག་འདས་གྲོངས་སུ་ཕྱིན་པའི་གནས་ཚུལ་བྱུང་ཡོད་སྟབས། ད་ལྟ་རྒྱ་གར་དབུས་དང་མངའ་སྡེ་གཞུང་ཟུང་འབྲེལ་གྱིས་ས་གནས་དེར་བདེ་སྲུང་དམག་མི་མང་དུ་བཏང་སྟེ་དམ་དྲག་ཤུགས་ཆེ་རུ་ཕྱིན་ཡོད་པར་བརྟེན། སླར་ཡང་རྒྱ་གར་དབུས་བོད་སློབ་འཛིན་སྐྱོང་ཚོགས་པས་གཏན་སློབ་དེ་གསུམ་གྱི་གུང་སེང་དུས་ཡུན་ཟླ་འདིའི་ཕྱི་ཚེས་ ༢༧ བར་བསྐྱར་དུ་ཕྱིར་འགྱངས་གནང་ཡོད་པའི་བཀོད་ཁྱབ་བཏང་ཡོད་འདུག
ཟླ་འདིའི་ཕྱི་ཚེས་ ༡༥ ཉིན་དབྱིན་ཇིའི་བཙན་འོག་ནས་རྒྱ་གར་རང་བཙན་ཐོབ་པའི་ཉིན་མོར། གོར་ཁ་ཡུལ་(Gorkha land)གྱི་ལས་འགུལ་སྣེ་ཁྲིད་པ་བྷི་མལ་གུ་རུང་(Bimal Gurung)གིས་རྒྱ་གར་རྒྱལ་དར་སྒྲེང་འཛུགས་བྱས་རྗེས། གོར་ཁ་ཡུལ་ཞེས་མངའ་སྡེ་ལོགས་སུ་མ་ཐོབ་པའི་བར་དུ་ལས་འགུལ་དེ་མཚམས་འཇོག་བྱེད་རྒྱུ་མིན་ལ། ད་ལྟའི་བར་གྱི་ལས་འགུལ་ནི་སྔོན་འགྲོ་ལྟ་བུ་ཞིག་ཡིན་པ་དང་། དོན་དངོས་ཀྱི་ལྟད་མོ་ངོ་མ་ནི་མཇུག་མཐར་མཐོང་གི་རེད་ཅེས་ཉེན་བརྡ་བཏང་ཡོད་འདུག
ཉེ་ལམ་དབུས་བོད་སློབ་འཛིན་སྐྱོང་ཚོགས་པ་དང་བོད་མིའི་སྒྲིག་འཛུགས་ཤེས་རིག་ལས་ཁུངས་གཉིས་ཀྱིས་གྲོས་བསྡུར་གནང་བའི་ཐོག སློབ་གྲྭ་དེ་གསུམ་གྱི་ཁྱབ་ཁོངས་ཁྱོན་བསྡོམས་སློབ་མ་ ༨༣༧ ཡོད་པའི་ཁྲོད་ནས་འཛིན་རིམ་བཅུ་གཉིས་ཀྱི་སློབ་མ་ ༧༨ ཡོད་པ་རྣམས་ལོ་རྗེས་མའི་ཕྱི་ཟླ་ ༣ དང་ ༤ པར་རྒྱ་གར་རྒྱལ་ཡོངས་ཡིག་རྒྱུགས་ནང་ཞུགས་དགོས་པར་བརྟེན། སློབ་མ་རང་རང་གི་སློབ་ཚན་གཞིར་བཞག་ཐོག་སིམ་ལ་གཏན་སློབ་དང་། མ་སུ་རི་གཏན་སློབ། དེ་བཞིན། ཧར་བྷར་པུར་གཏན་སློབ་བཅས་ལ་སློབ་འཇུག་གནང་ཡོད་པ་རེད།
དེ་རིང་འདི་གའི་གསར་འགོད་པས་ཁ་པར་བརྒྱུད་ཀ་ལོན་སྦུག་གཏན་སློབ་ཀྱི་སློབ་སྤྱི་དང་འགན་འཛིན་ (Rector) གཅིག་ལྕོགས་གནང་མཁན་རྒན་སྐལ་བཟང་ཟླ་བ་ལགས་སུ་ད་ལྟའི་གནས་སྟངས་སྐོར་བཀའ་འདྲི་ཞུས་པར་ཁོང་གིས། ཉིན་ཤས་གོང་དུ་ནུབ་བྷང་གྷལ་(West Bengal)མངའ་སྡེ་གཞུང་གིས་གོར་ཁའི་གནད་དོན་ཐད་གྲོས་མོལ་བྱ་རྒྱུ་ཡིན་བརྗོད་ཡོད་ལ། ལས་འགུལ་སྤེལ་མཁན་རྣམས་ཀྱིས་ཀྱང་རྒྱ་གར་དབུས་གཞུང་ནས་རེ་འདུན་བཏོན་པ་ལྟར། གནད་དོན་དེ་དང་འབྲེལ་ཡོད་དཀའ་རྙོག་སེལ་ཆེད་གང་མགྱོགས་རྒྱ་གར་དབུས་དང་བྷང་གྷལ་མངའ་སྡེ་གཞུང་གཉིས་དང་གྲོས་མོལ་དང་ལེན་བྱས་ཡོད་པ་རེད། འོན་ཀྱང་། ཉིན་ཤས་གོང་དུ་དེར་འབར་རྫས་འགས་གཏོར་གྱི་དོན་རྐྱེན་བྱུང་ཡོད་སྟབས། དབུས་དང་མངའ་སྡེ་གཞུང་གཉིས་ཀྱིས་བདེ་སྲུང་དམག་མི་མང་དུ་བཏང་ཞིང་ཁུལ་དེར་སྔར་ལས་དམ་དྲག་ཆེ་རུ་ཕྱིན་ཡོད་ཅིང་། ནུབ་བྷང་གྷལ་མངའ་སྡེའི་སྤྱི་ཁྱབ་བློན་ཆེན་དང་བློན་པོ་རྣམས་ཀྱིས་འབར་རྫས་འགས་གཏོར་ནི་དྲག་པོའི་རྣམ་པ་ཡིན་པར་ཁ་གཡར་ནས་གྲོས་མོལ་ཕྱིར་འཐེན་བྱས་ཡོད་པ་མ་ཟད། གོར་ཁའི་ལས་འགུལ་བ་ཚོར་ཁ་ཞེ་གཉིས་མི་མཐུན་པ་འདུག་ཟེར་ནས་སྐྱོན་བརྗོད་གནང་ཡོད་པ་རེད། གལ་སྲིད་དོན་རྐྱེན་དེ་བྱུང་མེད་ན། ཉིན་ཤས་རྗེས་རྡོ་རྗེ་གླིང་ཁུལ་གྱི་སློབ་གྲྭ་ཁག་སྒོ་ཕྱེ་རྒྱུ་རེད་འདུག དོན་རྐྱེན་དེ་བྱུང་རྗེས་མངའ་སྡེ་གཞུང་གིས་གྲོས་མོལ་བྱེད་དགོས་ན། ཐོག་མར་དྲག་པོའི་ལས་འགུལ་ཡོད་ཚད་མཚམས་འཇོག་དགོས་པ་མ་ཟད། ཚོང་འབྲེལ། འགྲུལ་བཞུད། དེ་བཞིན། གཞུང་ལམ་སོགས་བཀའ་འགོག་བྱས་ཡོད་པ་ཚང་མ་ཕྱིར་འཐེན་བྱེད་དགོས་པ་དང་། རྡོ་རྗེ་གླིང་ཁུལ་དུ་དུས་རྒྱུན་ལྟར་ཞི་བདེ་ལྷིང་འཇགས་མ་ཡོང་བའི་བར་དུ་གོར་ཁའི་གནད་དོན་ཐད་གྲོས་མོལ་བྱ་རྒྱུ་མིན་ཞེས་བརྗོད་ཡོད་ལ། རྡོ་རྗེ་གླིང་གི་ཞི་བདེ་ལྷིང་འཇགས་ནི་གྲོས་མོལ་གྱི་ཆ་རྐྱེན་གཙོ་བོ་དེ་ཡིན་ཞེས་བརྗོད་ཡོད་སྐོར་འགྲེལ་བརྗོད་གནང་བྱུང་།
གུང་སེང་བསྐྱར་དུ་དུས་འགྱངས་གནང་བའི་སྐོར་ལ་ཁོང་གིས། ད་ལན་གྱི་འཕར་འགྱངས་འདི་ནི་སློབ་དུས་འཕར་འགྱངས་བྱས་པ་ཐེངས་ ༤ པ་དེ་ཆགས་ཡོད་པ་རེད། འོན་ཀྱང་། ཀ་ལོན་སྦུག་གཏན་སློབ་ཉེ་འཁོར་གྱི་རྒྱ་གར་སློབ་གྲྭ་འཛིན་རིམ་ ༡༢ བར་དུ་ཡོད་པ་ཁ་ཤས་ཀྱིས་ཞོགས་པ་དང་དགོང་དྲོར་ཆུ་ཚོད་གཉིས་གསུམ་རིང་འཛིན་རིམ་ ༡༢ དང་ ༡༠ པའི་སློབ་ཕྲུག་ཚོར་སློབ་ཁྲིད་བྱེད་ཀྱི་ཡོད་པའི་སྐོར་གོ་ཐོས་བྱུང་སོང་། སློབ་གྲྭ་གཞན་གྱིས་གནང་ཆོག་པར་ང་ཚོས་བྱེད་མ་ཆོག་པ་གང་ཡང་ཡོད་ཀྱི་མ་རེད་དྲན་ནས་གོར་ཁའི་ལས་འགུལ་དང་འབྲེལ་ཡོད་མི་སྣ་ཁ་ཤས་ལ་དེའི་སྐོར་སྐད་ཆ་དྲིས་པར། ཁོང་ཚོས་གཞན་གྱིས་དེ་ལྟར་བྱེད་ཀྱི་ཡོད་ན་ང་ཚོས་དེ་ལྟ་བྱེད་པར་དགག་བྱ་མེད་ཅེས་ལན་འདེབས་བྱས་སོང་། འོན་ཀྱང་། གོར་ཁའི་ལས་འགུལ་དེར་མཉམ་ཞུགས་བྱེད་མཁན་ཚོགས་པ་ ༡༤ ལྷག་ཡོད་སྟབས། ཚོགས་པ་གཅིག་གིས་ཆོག་གི་རེད་ཟེར་བ་ཙམ་གྱིས་ཚོགས་པ་གཞན་གྱིས་ཁས་ལེན་བྱེད་ཀྱི་ཡིན་མིན་ནི་བཤད་མ་ཐུབ་པའི་གནས་སྟངས་ཤིག་ཡིན་སྐོར་བརྗོད་བྱུང་།
རྒན་སྐལ་བཟང་ཟླ་བ་ལགས་ཀྱིས་འཛིན་རིམ་ ༡༠ དང་ ༡༢ འཛིན་གྲྭ་འཚོག་ཐུབ་པའི་རེ་བ་ཡོད་པའི་སྐོར་ལ་བརྗོད་དོན། གོར་ཁའི་ལས་འགུལ་གྱི་སྣེ་ཁྲིད་པ་གཙོ་བོ་ནི་བྷི་མལ་གུ་རུང་གི་ཚོགས་པ་དེ་ཡིན་པ་དང་། ཚོགས་པ་དེས་སློབ་གྲྭ་འཚོག་པར་དགག་བྱ་མེད་ཅེས་བརྗོད་ཡོད་སྟབས། ཐོག་མར་ང་ཚོའི་སློབ་གྲྭར་འཛིན་རིམ་ ༩། ༡༠། ༡༡། ༡༢ ཁོངས་སུ་ཉིན་སློབ་དང་གཏན་སློབ་ག་ཚོད་ཡོད་མེད་གྲངས་ཀར་ཞིབ་བཤེར་བྱས་ཏེ་ཤེས་རིག་ལས་ཁུངས་ལ་དེ་འབྲེལ་གྱི་གནད་དོན་རྣམས་སྙན་སེང་ཞུ་འཆར་ཡོད། གལ་ཏེ་ཤེས་རིག་ལས་ཁུངས་ནས་བཀའ་ཁྲོལ་ཡོད་ན། ཤེས་རིག་ལས་ཁུངས་བརྒྱུད་དེ་རྒྱ་གར་དབུས་བོད་སློབ་འཛིན་སྐྱོང་ཚོགས་པར་ཕྱག་བྲིས་ཤིག་འབུལ་རོགས་ཞུས་ཏེ་སློབ་གྲྭ་སྒོ་འཛུགས་བྱེད་དགོས་ཀྱི་འདུག དེ་མིན་དེ་ལྟར་ཕར་ཕར་འགྱངས་ནས་ད་ལྟ་བར་དུ་སློབ་མ་ཚོར་གྱོང་ཆེན་པོ་རག་ཡོད་པ་རེད་ལ། དེ་ལས་ཉེན་འཚབ་ཆེ་བ་ནི་འཛིན་གྲྭ་ ༡༠ དང་ ༡༢ རྒྱ་གར་རྒྱལ་ཡོངས་ཡིག་རྒྱུགས་ཀྱི་ཆེད་དེབ་སྐྱེལ་བྱེད་དགོས་པའི་དུས་ཚོད་སླེབ་རན་པ་རེད། དེབ་སྐྱེལ་དུས་ཐོག་ཏུ་བྱེད་མ་ཐུབ་ན་སློབ་མ་ཚོ་ཡིག་རྒྱུགས་ནང་ཞུགས་མི་ཐུབ་པར་ལོ་གཅིག་གི་གྱོང་རག་ངེས་རེད། དེབ་སྐྱེལ་དེ་ཕྱི་ཟླ་ ༩ པར་བྱ་དགོས་ཀྱི་ཡོད། ད་ལྟ་ཕྱི་ཟླ་ ༩ པར་འཐོན་ལ་ཉེ་བ་ཡིན་སྟབས་དབུས་བོད་སློབ་འཛིན་སྐྱོང་ཚོགས་པ་དང་ཤེས་རིག་ལས་ཁུངས་གཉིས་ནས་བཀའ་ཁྲོལ་གནང་ན། སློབ་མ་ཚོ་སྐད་བཏང་སྟེ་འཛིན་གྲྭ་འཚོག་དགོས་བསམ་ནས་བསྡད་ཡོད། སློབ་གྲྭའི་དགེ་ལས་རྣམས་ལ་ཁ་པར་བརྒྱུད་ནས་དེ་དང་འབྲེལ་ཡོད་ཀྱི་བསམ་ཚུལ་ཞུས་པར་ཁོང་ཚོས་སློབ་གྲྭར་ཡོང་སྟེ། སློབ་མ་ཚོར་སྔ་དགོང་གང་དུ་སློབ་ཁྲིད་བྱེད་དགོས་ཀྱང་གང་ཐུབ་ཅི་ནུས་བྱེད་ཀྱི་ཡིན་ཞེས་ལབ་ཡོད་སྐོར་བརྗོད་བྱུང་།
གཏན་སློབ་དེ་གསུམ་གྱི་ནང་དུ་སློབ་མ་མང་ཤོས་ནི་འཛིན་རིམ་ ༨ པའི་འོག་ཏུ་ཡོད་པ་དང་། ད་ལྟ་ཁོང་ཚོར་དཀའ་ངལ་ཆེ་ཤོས་ཕྲད་དང་འཕྲད་བཞིན་ཡོད་པ་རེད། དེའི་སྐོར་ལ་རྒན་ཟླ་བ་ལགས་ཀྱིས་བརྗོད་དོན། འཛིན་རིམ་ ༨ པ་འོག་གི་སློབ་མ་མང་ཆེ་བ་རྒྱ་གར་གྱི་བྱང་ཤར་ནས་ཡིན་པ་དང་། དེའི་ནང་དུ་མོན་རྟ་དབང་ཁུལ་གཅིག་པོ་ནས་སློབ་མ་ ༦༧ ཙམ་ཡོད། དེའི་ཁུལ་གྱི་སློབ་ཕྲུག་དང་ཕ་མ་ཚོས་ཡང་ཡང་ཁ་པར་ཡོང་གི་འདུག་ལ། ཤེས་རིག་ལས་ཁུངས་ལ་གལ་ཏེ་ལས་འགུལ་གྱི་རྙོག་དྲ་མཚམས་མ་བཞག་པར་མུ་མཐུད་དེ་སློབ་གྲྭ་འཚོག་མ་ཐུབ་ན་གང་བྱེད་དགོས་མིན་སྐད་ཆ་དྲིས་པར། ཤེས་རིག་ལས་ཁུངས་ཀྱིས་ཅོན་ཏ་ར་དང་པོན་ཊ་སམ་བྷོ་ཊའི་སློབ་གྲྭར་བསྐྱལ་འཆར་ཡོད་ཚུལ་གསུངས་སོང་། སམ་བྷོ་ཊའི་སློབ་གྲྭ་ཡོད་པའི་ས་ཁུལ་དང་གཞིས་ཆགས་ཁག་ལ་དེ་ཙམ་དཀའ་ངལ་འཕྲད་ཀྱི་མེད། འོན་ཀྱང་། སམ་བྷོ་ཊའི་སློབ་གྲྭ་མེད་པའི་བལ་ཡུལ་ས་མཚམས་དང་ས་ཁུག་ལུང་ཁུག་ནས་ཡིན་པའི་སློབ་མ་ཚོར་དཀའ་ངལ་ཆེན་པོ་འདུག ཉིན་ཉི་ཤུའི་གུང་སེང་དུ་ཕྱིན་སྐབས་མགྱོགས་པོར་ཕྱིར་ལོག་རྒྱུ་ཡིན་བསམ་སྟེ། སློབ་མ་ཚོས་ཀློག་དེབ་རེ་གཉིས་མ་གཏོགས་ནང་ལ་འཁྱེར་གྱི་མེད་ལ། ཁོང་ཚོའི་ཕ་མ་རྣམས་ལ་སློབ་སྦྱོང་མེད་པ་མ་ཟད། བལ་ཡུལ་ལྟ་བུར་ཆ་བཞག་ན་རྒྱ་གར་གྱི་ཀློག་དེབ་རག་རྒྱུ་ཁག་པོ་ཡིན་པས་རང་སྦྱོང་ཡང་བྱེད་མ་ཐུབ་པར་ཅི་བྱ་གཏོལ་མེད་དུ་ལྷག་ཡོད་པའི་སྐོར་བརྗོད་བྱུང་།
གསར་འགོད་པ། ཉི་མ་ཚེ་རིང་།

robotstxt: allowed

filter: keep


text:
ནང་དོན་གནད་བསྡུས། དཔྱད་རྩོམ་འདིར་གཙོ་བོ་བོད་དང་བོན་གཉིས་ནི་རྟེན་ཅིང་བརྟེན་པའི་འབྲེལ་བར་གཞིགས་ཏེ་བོད་ནི་ཐོག་མ་ནས་ཡུལ་གྱི་མིང་དང་བོན་ནི་བོད་ཡུལ་གྱི་གདོད་མའི་ཆོས་ལུགས་ཀྱི་མིང་། དེ་བས་བོད་ཀྱི་ཐོག་མའི་ཆོས་དང་ཤེས་རིག་འགོ་ཁུངས་ཏེ་བོན་ནས་བྱུང་བ་དང་། དེ་དུས་ཀྱི་མི་རིགས་ལ་ཆོས་ལུགས་ཀྱི་དབང་གིས་བོན་པོ་ཞེས་འབོད་ཅིང་། སྤྱིར་བོད་ཀྱི་མི་རིགས་དང་དོན་གཅིག་པར་འདོད་པས། དེ་དག་གི་བྱུང་བ་ལུང་དང་རིག་པས་རགས་ཙམ་བརྗོད་ཡོད།
བརྡ་ཆད་གཙོ་བོ། བོན། བོད། གོ་དོན། བྱུང་བ།
ཐོག་མར་བོན་དང་བོད་གཉིས་ཀྱི་གོ་དོན་འགྲེལ་ཚུལ་སྐོར་ཅུང་ཟད་བཤད་ན། བོན་ནི་ངག་དབང་རྒྱ་མཚོའི《ཏུན་ཧོང་ཡིག་རྙིང་ལས་བོན་དང་བོན་པོ་ཞེས་པའི་ཐ་སྙད་ཀྱི་གོ་དོན་མཐའ་དཔྱོད》ཅེས་པར། (རྩོམ་ཁུངས། ཧི་མ་ལ་ཡའི་བོན།)བོན་དང་བོན་པོ་ཞེས་པའི་ཐ་སྙད་འདི་①ཆོས་ལུགས་ཆོ་གའམ་རིམ་གྲོ་ལ་འཇུག་པར་མ་ཟད། ཆོ་ག་དེ་སྤེལ་པའི་གང་ཟག་བོན་པོ་ལའང་འཇུག ②བོན་དང་བོད་གཉིས་བརྗེ་སྤོར་བྱེད་པ། ③བོན་ནི་བཤད་པའམ་འདོན་པའི་དོན་ལ་འཇུག ④ཤེས་བ་ཀུན་ལ་འཇུག་པ་དང་འདོན་པ་དང་བཟླས་པའི་དོན་ལ་འཇུག ⑤ས་བོན་གྱི་བོན་ལ་འཇུག་སྟེ། གངས་ལྗོངས་ཀྱི་གྲུབ་མཐའ་ཀུན་གྱི་ཐོག་མ། གྲུབ་མཐའ་སྣ་ཚོགས་འབྱུང་བའི་ས་བོན་ལྟ་བུ། ⑥ཞང་ཡིག་ཏུ་གྱེར་བ། ལ་ལས་སྟག་གཟིག་སྐད། བོན་དྲུང་བོན་ཞེས་པའི་བོན་ནི་ཆོས་ཞེས་པའི་དོན་དང་ཡོངས་སུ་མཐུན་ཞེས་བཀོད་ཡོད། ཡང་། སྤ་བསྟན་རྒྱལ་བཟང་པོས་བརྩམས་པའི《བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ》(ཀྲུང་གོའི་བོད་ཀྱི་ཤེས་རིག་དཔེ་སྐུན་ཁང་། ཤོག་ངོས་༥)ལས། བོན་ནི་ཤེས་བྱ་དང་ལམ། འཁོར་འདས། ཡིད་ཀྱི་ཡུལ། བསོད་ནམས། དོན་དང་གསུང་རབ་སོགས་དང་། བོན་ནི་མི་གཡོ་སྐྱོབ་པའི་སྒྲ་ཞེས། མི་གཡོ་བ་མཚན་མར་གཡོ་བ་སྟེ། སྡེ་སྣོད་མཐའ་དག་གི་དགོངས་པ་གཅིག་ཏུ་སྟོན་པ། བཅས་ལ་འཇུག་པར་གསུངས་པ་དང་། 《མདོ་སྨད་ཞིབ་འཇུག》དེབ་ལྔ་བ། (མི་རིགས་དཔེ་སྐྲུན་ཁང་། ཀན་སུའུ་བོད་ཀྱི་ཤེས་རིག་ཞིབ་འཇུག་ཁང་གིས་བསྒྲིགས།)བཀྲ་ཤིས་སྐྱིད་ཀྱི《བོན་སྲིད་གཉིས་ཀྱི་ཐོག་མའི་འབྲེལ་བའི་སྐོར་ལ་རགས་ཙམ་དཔྱད་པ》ཞེས་པ་ལས་བོན་ནི་གནའ་བོའི་བོད་སྐད་དུ་བཟླ་བའི་དོན་ཏེ། སྔགས་བཟླ་བའི་དོན། སུ་ཞིག་གིས་སྔགས་མང་དུ་བཟླ་ཞིང་། དེའི་མཐུ་ལ་བརྟེན་ནས་གནས་སྐབས་ཀྱི་དཀའ་ངལ་ཅི་རིགས་སེལ་ཐུབ་མཁན་དེ་ལ་བོན་པོ་ཞེས་པའ་ཐ་སྙད་བྱུང་ཞེས་པ་བཞིན། བོད་ནི《ཆོས་རྒྱལ་ནམ་མཁའི་ནོར་བུའི་གསུངས་འབུམ》(པོད་གཉིས་པ། ཤོག་ངོས་༧༢༠)ལས། བོད་པ་ཞེས་པ་ནི་རྗོད་ཚིག་འབོད་པ་ལས་བྱུང་བའི་མིང་ཚིག་ཅིག་ཡིན། བོད་ཀྱི་རྡོ་རིང་དང་ཤོག་དྲིལ་དག་ཏུ་རྗེས་འཇུག་ད་དང་ན་གཉིས་ཀྱི་སྦྱོར་ཚུལ་ལ་ངེས་པ་མེད་པར། དཔེར་ན། བཙན་པོ་དང་བཙད་པོ། ཞེས་གསུངས། གང་ལྟར་སྔ་མོ་ནས་བོན་ནི་རྗེས་གྲུབ་གྱི་མིང་ཞིག་ཏུ་སྣང་ལ། བོད་ཅེས་པའི་མིང་ནི་གདོད་མ་བོན་གྱི་ཟུར་ཆགས་དང་དེ་ནས་ཚལ་བའི《དེབ་ཐེར་སྔོན་པོ》(ཤ ༦༠)ལས། ཁྱད་པར་ཏུ་ཐུབ་པ་བཞུགས་པའི་དུས་ན་བོད་ཅེས་བྱ་བ་ལུང་གནམ་འབྱེད་ལས་བཤད་ཅེས་གསུངས་བ་ལྟར་ན་བཙན་པོ་འོ་ལྡེ་སྤུ་རྒྱལ་གྱི་ཡར་སྔོན་རྒྱལ་རབས་སིལ་མ་བཞི་བཅུའམ་སིལ་མ་བཅུ་གཉིས་ཀྱི་སྐབས་ནས་བོད་ཅས་པའི་མིང་བྱུང་ཞིང་། དེ་ནི་བོད་ཀྱི་ལོ་རྒྱུས་རྣམས་སུ་དང་པོ་གནོད་སྦྱིན་ནག་པོའི་དབང་བྱས་ཏེ་ཡལ་མིང་བདུད་ཡུལ་ཁ་རབ་མགོ་དགུར་བཏགས། དེ་ནས་བདུད་དང་སྲིན་མོས་དབང་བྱས་ཏེ་མིང་ཡང་ལྷ་སྲིན་གཉིས་ཀྱི་ཡུལ་དུ་བཏགས། དེ་ནས་ཀླུ་དང་བཙན་གྱིས་དབང་བྱས་ཏེ་ཡུལ་གྱི་མིང་ལ་བོད་ཁམས་གླིང་དགུར་བཏགས། དེ་ནས་མ་སངས་སྤུན་དགུས་དབང་བྱས་ཏེ། ཡུལ་མིང་བོད་ཁམས་གཡག་དྲུག་བྱ་བར་བཏགས། དེ་ནས་རྒྱལ་ཕྲན་བཅུ་གཉིས་དབང་བྱས་ཏེ་ཡུལ་གྱི་མིང་ནི་ས་ཁ་བརྒྱད་དུ་བཏགས། གཞུག་ཏུ་སྤུར་རྒྱལ་བཙན་པོས་དབང་བྱས་ཏེ་མིང་ཡང་བོད་ཁམས་རུ་བཞི་བྱ་བར་བཏགས། གདོད་མའི་དུས་ནས་བཟུང་བོད་ཀྱི་ཡུལ་ཞིས་འབོད་ཅིང་། དེ་ནས་རིམ་བཞིན་ཆབ་སྲིད་རྒྱ་བསྐྱེད་དང་དཔལ་འབྱོར་ཡར་རྒྱས་བྱུང་བ་དང་བསྟུན་ནས་བཙན་པོ་སྲོང་བཙན་ཀྱི་དུས་སུ་མཆོལ་ཁ་གསུམ་གྱི་སྤྱིའི་མིང་དུ་སྤུར་རྒྱལ་བཙན་པོའི་རྒྱལ་ཁམས་ཞེས། མཁས་དབང་དགེ་འདུན་ཆོས་འཕེལ་གྱིས། སྙིང་སྟོབས་དགུ་འགྱུར་སྲོག་གི་དབྱུག་པ་ལ། ། རྟ་མཆོག་ཁྲོས་པའི་བཀའ་ཡི་རྒྱས་བཏབ་པའི། ། སྲིན་པོ་གདོང་དམར་བོད་ཀྱི་དམག་དཔུང་གིས། ། སུམ་གཉིས་ས་ཡི་དཀྱིལ་མཁོར་བཟུང་ཞེས་གྲགས། ། ཞེས་གསུངས་པ་ལྟར། ཡུལ་ཁམས་དུ་མ་མངའ་འོག་ཏུ་བཅུག་ཡོད།
བོད་ཀྱི་གནས་ཡུལ་ནི་གདོད་མའི་དུས་ནས་བཟུང་གངས་ཏི་སེ་དང་མཚོ་མ་ཕམ་འགྲམ་རྒྱུད་དེ། བོད་ཡུལ་ཆོལ་ཁ་གསུམ་གྱི་ཡ་གྱལ། བཅུ་ཕྲག་རིག་པའི་གནས་ཀྱི་འགོ་ཁུངས་ཏེ་སྟོད་མངའ་རིས་སུ་ས་སྐྱེས་རྡོ་སྐྱེས་སུ་གཞིས་ཆགས་ཤིང་། ཞིང་དང་ཕྱུགས་ལས་མཉམ་འདྲེས་ཀྱི་སྤེལ་བཞིན་པའི་གདོད་མའི་མི་རིགས་ཤིག་ཡིན། དེ་ནི་སྟོད་རྒྱ་གར་དང་འདྲ་བར་སྔོན་ཞིག་ན་སྟོད་སྟོད་རྒྱ་གར་དང་སྨད་རྒྱ་ནག་སོགས་ཉེ་འབྲེལ་གྱི་མི་རིགས་ཀུན་གྱི་ཤེས་རིག་གི་འབྱུང་ཁུངས་སུ་གཏོགས། དེའི་འདེབས་འབྲེལ་ནས་བྱུང་བའི་སྤུ་རྒྱལ་གདུང་དམར་བོད་ཅེས་པའི་གསུམ་གཉིས་ས་ཡི་དབང་སྒྱུར་བྱེད་པོར་བསྔགས་པའི་མི་རིགས་ཤིག དེའི་རིགས་ལས་རྒྱས་པའི་གླིང་ཀུན་སྙན་པར་སྒྲོགས་ཤིང་ཟག་བཅས་ཀུན་འདུ་བར་རྩོམ་བའི་ཐུབ་བསྟན་དང་བོན་བསྟན་ཀྱི་ཤེས་རིག་ཅིག དེ་ན་མཚོ་བོད་མཐོ་སྒང་ཞེས་འཛམ་གླིང་འདིར་མིང་དུ་གྲགས་པའི་རིན་ཆེན་གཏེར་གྱི་བང་མཛོད་ཅིག་དང་། ཧི་མ་ལ་ཡ་ཞེས་འཛམ་གླིང་གི་ཡང་རྩེར་སྙེག་པའི་ཚེ་སྲོག་གི་འབྱུང་ཁུངས་ཤིག འདི་དག་ནི་བོད་ཀྱི་ཤེས་རིག་གི་བསྐྱེད་ཡུམ་དང་ཚེ་སྲོག་གི་འབྱུང་རྩ་སྟེ་ཡིན་ལ། མང་པོ་མང་པོ་ཞིག་གི་སྲོག་ལྡན་གྱི་སྐྱེས་དངོས་དང་རིགས་ཚོགས་མང་པོ་ཞིག་གནས་འདི་ན་ཞི་དུལ་བག་ཡོད་ངང་འཚོ་ཞིང་གནས། འདི་ནི་ལོ་རྒྱུས་ཀྱི་རྡོ་རིང་དང་མི་རིགས་ཀྱི་རྣམ་ཤེས་འཕོ་བའི་གནས་ཡིན། དེའི་དཔེ་ལུང་གཤམ་གསལ་ལྟར། ①སྤ་བསྟན་རྒྱལ་བཟང་པོས་བརྩམས་པའི《བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ》(ཤོག་ངོས་༡༤༢)ལས། བོད་དང་ཞང་ཞུང་བོན་མིན་པ་མེད།ཅེས་གསུངས་པ་དང་། ②སྐྱ་བསོད་ནམས་རྒྱལ་མཚན་གྱི《རྒྱལ་རབས་གསལ་བའི་མེ་ལོང》ལས། བྱང་ཇི་སྷོན་པ་ཤེས་རབ་འབུམ་གྱིས《རྒྱལ་རབས་དཔག་བསམ་ལྗོན་ཤིང》ཞེས་པར་རྒྱལ་བོ་གཉའ་ཁྲི་ནས་སྲོང་བཙན་ཡབ་གནམ་རི་སྲོང་བཙན་ཡན་ཆད་ཀྱི་ལོ་རྒྱུས་རྒྱས་པར་བཤད་ཡོད་ཀྱང་། ཆོས་དང་འབྲེལ་བའི་ལོ་རྒྱུས་མེད་པས་འདིར་མ་བྲིས་པ་དང་། ལྟ་འདོད་ཡོད་ན་དེ་དག་ཏུ་ལྟོས་ཞེས་གསལ་བ་ལྟར་ན་དུས་རབས་བཅུ་གསུམ་པར་དེབ་དེ་དུ་རུང་བཞུགས་ཡོད་པར་མངོན། ③ཤར་རྫ་བཀྲ་ཤིས་རྒྱལ་མཚན་གྱིས་བརྩམས《ལེགས་བཤད་རིན་པོ་ཆེའི་གཏེར་མཛོད》(མི་རིགས་དཔེ་སྐྲུན་ཁང་། ཤོག་ངོས་༡༥༩ནས ༡༦༠བར།)ལས། སྤྱིར་བོད་ཁམས་ཞེས་པ་ནི་བོན་ཁམས་ཞེས་པའི་སྒྲ་ཟུར་ཆགས་ཏེ་བོད་ཁམས་ཞེས་གྲགས་པར་སྔ་རབས་པས་བཞེད་ལ། ལུང་གིས་ཀྱང་ངེས་ཏེ། གཡུང་དྲུང་ལས་རྣམ་པར་དག་པའི་རྒྱུད་ལས། མཁས་པ་མི་བཞི་དང་སྐུ་སྲུང་སྡེ་བཞི། གེར་མི་སྤུན་གསུམ་གྱི་རིང་ལ་མངའ་རིས་བོན་གྱི་སྐོར་དུ་འགྱུར་བ་ལགས། ཞེས་པས་སོ། དེར་ཡང་གཡུང་དྲུང་གི་བོན་བྱུང་སྔ་བ་དང་། རྒྱལ་མ་བྱུང་བའི་གོང་དུ་བོན་བྱུང་བ་དང་། རྒྱལ་ཁྲིམས་མེད་པའི་གོང་དུ་བོན་ཁྲིམས་ཡོད་པའི་དོན་གྱི་བོན་ཁམས་ཞེས་གྲགས་སོ། ཞེས་གསུངས་པ་ལ་ཡིད་རྟོན་པར་བྱའོ། ། ④འགོས་ལོ་གཞོན་ནུ་དཔལ་(༡༣༩༢—༡༤༨༡)གྱིས་མཛད་པའི《དེབ་ཐེར་སྔོན་པོ》(སི་ཁྲོན་སྟོད་ཆ་ཤ༦༠ ཕ ༩)ལས། བོད་ཀྱི་ཡུལ་འདི་ཡང་རྒྱ་གར་དང་འདྲ་བར། ཡུལ་དང་མི་ལ་སོགས་གནས་པའི་བསྐལ་པ་ནས་བྱུང་བར་བྱས་ན་ཡང་ལུང་དང་རིག་པའི་ལྡོག་པ་མེད་ཅིང་། སྟོན་པ་ཐུབ་པ་བྱོན་པའི་དུས་ལས་སྔ་བ་རྩོད་ལྡན་གྱི་ཐོག་མ་སྐྱ་སེང་བུ་ལྔས་དཔུང་ཚོགས་ཡན་ལག་བཅོ་བརྒྱད་དམ། བཅུ་གཉིས་བཅོམ་པའི་ཚེ། རུ་པ་ཏེ་ཞེས་བྱ་བའི་རྒྱལ་བོ་དཔུང་ཚོགས་གཅིག་དང་བཅས་པ་གཡུལ་འགྱེད་པའི་ཚེ་བུད་མེད་ཀྱི་ཆ་ལུགས་སུ་བྱས་ནས་བྲོས་ནས་རི་ཁ་བ་ཅན་གྱི་ཁྲོད་དུ་ཞུགས་ཏེ་གནས་པའི་རིགས་ལས་དེང་སང་ན་ཡང་། བོད་ཅེས་བྱ་བ་གྲགས་པ་ཡིན། ཞེས་སློབ་དཔོན་ཤེས་རབ་གོ་ཆས་བཤད་དེ། སྔོན་གྱི་ཡི་གེ་རྙིང་པ་རྣམས་ལས་ཡུལ་འདི་ལ་སྔོན་མིང་པུ་རྒྱལ་ཟེར་པ་ལ། ཕྱིས་ཀྱི་བོད་ཅེས་བྱ་བ་འཆད་པ་ཡང་སློབ་དཔོན་ཤེས་རབ་གོ་ཆའི་གསུང་དང་སྦྱར་ན་འབྱོར་རོ། ཞེས། འདི་དག་ལས་རི་བོང་རྣམ་རྡིབས་ཀྱི་ཚུལ་མཆོས་སྤྲས་པའི་བོད་མི་གང་མང་ཞིག་གིས་བོད་མི་རིགས་ཀྱི་འབྱུང་ཁུངས་རྒྱ་གར་དང་རྒྱ་ནག་སོགས་མི་རིགས་གཞན་ཡིན་ཞེས་གྲག་སྐམ་ཁྱི་ཕྲུག་ཇི་བཞིན་ཟུག་སྐད་འབྱིན་པ་ལས། ཡང་སྙིང་རྟོགས་མེད་པ་མཐོང་ཆོས་སུ་གྱུར་བའི་རི་བོའི་གཏོས་དང་མཉམ་པའི་གླེགས་བམ་དག་ལས་ཤེས།
དེ་བཞིན་ནོར་བུ་རང་ལ་ཡོད་དུས་ནོར་བུའི་ནོར་ངོ་མ་ཤེས། ། ནོར་བུ་གཞན་ལ་ཤོར་དུས་སྙིང་བློ་སྟོད་ལ་འཚང་། ཟེར་བ་བཞིན། མི་རིགས་གཞན་གྱིས་ཀྱང་བོད་ཡུལ་འདི་གནའ་སྔ་མོ་ནས་ཤེས་རིག་གི་ཉི་ཟླ་འཆར་པའི་གནས་ཤིག་ཏུ་ངེས་འཛིན་གྱིན་ཡོད་པ། ①《བོད་རིག་པ་ཞིབ་འཇུག》དེབ་དགུ་པ། (ཤོག་ངོས་༨ནས་༡༨)བར། ཐུབ་བསྟན་ཕུན་ཚོགས་ཀྱི《བོན་དང་རྒྱ་གར་རིག་གནས་བར་གྱི་འབྲེལ་བ་གླེང་བ》ལས། རྒྱ་གར་བ་རྣམས་ཀྱིས་གངས་ཏི་སེ་ནི་ལྷ་དབང་ཕྱུག་གི་གནས་དང་དབང་ཕྱུག་གི་རལ་བ་ནི་ཆུ་བོ་གངྒཱ་ཡིན་པས། ཆུ་བོ་དེའི་འགྲམ་རྒྱུད་ཀྱི་བྱ་དངོས་ཐ་དག་ལ་སྐྱོན་དང་སྦྱོར་བ་རྩུབ་མོས་མི་སྤེལ་བར་དེ་ལ་སྲུང་སྐྱོབ་དང་མོས་གུས་བྱེད་པ། ཆུ་དེ་ལས་ཁྲུས་བྱས་ན་དགག་བར་ཆད་འཇོམས་ཞིང་ཆུ་དེ་གཏོར་ན་དུས་ཀུན་ཀྱི་ཐན་སྐྱོན་སེལ་བར་འགྱུར་བའི་ཡོན་ཏན་གྱི་ཆུ་བོར་བཀུར་གྱིན་ཡོད། དེ་ལས་རྒྱ་གར་རིགས་ཀྱི་ཨརྱ་(འཕགས་པ་)མི་རིགས་དེ་གངས་ཏི་སེ་དང་ཕ་མ་གཡུ་མཚོའི་གནས་ཡུལ་དེ་སྟོད་མངའ་རུས་ནས་མཆེད་པ། མཁན་ཆེན་དཡཱནས་ཨརྱ་མི་རིགས་ནི་བོད་ནས་བྱུང་ཡོད་འདུག་ཅེས《བདེན་དོན་གསལ་བ》ལས་གསུངས་པ་དང་། ②བོད་ལ་ཨ་རབ་པས(Tibet)ཟེར་བ་འདི་ནི་རྒྱ་གར་གྱི་སྲིད་བློན་ནེ་རོའི་རྒྱ་གར་མཁས་ཆེན་དཡཱནནྡ་ཟེར་བ་དེས《བདེན་དོན་གསལ་བ》ཞེས་པའི་ནང་དུ་། ཐྲཱི་བེ་ཐཱི་ཞེས་པ་ནི་གནའ་བོའི་རྒྱ་གར་གྱི་སྐད་དེ་ཏྲྀབྀཥཊཔྲ་ཞེས་པ་དེ་སྒྲ་ཟུར་ཆགས་ཅེས་གསུངས། ཏྲྀབྀཥཊཔྲ་ཞེས་པའི་དོན་ནི་བོད་སྐད་དུ་སུམ་རྩེན་ཟེར་(སའི་དཀྱིལ་འཁོར་གྱི་སྙིང་བོ་འམ་ཡང་རྩེ། སུམ་ཅུ་རྩ་གསུམ་གྱི་ལྷའི་གནས། བརྒྱ་བྱིན་དང་ཚངས་བ། དབང་ཕྱུག་སོགས་ལྷ་གཙོ་བོ་དག་བཞུགས་པའི་གནས་ཏེ་རྣམ་རྒྱལ་ཕོ་བྲང་།)ཅིང་། གངས་ཏི་སེ་དང་མཚོ་མ་ཕམ་པའི་ཉེ་སྐོར་གྱི་མངའ་རིས་ཡུལ་གྱི་ལུང་པ་དག་པ་སུམ་རྩེན་གྱི་ལྷ་གནས་སུ་འདོད། དེ་བས་རྒྱ་གར་གྱི་ཡུལ་སྲོལ་དུ་གངས་ཏི་སེ་དང་མཚོ་མ་ཕམ་ཡོད་པའི་ས་ཕྱོགས་འདི་ནི་གནའ་བོའི་རྒྱ་གར་གྱི་ཆོས་དང་རིག་གནས་ཐམས་ཅད་འབྱུང་ཁུངས་ཀྱི་ཞིང་ཁམས་ལྟ་བུར་བརྩི། ③《བོད་རིག་པ་ཞིབ་འཇུག》དེབ་དགུ་པ།(ཤོག་ངོས་༡་ནས་༨)བར་གྱི《བོན་གྱི་རིག་གནས་ཀྱི་ཁྱད་ཆོས་སྐོར་རགས་ཙམ་གླེང་བ》ལས་བོན་ཆོས་ནི་སྟོད་མངའ་རིས་གངས་རི་བོ་ཆེའི་མདུན་དང་མཚོ་མ་ཕམ་གྱི་འགྲམ་གྱི་འོལ་མོ་ལུང་རིང་ཡིན་ཞིང་། བོན་གྱི་སྟོན་པ་གཤེན་རབ་མི་བོ་ཆེ་བྱོན་ནས་ད་བར་ལོ་ངོ་སུམ་སྟོང་དགུ་བརྒྱ་ལྷག་ཙམ་སོང་ཡོད། མཛད་མདོ་ལ་པོ་ཏི་བཅུ་གཉིས། དུས་རབས་བཅུ་གཉིས་པའི་སྐབས་སུ་གཏེར་ལས་བཏོན་པར་བཤད། ཅེས། ④《མདོ་སྨད་ཞིབ་འཇུག》དེབ་གསུམ་པ། (མི་རིགས་དཔེ་སྐྲུན་ཁང་། ཀན་སུའུ་བོད་ཀྱི་ཤེས་རིག་ཞིབ་འཇུག་ཁང་གིས་བསྒྲིགས།)གཡུང་དྲུང་སྐྱབས་ཀྱི《བོད་ཀྱི་སྤུ་རྒྱལ་རིམ་བྱུང་ལ་ཞང་སྐད་ཀྱི་མཚན་གསོལ་བའི་ཐད་ལ་དཔྱད་པ》ལས། 《རྣམ་འབྱེད་འཕྲུལ་གྱི་ལྡེ་མིག》ལས། གནམ་རི་སྲོང་བཙན་ཡན་ཆོད་དུ། རྒྱལ་རབས་སུམ་ཅུ་རྩ་གསུམ་ལ། ཆབ་སྲིད་འཛིན་པའི་རྒྱལ་བོ་རེ། འདྲེན་པའི་སྐུ་གཤེན་རེ། སྐད་བསྒྱུར་བའི་ལོ་པཎ་རེ་ཞེས། སྐུ་གཤེན་ནི《དུང་དཀར་ཚིག་མཛོད་ཆེན་མོ》(ཤོག་ངོས་༢༣༩)ལས། རྒྱལ་བའི་རིམ་གྲོ་བྱེད་མཁན་གྱི་བོན་པོ་རྣམས་ལ་ཞེས་སའི་ཚིག་གིས་འབོད་པའི་ཚེ་སྐུ་གཤེན་ནམ་སྐུ་བོན་ཟེར། ཞེས་གསུངས། དེ་ནི་སྐུ་བླའམ་དབུ་བླ་དེ་སྐུ་ནི་རྒྱལ་བོའི་སྐུ་དང་གཤེན་ནི་བླ་མའི་དོན། 《བསྒྲགས་བྱང》ལས། དེ་ཡན་ཆད་དུ་བོད་འདི་ན་བོན་མིན་པ་མེད་ལ་ཞེས་གསུངས་ཡོད།
གོང་གསལ་གྱི་དཔྱད་གཞི་གང་ལ་གཞུགས་ན་ཡང་། དེ་སྔོན་བོད་ཀྱི་ཡུལ་དུ་གནའ་སྔ་མོ་ནས་བཟུང་བོད་ཀྱི་མི་རིགས་ཆགས་ཤིང་འདུས་སྡོད་བྱས་ཡོད་པ་ནི་ད་ལྟའི་ཚན་རིག་བརྟག་དཔྱད་ཀྱིས་མཚོན་ཐུབ་ལ། བཙན་པའི་རྒྱལ་རབས་གོང་རོལ་ནས་བཟུང་བོད་ལ་ཡི་གེ་ཡོད་པ་དང་། དེ་དུས་བོད་ཡུལ་ཕྱོགས་ཀུན་བོན་བསྟན་གྱི་ཆོས་ལུགས་དར་ཤས་ཆེ་བའི་དབང་གིས་ཡུལ་ཀུན་ལ་བོན་གྱི་ཡུལ་ལམ་བོད་ཀྱི་ཡུལ་ཞེས་འབོད་པར་སྙམ། རྗེས་སུ་བོད་གདོད་མའི་ཡུལ་གྱི་མིང་ནས་ཐོགས་ཅིང་། བོན་ནི་དེ་དུས་གྱི་བོད་ཆོས་སུ་མཐོང་བར་སྣང་ལ། བོད་རིགས་ཀྱི་གཙང་མའི་མེས་པོ་དེ་ཡང་བོན་ཡིན་པ་གོང་གསལ་ལྟར། བོད་ནི་གདོད་མའི་ཡུལ་གྱི་མིང་དང་བོན་ནི་ཆོས་ལུགས་ཀྱི་མིང་དུ་བདགས་པར་བྱར་ན་སྔོན་མའི་ལོ་རྒྱུས་ཀྱི་ཁ་སྐོང་ཐུབ་ལ། ད་ལྟའི་ལོ་རྒྱུས་ཀྱི་གནས་བབ་དང་མཐུན་པ་ཞིག་ཀྱང་ཡིན་པར་མ་ཟད། མེས་པོའི་བླ་སྲོག་རྙེད་པའི་མཚོན་རྟགས་ཤིག་དུའང་ག་ལ་མིན། དེ་གང་ཡིན་ཞེས་ན།
(ཀ)《དེབ་དཀར》(དགེ་འདུན་ཆོས་འཕེལ་གྱིས་བརྩམས། མི་རིགས་དཔེ་སྐྲུན་ཁང་། ཤོག་ངོས༧ )བར། བོན་པོ་རྣམས་ཀྱིས་བོན་ཞེས་པ་བོད་ཀྱི་དོན་ཏེ། བོད་ནི་བོན་གྱི་མིང་ལས་ཟུར་ཆགས་པར་ཅུང་ཟད་བསམ་དགོས་པའང་ཡོད་དོ་ཞེས་དང་། (ཤོག་ངོས༦)པར། བོད་ཅེས་པ་རྣམ་པ་ཀུན་ཏུ་ན་དོན་ཅི་ཡང་བཤད་དུ་མེད་པའི་འདོད་རྒྱལ་ཙམ་ཡིན་པའང་སྲིད། ཅེས་དང་། (ཤོག་ངོས་༥)པར་དེ་ཡང་རང་རེའི་ཡུལ་འདི་ལ་ཆེས་སྔ་མོ་ཞིག་ནས་རང་སྐད་དུ་བོད་ཀྱི་ཡུལ་ཞེས་བྱ་བར་གྲགས་ཞེས་མཁས་དབང་དགེ་འདུན་ཆོས་འཕེལ་གྱི་གསུངས་པ་བཞིན། ཁོང་གིས་ཀྱང་ཁ་ཚོན་བཅད་དུ་མེད་ལ། དེ་ལ་ནི་རྟགས་དགོས་པའི་གནད་ཡིན་ནོ། ། ཆེས་ཐོག་མར་བོད་ཀྱི་ཡུལ་གྲུ་འདི་ལ་སྔ་མོ་ནས་བོད་ཡུལ་ཞེས་གྲགས་ཅིང་དར་བའི་ཆོས་ལུགས་ཀྱི་མིང་ལ་བོན་ཆོས་ཞེས་གྲགས་ཤིང་། དེ་དུས་ཆུ་མིན་རླན་དང་། བོན་མིན་ཆོས་མེད་པ། དེ་དུས་བོན་གྱི་མི་རིགས་ཟེར་བ་ཆོས་ལུགས་ཀྱི་མིང་གིས་སྦྱར་བར་འདོད་ཅིང་། བོན་ཀྱི་ཤེས་རིག་ཟེར་བ་ཡང་བོད་ཀྱི་ཤེས་རིག་ཟེར་བ་དང་མིང་དོན་མཚུངས་བར་འདོད་པས། བོན་ཞེས་པའང་མི་རིགས་གཞན་མ་ཡིན་པར་བོད་ཀྱི་མེས་པོ་གོང་མ་སྟེ་རྣམས་ཡིན་ལ། རྗེས་སུ་ནང་པ་སངས་རྒྱས་པའི་ཆོས་ལུགས་བོད་དུ་དར་བ་ནས་བཟུང་མི་རིགས་གཅིག་ལ་ཆོས་ལུགས་གཉིས་ཀྱི་ཕྱོགས་ཞེན་དང་ཆོས་ལུགས་ཀྱི་འགལ་འབྲེལ་དབང་གིས་བྱུང་བས། མི་རིགས་ཡ་བྲལ་དུ་འགྱུར་བཞིན་པ་དབང་བོས་ཚོར་ནུས་པ་འདི་ལགས། གལ་སྲིད་བོད་དང་བོན་གཉིས་མི་རིགས་མི་གཅིག་པ་གཉིས་ཡིན་ན། དུས་ད་ལྟ་འཛམ་གླིང་ན་སྙན་གྲགས་འབར་ཅིང་འོད་སྟོང་འཕྲོད་པའི་ཤེས་རིག་འདི་གྲུབ་པར་མ་ངེས་ལ། དེ་ནི་ལོ་ངོ་ལྔ་སྟོང་ཡན་གྱི་ལོ་རྒྱུས་ཀྱི་ཤུལ་ལམ་རིང་མོ་དེ་ལས་གྲུབ་པ་གདོན་མི་ཟ།
(ཁ)ནམ་མཁའི་ནོར་བུས་བརྩམས་པའི《བོད་ཀྱི་ཡ་ཐོག་གི་ལོ་རྒྱུས་སྐོར》ལས་(ཤོག་ངོས་༦༢)བར། བོན་གྱི་ལུགས་ཐོག་མའི་འབྱུང་ཁུངས་འཁྲུལ་བ་དང་བྲལ་བ་ནི་ཞང་ཞུང་གི་རྒྱལ་སའི་ལྟེ་བ་འོལ་མོ་ལུང་རིང་ཞེས་གྲགས་པ། དེང་དུས་སུ་གུ་གེ་ཞེས་བྱ་བའི་ཡུལ་གྱི་འབུས། གངས་ཏི་སེའི་མདུན། མཚོ་མ་ཕམ་གྱི་འགྲམ་ངོགས་སུ་ཡོད་པའི་གནས་དེ་ཡིན་ལ། ཞང་ཞུང་གི་ཡུལ་དབུས་སུ་ཡོད་པའི་གངས་ཆེན་པོ་ཏི་སེ་ལ་རྒྱ་གར་སྐད་དུ་(ཀཻ་ལ་ཤ)ཞེས་པ་དང་། མཚོ་མ་ཕམ་ལ་(མ་ནམ་ས་རོ་ཝ)ཞེས་པ་སྟེ། རྒྱ་གར་བ་རྣམས་ཀྱིས་གངས་ཏི་སེ་ནི་དབང་ཕྱུག་ཆེན་པོའི་གནས་རི་ཁྱད་དུ་འཕགས་པ་ཞིག་ཏེ། དབང་ཕྱུག་པའི་སྲོལ་ལུགས་གང་ནས་བྱུང་བའི་གནས་ཐུན་མོང་མ་ཡིན་པ་ཞིག་ཏུ་ངོས་འཛིན་པ་དང་། གངས་ཏི་སེ་འབྲེལ་མཚོ་མ་ཕམ་ཡང་བྱིན་ཅན་གྱི་མཚོ་ཞིག་ཏུ་ངོས་འཛིན་ཞིང་། མཚོ་དེའི་ཁ་འབབ་ཀྱི་ཆུ་བོ་ཆེན་པོ་རྣམས་རྒྱ་གར་གྱི་ཡུལ་དུ་སླེབས་པའི་ཚེ། རྒྱ་གར་བ་རྣམས་ནས་ཆུ་བོ་དེ་དག་ཏུ་ཁྲུས་བྱེད་ཅིང་གནས་མཆོག་གངས་ཏི་སེ་དང་། མཚོ་མ་ཕམ་གྱི་བྱིན་རླབས་ཀྱི་ཆུ་བོ་དེ་དག་ཏུ་སུས་ཁྲུས་བྱས་པ་དེ་དག་སྒྲིབ་པ་རྣམས་འདག་ཐུབ་པའི་ཡིད་ཆེས་བྱེད་སྲོལ་ཡོད་པ་དང་། རྒྱ་གར་གྱི་གནས་སྐོར་བ་བརྒྱ་ཕྲག་མང་པོ་ལོ་རེ་བཞིན་གངས་ཏི་སེ་དང་མཚོ་མ་ཕམ་མཇལ་བསྐོར་དུ་འགྲུལ་བཞུད་བྱས་པ་དང་བྱེད་བཞིན་པ་དངོས་ཀྱི་གནས་ཚུལ་དེ་དག་ལ་ལེགས་པར་པར་དཔྱད་ན། རྒྱ་གར་གྱི་དབང་ཕྱུག་པའི་ལུགས་དེ་བོད་ཀྱི་གནའ་བོའི་ཤེས་རིག་ཡོངས་རྫོགས་ཀྱི་ཁུངས་ཞང་ཞུང་ནས་ཕར་དར་བ་ཞིག་ཡིན་ནམ། རྒྱ་གར་ནས་བོད་དུ་ཚུར་དར་བ་ཞོག་ཡིན་པའི་ཚུལ་ལ་ངོས་ཤེས་བརྟན་པོར་རྙེད་ཐུབ།
(ག)བོད་ཀྱི་ད་ལྟའི་རིག་གནས་འདིའི་ཕྱི་མོ་ནི་རང་རིགས་ཀྱི་གདོད་མའི་མེས་པོ་དེ་བོན་གྱི་རིག་གནས་དང་གནའ་བོའི་རྒྱ་གར་གྱི་རིག་གནས་ཀྱི་མ་ལག་གཉིས་ཀྱིས་གྲུབ་པ་ཡིན། དེ་ལ། 《བོད་ལྗོངས་སློབ་གྲྭ་ཆེན་མོའི་རིག་དེབ་གྱི་རིག་གཞུང་བཅར་འདྲིའི་ཟིན་ཐོ་ཕྱོགས་སྒྲིག》གཙོ་སྒྲིག་པ་ལྷག་པ་ཚེ་རིང་།(མི་རིགས་དཔེ་སྐྲུན་ཁང་། ཤོག་ངོས་༥༤༢)་སྟོང་སྐོར་ཚེ་རིང་ཐར་གྱི《བོད་སྔ་རབས་ཀྱི་ལོ་རྒྱུས་བསྐྱར་འབྲི་བའི་དུས་ཚོད་ལ་སླེབས་འདུག》ཅེས་པ་ལས། སྲིད་པའི་བོན། སྐབས་དེར་བོད་ས་གནས་ཀྱི་རིག་གནས་འདིའི་ལྟེ་བའམ་དཀྱིལ་སྙིང་ཞིག་ཡོད་དམ་ཞེ་ན་ཡོད་པ་སྟེ། དེ་ནི་གངས་རིན་པོ་ཆེའི་མཐའ་འཁོར་གྱི་རིག་གནས་དེ་རེད། བོན་གྱི་འབྱུང་གཞིའི་ཆ་ནས་གླེང་ན་འབྱུང་ཡུལ་བོད་རང་གི་ས་ཆ་འདི་རེད། ས་སྐྱེས་རྡོ་སྐྱེས་རེད། དེ་བས་ཕྱི་ནས་ཐོན་པའི་རིག་གནས་ཤིག་མ་རེད། རིག་གནས་འདི་རང་སར་ཡོད་པ་མ་ཟད་གངས་རིན་པོ་ཆེའི་འཐའ་འཁོར་གྱི་རིག་གནས་དེ་ནི་སྲིད་པ་རྒྱུད་ཀྱི་བོན་ཀྱི་ལྟེ་གནས་ཤིག་རེད། དེའི་རྗེས་བོད་བཙན་པོའི་དུས་སྐབས་སུ་ཐུ་མི་སམྦྷོཌ་ནས་ཐོག་མའི་བོན་གྱི་ཡི་གེ་སྤུངས་ཡིག་ཅེས་པ་ལེགས་སྒྱུར་དང་བཟོ་བཅོས་བྱས་པ་ལས་ད་ལྟའི་བོད་ཀྱི་ཡི་གེ་བྱུང་ཞིང་། བོད་ཁམས་ཐམས་ཅད་དུ་ཡང་བོད་བཙན་པོའི་རྒྱལ་ཁམས་སུ་གྲགས། མདོར་ན་སྔོན་རྒྱ་གར་ཀྱི་ཡིག་རིགས་ཀུན་གྱི་ཁུངས་ཡང་གངས་རི་པོ་ཆེའི་ཡིན་ལ། དེའི་རྒྱུད་ལས་དར་ཅིང་གྲུབ་པ་ཞིག་ཡིན་པས་ཡིག་རིགས་ཀུན་ལ་ཐུན་མོང་གི་གྲུབ་ཚུལ་དང་ཁྱད་ཆོས་རེ་འཛོམས་པ་ཡིན། དེ་བས་སྔོན་བྱོན་མཁས་པ་གནམ་གྱི་ས་གབ་པ་དང་འདྲ་བ་མང་བོ་ཞིག་གིས་ནང་ཆོས་ཀྱི་འགོ་ཁུངས་སྟོད་རྒྱ་གར་ལ་གཏུག་པ་བཞིན་རིགས་དང་ཡི་གེའི་ཁུངས་ཡང་རྒྱ་གར་ལ་གཏུག་པའི་སྲོལ་ལུགས་ཤིག་ཆགས་པ་རྒྱུན་འབྱམས་སུ་སོང་ཕྱིར། ད་ལྟ་བོད་མི་མང་པོ་ཞིག་གིས་རྒྱ་གར་ནི་ཤེས་རིག་ཀུན་གྱི་འགོ རིགས་ཅན་ཀུན་གྱི་མཆོག་ཏུ་རློམ་ཡོད་པའང་ལོ་པཎ་དག་དང་ཆོས་ལུགས་ཀྱི་ཤན་ཤུགས་ཐེབས་པ་དཔེར་ན། ནམ་མཁའི་ནོར་བུས་བརྩམས་པའི《བོད་ཀྱི་ཡ་ཐོག་གི་ལོ་རྒྱུས་སྐོར》(ཤོག་ངོས་༦༢ནས་༦༣)བར། དུས་ཕྱིས་ཀྱི་བོན་ཚོས་བོན་གྱི་ཁུངས་སྟག་གཟིག་གམ་ཏ་ཟིག རྟག་གཟིག་གི་ཡུལ་ལམ། དེང་དུས་ཀྱི་པར་སིག་ལ་གཏུག་སྲོལ་ཡོད་འདུག་པ་དེ་ནི། བོད་ཀྱི་བན་དེ་ཚོས་ཆོས་ཀྱི་འབྱུང་ཁུངས་རྒྱ་གར་ཡིན་པར་བརྟེན། རྒྱ་གར་ནས་གང་བྱུང་བ་དེ་དག་ཁུངས་ལྡན་དང་རྩ་འགངས་ཆེན་པོར་བརྩིས་སྟབས། བོད་ནས་བྱུང་བ་ཐམས་ཅད་རང་ཤུགས་ཀྱི་རྩིས་ཐང་ཆུང་བར་བལྟ་བའི་སྲོལ་ཞིག་བྱུང་མྱོང་ཡོད་པ་ལྟར། ཕྱིས་ཀྱི་བོན་པོ་རྣམས་ལའང་བན་དེའི་ཤན་ཤུགས་ནས་བོན་གྱི་འབྱུང་ཁུངས་དེ་བོད་ཀྱི་མངའ་ཁོངས་ལས་གཞན་པའི་ཡུལ་སྟེ་པར་སིག་ལ་གཏུག་པའི་སྲོལ་དེ་བྱུང་པ་གོར་མ་ཆགས། ཤེས་གསུངས་བ་བཞིན།
(ང)བོད་དུ་ལོ་ངོ་བཞི་ནས་ལྔ་སྟོང་ཡན་དུ་བོད་ཀྱི་མི་རིགས་ཆགས་པ། བོན་གྱི་སྲིད་པ་ཀློང་གི་སྒོ་ང་ལས་མིའི་འགྲོ་བྱུང་ལུགས་བཞེད་སྲོལ་འདི་ཡང་གནའ་མི་རྒན་པོའི་གཏམ་ཙམ་མ་ཡིན་པར་དེ་ནི་ཐོག་མའི་སྲིད་པའི་འབྱུང་བ་ཆགས་ཚུལ་གྱི་དབྱིབས་དང་འདྲ་བར། ད་ལྟའི་ཚན་རིག་གི་འཇིག་རྟེན་གྲུབ་ཚུལ་དང་། གཟའ་སྐར་དང་སའི་གོ་ལ་ཆགས་ཚུལ་འདི་ཡང་སྒོ་ང་དང་འདྲ་བར་རིལ་མོ་ཞིག་ཡིན་པ་ར་སྤྲོད་བྱས་པ་ལྟ་བ་དང་ཡོངས་སུ་མཐུན་ལ། དཔེར་ན། 《རླངས་ཀྱི་པོ་ཏི་བསེ་རུ》(ལྷ་ས་ཤ༤ ཕ ༡༧)ལས། འབྱུང་བ་སྣ་ལྔའི་སྙིང་པོ་ལས༎ སྒོ་ང་ཆེན་པོ་གཅིག་ཡོང་བ། ཕྱིའི་སྒོང་ཤུན་ལ་ལྷ་བྲག་དཀར་མོ་ཆགས། ནང་གི་སྒོང་ཆུ་ལ་དུང་མཚོ་དཀར་མོར་འཁྱིལ། བར་གྱི་སྒོ་ངའི་དར་ཆ་ལ། རིགས་དྲུག་སེམས་ཅན་ཀུན་ཏུ་གྲོལ། སྒོ་ང་ཕྲུམ་གྱི་བཅོ་བརྒྱད་ཆགས། སྒོ་ང་བཅོ་བརྒྱད་འབྲིང་བ་དེ། དུང་སྒོང་གཅིག་ཏུ་ཡར་ནས་བྱུང་། ཞེས་ཡུལ་གྱི་ཆགས་ཚུལ་བཀོད་པ་ལྟར། ལོ་ངོ་སུམ་སྟོང་ལྷག་གི་གོང་རོལ་ནས་བོད་ཀྱི་མེས་པོ་དག་གིས་སྣོད་བཅུད་ལ་ངོས་འཛིན་པའི་གོ་རྟོགས་ཟམ་མོ་འདི་འདྲ་ནི་ཅིའི་ཀྱང་མཐོང་བཀོན་ཞིང་། ད་ལྟའི་བར་དུ་རྒྱུན་ཆགས་སོང་བ་འདི་དག་ཀྱང་ཡབ་མེས་རྣམས་ཀྱིས་འཇིག་རྟེན་རིལ་མོར་འདིར་བཞག་པའི་མཛད་འཕྲིན་རླབས་ཆེན་དང་། དེ་དུས་བོད་ཀྱི་གནའ་བོའི་ཚན་རིག་གི་རྟོགས་པ་དེ་ཡང་མངོན་པར་གསལ། འདི་ནི་འཛམ་གླིང་འདིའི་ཚན་རིག་གི་ཐོག་མའམ་འགོ་ཚུགས་ས་དེར་བསྒྲེངས་ནའང་མི་ཆོག་པ་མེད་པར་འདོད།
མདོར་ན། ཆུ་མགོ་གངས་དང་། ཆོས་ཕུག་བོན་ལ་ཐུག་པ་བཞིན་བོད་ཅེས་པ་ནི་ཐོག་མའི་ཡུལ་གྱི་མིང་དང་བོན་ཞེས་པ་ནི་ཐོག་མའི་ཆོས་ལུགས་ཀྱི་མིང་། བོན་པོ་མི་རིགས་ཤེས་པ་ནི་ཆོས་ལུགས་ཀྱི་མིང་ནས་ཚུར་བཏགས་པ་ཞིག་ཡིན་པས། གནའ་དུས་སུ་བོན་རིགས་ནི་བོད་ཀྱི་ཡུལ་དུ་འཚོ་གཞིས་བྱེད་པའི་བོད་མི་ཡོངས་ཀྱི་སྤྱི་མིང་དུ་གོ་བར་འདོད། དེ་བཞིན་ཤེས་རིག་རྩ་བ་ཐོག་མའི་བོན་ལ་གཏུག་པར་བྱས་ན་མི་རིགས་ཀྱི་སྲོལ་རྒྱུན་རིག་གནས་རྒྱུད་འཛིན་དང་དར་སྤེལ། མི་རིགས་མཐུན་སྒྲིལ་ངང་གཅིག་གྱུར་དང་འཕེལ་རྒྱས་འགྲོ་བར་ལྡོག་མེད་ཀྱི་སྒུལ་ཤུགས་སྦྱིན་ཐུབ་ལ། འཕུར་སྐྱོད་ཀྱི་དུས་རབས་སུ་སྒལ་ཚིགས་ཅན་གྱི་མི་རིགས་ཤིག་ཏུ་འགྱུར་ཐུབ་པར་ཡིད་ཆེས་ཡོད། དེ་བས་མེས་པོ་གཅིག་ལ་རིགས་རུས་ཀྱི་གཙོ་ཕལ་དབྱེ་བ་དང་། ཆོས་ལུགས་མི་གཅིག་པ་དང་གྲུབ་མཐའ་མི་གཅིག་པ། དད་མོས་ཀྱི་བླ་མ་མི་གཅིག ཡུལ་ཁམས་མི་གཅིག་པ། ཚོ་ཁག་མི་གཅིག་པ་སོགས་ཀྱི་དབྱེ་བ་མེད་པར་གང་ལ་གང་འཚམ་དང་། ཕན་ཚུན་ཆུ་དང་འོ་མ་འདྲེས་བའི་ཚུལ་བཞིན་དུ་རྡོག་རིལ་གྱི་གོང་བུ་ཞིག་ཏུ་ཆགས་ན། དེའི་སྟོབས་ཤུགས་ཀྱིས་གང་ལ་ཡང་འགོང་ཐུབ་ལ། ཅི་ལས་ཡང་རྒྱལ་བར་བྱ་ཐུབ། འདི་ནི་ཐུན་མོང་གི་སྟོབས་ཤུགས་དང་ནུས་པ་ཡིན་པས། རང་རིགས་ཀྱི་ཆོས་དང་རིག་གནས་གང་ལ་ཡང་དུས་ད་ནས་བཟུང་བདག་པོ་རྒྱག་ཅི་ཐུབ་བྱ་དགོས། འདི་འཛིན་ཐུབ་ན་ལ་རྒྱ་དང་སྤོབས་སེམས་ལྡན་ངེས། འདི་ནི་མེས་པོའི་རྔུལ་ཁྲག་ཡིན། འདི་ནི་འོ་སྐོལ་དག་གི་རྣམ་ཤེས་ཡིན། མཐར་དཔྱད་རྩོམ་འདི་ནི་ཁོ་བོའི་བློ་རིག་གིས་ཅི་ཐུབ་ངང་བརྩོན་པས་བྲིས་པ་ཞིག་ཡིན་མོད། འོན་ཀྱང་ཤེས་བྱ་ཡི་བློ་མིག་དམན་པས་སྐྱོན་དང་ནོར་འཛོལ་གང་མང་ཞིག་མཆིས་པ་སྲིད་པས། རིག་པ་དྲི་མེད་ཀྱི་ནམ་མཁའ་ལ། ཐབས་ཤེས་གཉིས་ཀྱི་ཉི་ཟླ་ཤར་བའི་ལོ་པཎ་དང་། བཅུ་ཕྲག་རིག་པའི་ཤེས་བྱ་ཀུན། བླ་རིག་གཉིས་ཀྱི་སྐར་ཚོགས་བཀྲ་བའི་མཁྱེན་ལྡན་གྱི་མཁས་པ་རྣམས། བདེ་གསལ་ཡིད་ཀྱི་རྒྱ་མཚོ་ལ། རིག་པ་བློ་ཡི་ཆུ་ཕྲན་འཁོར་བའི་བདག་ལས་ཤེས་རབ་གྱི་རྩལ་རྫོགས་པའི་དཔྱོད་ལྡན་དག་ལ་དགོངས་འགལ་རེ་མེད་པར་མཁྱེན་མཁྱེན།
དཔྱད་ཡིག་གི་སྐོར།
༡. འགོས་ལོ་གཞོན་ནུ་དཔལ་གྱིས་མཛད་པའི(༡༣༩༢—༡༤༨༡)《དེབ་ཐེར་སྔོན་པོ》「M」(སི་ཁྲོན་སྟོད་ཆ་ཤ༦༠ ཕ ༩)
༢.《བོད་རིག་པ་ཞིབ་འཇུག》「M」 དེབ་དགུ་པ། (ཤོག་ངོས་༨ནས་༡༨)བར། ཐུབ་བསྟན་ཕུན་ཚོགས་ཀྱི《བོན་དང་རྒྱ་གར་རིག་གནས་བར་གྱི་འབྲེལ་བ་གླེང་བ》「J」
༣.《བོད་རིག་པ་ཞིབ་འཇུག》「M」 དེབ་དགུ་པ།(ཤོག་ངོས་༡་ནས་༨)བར་གྱི《བོན་གྱི་རིག་གནས་ཀྱི་ཁྱད་ཆོས་སྐོར་རགས་ཙམ་གླེང་བ》「J」
༤.《མདོ་སྨད་ཞིབ་འཇུག》「M」 དེབ་ལྔ་བ། (མི་རིགས་དཔེ་སྐྲུན་ཁང་། ཀན་སུའུ་བོད་ཀྱི་ཤེས་རིག་ཞིབ་འཇུག་ཁང་གིས་བསྒྲིགས།)བཀྲ་ཤིས་སྐྱིད་ཀྱི《བོན་སྲིད་གཉིས་ཀྱི་ཐོག་མའི་འབྲེལ་བའི་སྐོར་ལ་རགས་ཙམ་དཔྱད་པ》「J」
༥.《མདོ་སྨད་ཞིབ་འཇུག》「M」 དེབ་གསུམ་པ། (མི་རིགས་དཔེ་སྐྲུན་ཁང་། ཀན་སུའུ་བོད་ཀྱི་ཤེས་རིག་ཞིབ་འཇུག་ཁང་གིས་བསྒྲིགས།)གཡུང་དྲུང་སྐྱབས་ཀྱི《བོད་ཀྱི་སྤུ་རྒྱལ་རིམ་བྱུང་ལ་ཞང་སྐད་ཀྱི་མཚན་གསོལ་བའི་ཐད་ལ་དཔྱད་པ》「J」
༦. དུང་དཀར་བློ་བཟང་འཕྲིན་ལས་ཀྱིས་བརྩམས་པའི《དུང་དཀར་ཚིག་མཛོད་ཆེན་མོ》「M」(ཤོག་ངོས་༢༣༩)
༧. ས་སྐྱ་བསོད་ནམས་རྒྱལ་མཚན་གྱིས་མཛད་པའི《རྒྱལ་རབས་གསལ་བའི་མེ་ལོང》「M」
༨. དགེ་འདུན་ཆོས་འཕེལ་གྱིས་བརྩམས།《དེབ་དཀར》「M」(མི་རིགས་དཔེ་སྐྲུན་ཁང་། ཤོག་ངོས༧ ཤོག་ངོས་༦ ཤོག་ངོས་༥)
༩. 《ཀྲུང་གོའི་བོད་ཀྱི་ཤེས་རིག》སྤྱི་ལོ་༡༩༨༨ལོའི་དུས་དེབ་གཉིས་པ། ནམ་མཁའི་ནོར་བུའི《བོད་ཀྱི་ཡ་ཐོག་གི་ལོ་རྒྱུས་སྐོར》(ཤོག་ངོས་༦༢ནས་༦༣)བར། 「J」
༡༠.《བོད་ལྗོངས་སློབ་གྲྭ་ཆེན་མོའི་རིག་དེབ་ཀྱི་རིག་གཞུང་བཅར་འདྲིའི་ཟིན་ཐོ་ཕྱོགས་སྒྲིག》「M」 གཙོ་སྒྲིག་པ། ལྷག་པ་ཚེ་རིང་། མི་རིགས་དཔེ་སྐྲིན་ཁང་། (ཤོག་ངོས་༥༤༢)་སྟོང་སྐོར་ཚེ་རིང་ཐར་གྱི《བོད་སྔ་རབས་ཀྱི་ལོ་རྒྱུས་བསྐྱར་འབྲི་བའི་དུས་ཚོད་ལ་སླེབས་འདུག》「J」
༡༡.《རླངས་ཀྱི་པོ་ཏི་བསེ་རུ》「M」(ལྷ་ས་ཤ༤ ཕ ༡༧)ལས།
༡༢. ཤར་རྫ་བཀྲ་ཤིས་རྒྱལ་མཚན་གྱིས་བརྩམས《ལེགས་བཤད་རིན་པོ་ཆེའི་གཏེར་མཛོད》「M」(མི་རིགས་དཔེ་སྐྲུན་ཁང་། ཤོག་ངོས་༡༥༩ནས ༡༦༠བར།)
ཀླུ་ཨ་རྡོར། སྤྱི་ལོ་༡༠༡༦ལོར་ཀན་སུའུ་མི་རིགས་དགེ་འོས་སློབ་གྲྭ་ཆེན་མོ་ནས་དངོས་གཞིའི་སློབ་མཐར་ཕྱིན་པ་དང། ད་ལྟ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པའི་ཞིབ་འཇུག་སློབ་གླིང་དུ་ཤེས་རམས་པའི་སློབ་གཉེར་བྱེད་བཞིན་ཡོད།
ས་གནས། ཀྲུང་དབྱང་མི་རིགས་སློབ་གྲྭ་ཆེན་མོ།


text:
དོལ་རྒྱལ་རྗེས་འབྲང་པའི་བྱ་སྤྱོད་ངོས་འཛིན་གསལ་པོ་བཟོ་དགོས་པའི་ཐོག་སྤྱི་མོས་ཀྱིས་གཞུང་འབྲེལ་གྲོས་ཆོད་བཞག་པ།
༄༅། །ཕྱི་ལོ་ ༢༠༡༤ ཟླ་ ༣ ཚེས་ ༡༧ རེས་གཟའ་ཟླ་བའི་ཉིན་སྐབས་ ༡༥ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ ༧ པའི་ཐོག་དོལ་རྒྱལ་རྗེས་འབྲང་པའི་བྱ་སྤྱོད་ངོས་འཛིན་གསལ་པོ་བཟོ་དགོས་པའི་ཐོག་སྤྱི་མོས་ཀྱིས་གཏན་འབེབས་གནང་བའི་གཞུང་འབྲེལ་གྲོས་ཆོད་བཞག་པའི་ནང་གསལ་དོན།
སྔོན་གླེང་།
༄༅། །རྒྱལ་མཆོག་ལྔ་པ་ཆེན་པོ་མཆོག་གིས་དབུས་༸རྒྱལ་དབང་སྐུ་ཕྲེང་རིམ་བྱོན་དང་རིས་མེད་བསྟན་འཛིན་གྱི་སྐྱེས་མཆོག་དུ་མས་བོད་ཀྱི་ཆབ་སྲིད་དང་། སྐྱེ་འགྲོའི་བདེ་སྐྱིེད་ལ་གནོད་གཞི་ཆེ་བའི་དོལ་རྒྱལ་བསྟེན་གསོལ་ལ་དམ་བསྒྲགས་མཛད་པ་ལྟར། སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ གིས་ཀྱང་བརྟག་དཔྱད་ཞིབ་འཇུག་ཟབ་ནན་མཐིལ་ཕྱིན་མཛད་རྗེས་བོད་བསྟན་སྲིད་ཀྱི་ བདེ་དོན་ལ་གཅིག་ཏུ་དགོངས་ནས་དམ་སྲི་དོལ་རྒྱལ་བསྟེན་གསོལ་མི་རུང་བའི་བཀའ་སློབ་གསལ་རྗེན་བཀའ་དྲིན་བསྐྱངས་དང་སྐྱོང་བཞིན་པར་བརྟེན་བོད་མི་ཆེས་ཉུང་ཤས་ལས་དེ་མིན་ཚང་མས་བླང་དོར་ཞུ་སྒོ་འཛོལ་མེད་ཞུ་བཞིན་ཡོད་པ་དང་ད་དུང་དོལ་རྒྱལ་བསྟེན་གསོལ་ལ་རྨོངས་ཞེན་ཧ་ཅང་ཆེ་བའི་སྐྱེ་བོ་རྣམས་ཀྱང་བླང་དོར་མི་འཕྱུག་པ་འབྱུང་ཐབས་སོགས་ཀྱི་སླད་བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༡༩༩༦ ཟླ་ ༦ ཚེས་ ༦ དང་། ༡༩༩༧ ཟླ་ ༩ ཚེས་ ༡༧ ཡང་ཕྱི་ལོ་ ༢༠༠༨ ཟླ་ ༣ ཚེས་ ༡༥ བཅས་སོ་སོར་གཞུང་འབྲེལ་གྲོས་ཆོད་ཁག་སྤྱི་མོས་ཀྱིས་གཏན་འབེབས་ཡོད་པའི་འབྲུ་དོན་བཞིན་གདན་ས་ཁག་གིས་གཙོས་བོད་མི་སེར་སྐྱ་ཕལ་མོ་ཆེས་སྤང་བླང་ཚུལ་བཞིན་ཞུས་དང་ཞུ་བཞིན་པར་ཡི་རངས་བསྔགས་བརྗོད་ཞུ་འོས་ཀྱི་གནས་སུ་ཡོད་ཅིང་།
ཡང་བླང་དོར་གྱི་གནས་ལ་རྨོངས་ཤིང་བོད་བསྟན་སྲིད་དང་། ༸རྒྱལ་བའི་སྐུ་ཕྱྭ་དང་བཅས་པར་བསམ་ཞིབ་དོ་སྣང་མེད་ཁར། རྒྱ་ནག་གཞུང་གིས་སྲིད་དོན་གྱི་ལག་ཆར་དངུལ་དངོས་ཀྱིས་མགོ་སྐོར་བསླུ་བྲིད་འོག་ཚུད་པ་ཉུང་ཤས་ཀྱིས་རང་ཉིད་མ་ཟད། མི་རིགས་གཞན་ལའང་བརྒྱུད་སྐུལ་བཅས་ཀྱི་ལམ་ནས་ཕྱི་ནང་གང་སར་གོ་སྐབས་འདྲ་མིན་བཟུང་སྟེ་ལས་འགུལ་སྣ་ཚོགས་སྤེལ་དང་སྤེལ་བཞིན་པ་དང་ཉེ་བའི་སྔོན་དུའང་འཛམ་གླིང་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བསྟན་འགྲོའི་དོན་དུ་ཨ་རིར་ཆིབས་བསྒྱུར་བཀའ་དྲིན་བསྐྱངས་སྐབས་ཨ་རིའི་གྲོང་ཁྱེར་སན་ཕ་རན་སི་སི་ཀོ་རུ་ནང་ཆོས་ཀྱི་གནས་ལུགས་ཇི་བཞིན་མི་རྟོགས་པའི་མི་སྣ་ཉུང་ཤས་བེད་སྤྱོད་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གཞི་མེད་ཀྱི་མཚན་སྨོད་ཞུ་བའི་བྱ་སྤྱོད་འདི་རིགས་ལ་གཞིས་བྱེས་བོད་མི་ཡོངས་དང་། དྲང་བདེན་དང་རྣམ་དཔྱོད་ལྡན་པའི་འཛམ་གླིང་མི་མང་ཀུན་གྱིས་ངོས་འཛིན་གསལ་པོའི་ཐོག་ནས་གྲོས་ཆོད་སྔ་མ་རྣམས་མཇུག་གནོན་དང་འབྲེལ་གྲོས་ཆོད་བསྐྱར་སྣོན་ཞིག་འཇོག་རྒྱུ་དུས་ཀྱི་དགོས་མཁོ་གལ་ཆེར་མཐོང་།
གྲོས་ཆོད།
༡༽ ཕྱི་ལོ་ ༡༩༩༦ དང་༡༩༩༧ དེ་བཞིན་ཕྱི་ལོ་ ༢༠༠༨ ལོ་བཅས་ཀྱི་གྲོས་ཚོགས་ཚོགས་དུས་ཁག་གི་ཐོག་བོད་མི་མང་སྤྱི་འཐུས་ལྷན་ཚོགས་ནས་ སྤྱི་མོས་ཀྱིས་བཞག་པའི་གྲོས་ཆོད་ཁག་གི་འབྲུ་དོན་རྣམས་ཐུགས་སྣང་ཆེན་པོས་ བསྐྱར་བསྐུལ་མཇུག་གནོན་མུ་མཐུད་བྱེད་རྒྱུ་དང་།
༢༽ ཕྱི་ལོ་ ༢༠༠༩ ལོར་བོད་ཀྱི་ཆོས་བརྒྱུད་ཆེན་པོ་བཞི་དང་། གཡུང་དྲུང་བོན་བཅས་ཀྱི་དབུ་ཁྲིད་བླ་ཆེན་རྣམ་པ་དང་། མཁན་པོ། བླ་སྤྲུལ། སྐུ་ཚབ་བཅས་འདུས་པའི་ཆོས་ཚོགས་ཐེངས་བཅུ་པའི་གྲོས་ཆོད་དོན་ཚན་ལྔ་པའི་ནང་གསེས་ (ཁ) པར་ “འཇིག་རྟེན་པའི་ལྷ་འདྲེ་སྤྱི་དང་། ལྷག་པར་དམ་སྲི་གདུག་པ་ཅན་ལ་སྐྱབས་སུ་འཆའ་ན། ནང་པའི་ཆོས་ལ་འཇུག་པའི་སྒོ་སྐྱབས་འགྲོ་དང་འགལ་བར་བརྟེན། དོལ་རྒྱལ་བསྟེན་གསོལ་བྱེད་མཁན་སྤྱི་སྒེར་གང་ཡིན་རུང་། བོད་གངས་ཅན་གྱི་ཆོས་བརྒྱུད་གང་གིའང་ཁོངས་གཏོགས་མིན་པ་ཆོས་ཚོགས་འདིའི་ཐོག་ནས་གསལ་པོ་བཟོ་རྒྱུ།” ཞེས་གསལ་དོན་བཞིན་གྲོས་ཚོགས་འདི་ཐོག་ནས་ཀྱང་དེ་དོན་ལྟར་ངེས་ཤེས་གསལ་པོས་ཕྱི་ནང་གི་མི་རིགས་ཁག་ལ་དངོས་དོན་ཇི་ཡིན་གོ་བརྡ་འཕྲོད་ཐབས་ལ་ཚང་མས་འཁུར་ མཉམ་ལེན་བྱ་རྒྱུ།
༣༽ དོལ་རྒྱལ་རྗེས་འབྲང་པ་རྣམས་ཀྱི་བྱེད་བབ་འདི་རིགས་ནི་དངུལ་དངོས་ཀྱི་ཁེ་ཕན་ཁོ་ནའི་བསླུ་བྲིད་འོག་བོད་མི་ནང་ཁུལ་དཀྲུག་ཤིང་དང་། ༸གོང་ས་༸སྐྱབས་མགོན་ཆེན་པོ་མཆོག་ལ་གཞི་མེད་ཀྱི་མཚན་སྨད་སྐུར་འདེབས་ཞུ་བ་སོགས་ཆབ་སྲིད་ཀྱི་ལག་ཆ་ཞིག་ཏུ་འགྱུར་བཞིན་ཡོད་པ་ལས། ཆོས་དད་རང་དབང་ཡོད་མེད་ཀྱི་གནད་དོན་དང་འབྲེལ་བ་སྤུ་ཙམ་མེད་པ་གྲོས་ཚོགས་འདི་ཐོག་ནས་ངོས་འཛིན་གསལ་པོ་བྱ་རྒྱུ་དང་རྒྱ་ནག་གཞུང་གི་ཆབ་སྲིད་ཀྱི་དགོས་མཁོའི་གཡོ་བྱུས་འོག་དྲིན་ལན་ལོག་འཇལ་དང་། ལས་འབྲས་རྩིས་མེད་ཀྱིས་བོད་བསྟན་སྲིད་མི་རིགས་དང་བཅས་པར་གནོད་ཚབས་ཅན་གྱི་བསམ་མེད་དོལ་རྒྱལ་རྗེས་འབྲང་དང་བཅས་པ་རྣམས་ལོ་རྒྱུས་ཐོག་གི་ནག་ཉེས་ཅན་ལའང་ ངོས་འཛིན་བྱ་རྒྱུ།
༤༽ ཨ་རི་དང་རྒྱ་གར་གསང་ལས་ཁང་ནས་ཀྱང་༸གོང་ས་མཆོག་གི་སྐུ་ཕྱྭར་སྔར་ལྷག་གཟབ་ནན་བྱ་གལ་ཆེ་བའི་སྙན་གསན་བྱུང་ཡོད་པས། བོད་མིའི་སྒྲིག་འཛུགས་དང་། བོད་མི་ཡོངས་ཀྱིས་རྫི་གསང་རྣོན་པོས་ཕྱར་གྲུ་མཉམ་འདེགས་བྱ་ཕྱོགས་དང་། ལྷག་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཆིབས་སྒྱུར་སྐབས་རྒྱ་གར་དབུས་སའི་གཞུང་དང་། བདེ་སྲུང་ལས་ཁུངས། ས་གནས་སོ་སོའི་བོད་མིའི་སྒྲིག་འཛུགས་དེ་བཞིན་ཕྱིའི་ཡུལ་གྲུ་གཞན་གང་སར་ཆིབས་སྒྱུར་བཀའ་དྲིན་སྐྱོང་སྐབས་སྐུ་ཚབ་དོན་གཅོད་སོགས་ཀྱིས་རྒྱལ་ཁབ་དང་ཡུལ་ལུང་ སོ་སོའི་འབྲེལ་ཆགས་སོ་སོར་སྔོན་ཚུད་ནས་འབྲེལ་ལམ་དམ་གཟབ་ཀྱིས་སྐུ་ཕྱྭའི་ སྲུང་འདོམས་ཞུ་སྒོར་སྔར་ལས་ལྷག་པའི་དམ་གཟབ་བྱ་རྒྱུ།
༥༽ ཉེ་སྔོན་ཨ་རིའི་གྲོང་ཁྱེར་སན་ཕ་རན་སི་སི་ཀོ་རུ་དོལ་རྒྱལ་རྗེས་འབྲང་པའི་བྱ་སྤྱོད་དོན་རྐྱེན་གྱི་འབྱུང་རྩ་ཇི་ཡིན་སྐོར་འཛིན་སྐྱོང་བཀའ་ཤག་གིས་ཞིབ་འཇུག་མཐིལ་ཕྱིན་གནང་སྟེ་སླད་འདི་རིགས་མི་འབྱུང་བའི་ལམ་སྟོན་དང་བཀོད་ཁྱབ་ནན་པོ་གནང་དགོས་པ་བཅས་ཀྱི་སྤྱི་མོས་སམ་མང་མོས་གྲོས་ཆོད་དུ། བོད་མི་མང་སྤྱི་འཐུས་ལྷན་ཚོགས་ཀྱིས
ཕྱི་ལོ་ ༢༠༡༤ ཟླ་ ༣ ཚེས་ ༡༧ ལ།
གོང་གསལ་གྲོས་ཆོད་འདི་བཞིན་སྐབས་ ༡༥ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ ༧ པའི་ཐོག་སྤྱི་མོས་ཀྱིས་གཏན་འབེབས་གནང་། ཕྱི་ལོ་ ༢༠༡༤ ཟླ་ ༣ ཚེས་ ༡༧ ལ།།


text:
ལྷའི་འགན་འཛིན་བྱང་ཨ་རིར་ཕྱོགས་བསྐྱོད་བྱས་པ།
- Details
- དཔར་འགྲེམས་ཟླ་ཚེས།: Thursday, 28 April 2016 05:48
ཕྱི་ལོ་ ༢༠༡༦་ཟླ་ ༤ ཚེས་ ༢༨ ཉིན། ཉེ་ཆར་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་འགན་འཛིན་ངག་དབང་རབ་རྒྱས་ལགས་དུས་ཡུན་ཟླ་བ་གཅིག་ཙམ་གྱི་རིང་ཨ་རི་དང་མེག་སི་ཁོ་ཁུལ་དུ་ཆེད་བསྐྱོད་ཀྱིས་དེ་སྔོན་ནས་འདི་གའི་ཚོགས་པ་དང་འབྲེལ་བ་ཆེན་པོ་ཡོད་པའི་ཚོགས་པ་འདྲ་མིན་དང་།
གཙུག་ལག་སློབ་གཉེར་ཁང་། མི་སྒེར་པ་མང་པོ་ཞིག་ལ་ཆེད་བཅར་ཐུག་འཕྲད་ཀྱིས་ལག་རྟགས་ཕུལ་ནས་ལྷག་བསམ་ཟོལ་མེད་ཀྱིས་རྒྱབ་སྐྱོར་དང་། རོགས་རམ། མཉམ་ལས་བཅས་གནང་བར་ཐུགས་རྗེ་ཆེ་ཞུས་པས་མ་ཚད། འདས་པའི་མཉམ་ལས་ལས་དོན་ལ་བསྐྱར་ཞིབ་དང་མ་འོངས་པར་ལས་འཆར་གསར་པ་མཉམ་ལས་བྱེད་ཕྱོགས་སྐོར་གྲོས་བསྡུར་ལྷུག་པོ་གནང་ཐུབ་ཡོད་པ་རེད།
དེ་བཞིན་ཚོགས་པ་གཞན་མང་པོར་ཆེད་བཅར་དང་གནད་ཡོད་མི་སྣ་མང་པོར་ཐུག་འཕྲད་ཀྱིས་འབྲེལ་ལམ་གསར་འཛུགས་ཐུབ་པ་བྱུང་བ་དང་། ཚོགས་སྡེ་མང་པོས་འགན་འཛིན་ངག་དབང་རབ་རྒྱས་ལགས་ལ་མགྲོན་འབོད་སྣེ་ལེན་གནང་བ་དང་། སྐབས་དེར་ཁོང་གི་ད་ལྟའི་བོད་ནང་གི་གནས་སྟངས་སོགས་ངོ་སྤྲོད་ལྷན་དུ་ལྷ་སྤྱི་ཚོགས་ཞབས་ཞུ་ཚོགས་པ་དང་ཚོགས་པའི་ལས་དོན་ངོ་སྤྲོད། ཚོགས་པའི་ངོ་སྤྲོད་ཡིག་ཆ་ཁག་དང་འབྲེལ་གཏུགས་དུས་དེབ་བཅས་འགྲེམས་སྤེལ་བྱེད་པའི་གོ་སྐབས་གང་ལེགས་བྱུང་འདུག
ད་ཐེངས་ཁོང་གི་སྐོར་བསྐྱོད་སྐབས། ལྷ་དང་ལྷན་དུ་རིག་གཞུང་བརྗེ་རེས་གནང་མཁན་གྱི་འགོ་ཁྲིད་དང་། འབྲེལ་ཡོད་ལས་བྱེད། དེ་བཞིན་རྒྱ་གར་ལ་རིག་གཞུང་བརྗེ་རེས་ཆེད་ཡོང་མྱོངས་བའི་སློབ་ཕྲུག་ཁག་ཅིག་བཅས་དང་ཐུག་འཕྲད་བྱས་སྟབས། ལྷའི་རིག་གཞུང་བརྗེ་རེས་ཀྱི་ལས་རིམ་འདི་ནི་ཕྱི་རྒྱལ་གྱི་གཞོན་སྐྱེས་མང་པོར་བོད་མིའི་རིག་གཞུང་དང་ཡུལ་སྲོལ་གོམས་གཤིས་ལ་རྒྱུས་ལོན་བྱེད་པའི་གོ་སྐབས་ཡག་ཤོས་ཤིག་དང་། ཁོང་ཚོར་ཉམས་མྱོང་མ་འདྲ་བ་དང་བསམ་བློ་གཏོང་སྟངས་ཚུན་ལ་ཕན་ཐོགས་ཆེན་པོ་ཆགས་ཀྱི་ཡོད་པ་ངེས་ཤེས་རྙེད་འདུག
ཁོང་ཉིད་ཐོག་མར་ཨ་རིར་འབྱོར་སྐབས་ཨ་རིའི་གྲོང་ཁྱེར་ནེའུ་ཡོག་ཏུ་ཡོད་པའི་ཝར་ཝེ་ཁེ་ཝ་ལའེ་རོ་ཊ་རེར་ཚོགས་པ་(Warwick Valley Rotary club)ནང་ངོ་སྤྲོད་གཏམ་བཤད་བྱས་པ་དང་། དེ་དང་ཆབས་ཅིག་ཨ་རིའི་ནེའུ་ཡོག་ཏུ་ཡོད་པའི་བོད་ཀྱི་ཐེབས་རྩ་(Tibet Fund)ཆེད་བཅར་གྱིས་དེ་སྔོན་ཚོགས་པའི་ལས་འཆར་ཁག་ལ་མཐུན་འགྱུར་རོགས་རམ་གནང་བར་ཐུགས་རྗེ་ཆེ་ཞུས་པ་དང་། དེ་སྔོན་བོད་ཀྱི་ཐེབས་རྩ་དང་ལྷ་སྤྱི་ཚོགས་ཞབས་ཞུ་ཚོགས་པ་གཉིས་དབར་ལས་འཆར་མང་པོ་ཞིག་མཉམ་ལས་བྱས་ནས་གྲུབ་འབྲས་མི་དམན་པ་ཐོན་སྟབས། མ་འོངས་ལས་འཆར་ཁག་ཅིག་མཉམ་ལས་ཡར་རྒྱས་གཏོང་ཕྱོགས་བཅས་ཀྱི་སྐོར་གྲོས་བསྡུར་བྱས།
ལུ་ཛི་ཡ་ནཱ་ཡོད་སྐབས་ལྷའི་ཡན་ལག་ཚོགས་པ་ལུ་ཛི་ནཱ་ཧི་མ་ལ་ཡ་མཐུན་ཚོགས་ཀྱིས་གོ་སྒྲིག་འོག་མིག་གི་ལས་འཆར་ཆེད་རོགས་དངུལ་འདུ་འགོད་ཚུན་པའི་བོད་དོན་ངོ་སྤྲོད་ཀྱི་ལས་འགུལ་ཞིག་སྤེལ་བ་དང་། བྱེད་སྒོ་དེར་སྒོམ་དང་། ལུས་སྦྱོང་། ནང་ཆོས་ངོ་སྤྲོད། རོལ་དབྱངས་འདུ་འཛོམས། ཞལ་ལག་སོགས་གོ་སྒྲིག་བྱས་ཡོད་པ་རེད།
ཨ་རིའི་ལུ་ཛི་ཡ་ནཱ་མངའ་སྡེའི་ནང་ཡོད་པའི་ཐུན་ལན་གཙུག་ལག་སློབ་གྲྭའི་སྤྱི་ཚོགས་ཞབས་ཞུ་སློབ་གླིང་དུ་འགན་འཛིན་ངག་དབང་རབ་རྒྱས་ལགས་དང་། ལྷའི་སློབ་སྟོན་ལྷན་ཚོགས་ཀྱི་ཚོགས་མི་འབྲུག་བསྟན་སྐྱིད་ལགས་གཉིས་ཀྱི་ལྷ་དང་། སློབ་གླིང་དེ་གཉིས་དབར་མཉམ་ལས་གྲུབ་འབྲས་ལ་དགའ་བསུའི་མཛད་སྒོར་ཞུགས་པ་དང་། ཁོང་གཉིས་ཀྱིས་འདས་པའི་དུས་ཡུན་ལོ་ངོ་ ༡༧ ཙམ་གྱི་རིང་ཐུན་ལན་སློབ་གྲྭས་སྐྱབས་བཅོལ་བོད་མིའི་སྤྱི་ཚོགས་སྤྱི་དང་ལྷག་པར་ལྷ་སྤྱི་ཚོགས་ཞབས་ཞུ་ཚོགས་པར་ལྷག་བསམ་ཟོལ་མེད་ཀྱིས་རོགས་རམ་དང་མཉམ་ལས་གནང་བར་སེམས་ཚོར་དང་བཅས་ཏེ་ཐུགས་རྗེ་ཆེ་ཞུས་ཡོད་པ་རེད། དེ་རྗེས་མེག་སི་ཁོར་བསྐྱོད་རྗེས་འགན་འཛིན་ངག་དབང་རབ་རྒྱས་ལགས་མེག་སི་ཁོ་གཙུག་ལག་སློབ་གཉེར་ཁང་དང་། མེག་སི་ཁོའི་ནང་སྒེར་གྱི་ཤེས་ཡོན་ལྟེ་གནས་ཆེ་ཤོས་དང་ཡག་ཤོས་ Tec de Monterrey (ITESM) ཞེས་པའི་སློབ་གླིང་ཞིག་གི་ནང་ཕྱིན་ཏེ་དང་གཏམ་བཤད་བྱས།
སློབ་གླིང་དེར་ཁོང་གིས་མཉམ་ལས་ཡར་རྒྱས་གཏོང་ཕྱོགས་དང་། དམིགས་བསལ་རིག་གཞུང་བརྗེ་རེས་ཀྱི་ལས་རིམ་སྐོར་གྲོས་བསྡུར་བྱས། འགན་འཛིན་ངག་དབང་རབ་རྒྱས་ལགས་ཀྱིས་"ད་ཐེངས་སློབ་གླིང་གི་འགན་འཛིན་དང་། སློབ་དཔོན་ཆེན་མོ། དགེ་རྒན། སློབ་ཕྲུག་བཅས་ཐུག་དུས་ཧ་ཅང་སེམས་ལ་འཇུག་པོ་དང་སེམས་འགུལ་ཆེན་པོ་ཐེབས་སོང་ལ། ཁོང་ཚོ་ནི་བོད་དང་བོད་མིའི་རིག་གཞུང་ལ་དོན་སྣང་ཧ་ཅང་ཆེན་པོ་འདུག་"ཅེས་འགྲེལ་བརྗོད་དང་།
"ད་དུང་དེ་ལས་གལ་ཆེ་བ་ཞིག་ནི་དེ་སྔོན་ལྷ་དང་རིག་གཞུང་བརྗེ་རེས་ཀྱི་ལས་རིམ་ནང་ཞུགས་གནང་མྱོང་མཁན་གྲོགས་པོ་རྙིང་པ་དང་། སློབ་ཕྲུག་དེ་དག་དང་ཐུག་དུས་ཁོང་ཚོར་རིག་གཞུང་བརྗེ་རེས་ཀྱི་ཉམས་མྱོང་ལས་ཕན་ཐོགས་ཆེན་པོ་ཆགས་ཡོད་པ་ཤེས་རྟོགས་བྱུང་"ཞེས་འགྲེལ་བརྗོད་གནང་།
དེ་བཞིན་མེག་སི་ཁོ་བོད་ཁང་གི་འགན་འཛིན་དང་ཐུག་འཕྲད་ཀྱིས་མ་འོངས་པར་ཚོགས་པ་གཉིས་དབར་མཉམ་ལས་བྱེད་ཕྱོགས་སྐོར་གྲོས་བསྡུར་སོགས་བྱས་ཤིང་། མེག་སི་ཁོ་བོད་ཁང་ནི་བོད་པའི་དངོས་ཡོད་གནས་སྟངས་ངོ་སྤྲོད་དང་། བོད་མིའི་རིག་གཞུང་དང་ངོ་བོ་སྲུང་སྐྱོབ་སོགས་གང་ལེགས་གནང་མཁན་ཚོགས་པ་ཞིག་དང་།
ཁོང་ཚོའི་ཡན་ལག་མེག་སི་ཁོ་དང་ལཱ་ཐིན་ཨ་མེ་རི་ཁའི་ནང་ཡོད་འདུག་པ་དང་། དབུས་བོད་མིའི་སྒྲིག་འཛུགས་དང་བོད་མིའི་ཚོགས་སྡེ་ཁག་དང་ལས་ཀའི་འབྲེལ་བ་ཆེན་པོ་ཡོད་འདུག
ཕྱིར་ཨ་རིའི་རྒྱལ་ས་ཝ་ཤིན་ཊོན་དུ་འབྱོར་རྗེས། བོད་པའི་གསར་འགྱུར་བརྒྱུད་ལམ་གྲགས་ཆེ་ཤོས་གཉིས་ཏེ་ཨེ་ཤེ་ཡ་རང་དབང་རླུང་འཕྲིན་ཁང་དང་། ཨ་རིའི་ཀུན་གླེང་གསར་འགྱུར་ལས་ཁུངས་གཉིས་ཀྱིས་བཅར་འདྲི་བྱས། དུས་ཡུན་ཆུ་ཚོད་གཉིས་ཙམ་གྱི་རིང་ཁོང་གིས་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་ལས་དོན་ཞིབ་ཕྲ་ངོ་སྤྲོད་དང་། ཨ་རི་དང་འཛམ་གླིང་གི་ས་ཕྱོགས་གང་ས་ནས་ཚོགས་པར་རྒྱབ་སྐྱོར་གནང་མཁན་དང་མཉམ་ལས་གནང་མཁན་བཅས་ལ་ཐུགས་རྗེ་ཆེ་བཅས་ཞུས།
བཅར་འདྲི་གཉིས་ཀ་བོད་ནང་གི་བོད་མི་དང་བཙན་བྱོལ་བོད་མི་སྟོང་ཕྲག་མང་པོས་གསན་གཟིགས་ཐུབ་པ་བྱུང་ཡོད་པ་དང་། དེ་བཞིན་སྐབས་དེར་ཨ་རིའི་ཕོ་བྲང་དཀར་པོ་དང་འཛམ་གླིང་དངུལ་ཁང་སོགས་སུའང་བསྐོར་སྐྱོད་བྱ་རྒྱུའི་གོ་སྐབས་བྱུང་ཡོད་པ་རེད།
སུ་དང་སུ་ཐུག་འཕྲད་གནང་བ།
ནེའུ་ཡོག་ཏུ་ཝར་ཝེ་ཁེ་ཝ་ལའེ་རོ་ཊ་རེར་ཚོགས་པའི་ཚོགས་གཙོ་དང་། ནེལ་སིན་ཁེ་ལཱར་(Neil Sinclair) དང་ཇོན་མེ་ཁའོ་ཁེ་(John Mickowski) གཞན་ཡང་ས་གནས་ཀྱི་གནད་ཡོད་མི་སྣ་ལྔ་བཅུ་ལྷག་དང་ཐུག་འཕྲད་བྱས། ནེའུ་ཡོག་དང་བོད་ཀྱི་ཐེབས་རྩ་ཁང་དུ་ཐེབས་རྩའི་ཚོགས་གཙོ་རིན་ཆེན་དར་ལོ་ལགས་དང་། འགན་འཛིན་བཀའ་ཟུར་བློ་བཟང་སྙན་གྲགས་ལགས། སྔོན་མ་ལྷའི་དང་བླངས་བ། དེར་སྡོད་བོད་མི་སོགས་དང་ཐུག་འཕྲད་བྱས།
ལུ་ཛི་ཡ་ནཱ་རུ་ཐུ་ལན་སྤྱི་ཚོགས་ཞབས་ཞུའི་སློབ་གླིང་དུ་སློབ་གླིང་གི་འཛིན་སྐྱོང་ལས་སྣེ་བ་མཁས་དབང་རོ་ནཱ་ཌི་མར་ཁི་(Dr Ronald Mark)དང་། འཛིན་སྐྱོང་ལས་སྣེ་བ་གཞོན་པ་མཁས་དབང་ཇུ་ལན་ནཱ་(Dr Julianna Padgett) མཁས་དབང་ཨེ་ལའེ་ནི་(Dr Elaine Wright)བཅས་དང་། སློབ་དཔོན་ངག་དབང་ལེགས་བཤད། ལུ་ཛི་ནཱ་ཧི་མ་ལ་ཡའི་མཐུན་ཚོགས་ཀྱི་ཚོགས་གཙོ་སྐུ་ཞབས་ནིལ་(Neil Guidry)དང་། འགན་འཛིན་ལྷན་ཚོགས་ཀྱི་ཚོགས་མི། དེ་བཞིན་རྒྱ་གར་གྱི་ལས་རིམ་སྤྱི་ཚོགས་ཞབས་ཞུ་དགེ་རྒན་(MSW India Program)སྐུ་ཞས་མེ་ཁལ་(Michael Smith)ལགས་དང་དེར་ཡོད་གྲོགས་པོ་དང་རྒྱབ་སྐྱོར་བ། ལྷའི་སློབ་སྟོན་ལྷན་ཚོགས་ཀྱི་ཚོགས་མི་འབྲུག་བསྟན་སྐྱིད་ལགས་བཅས་དང་ཐུག་འཕྲད་བྱས།
མེག་སི་ཀོར་འགྲོ་མི་གནད་དོན་བཟོ་ལས་ཀྱི་དོ་དམ་འགན་འཛིན་ཨིན་མར་ཧྥེ་རའེ་(Ingmar Frey) དང་། བོད་ཁང་དང་མེག་སི་ཁོའི་ཨེ་བྷེ་རོ་གཙུག་ལག་སློབ་གཉེར་ཁང་གི་འགན་འཛིན་སྐུ་ཞབས་མཱ་ཁོ་ཨན་ཏོ་ནོའེ་ཀཱ་རམ་(Mr Marco Antonio Karam)དང་། མེག་སི་ཀོ་གྲོང་ཁྱེར་གྱི་གཙུག་ལག་སློབ་གཉེར་ཁང་གི་མཉམ་ལས་འགན་འཛིན་ལྕམ་སོ་ནཱ་ཨེ་ལཱ་ཛར་བྷི་ཐི་(Sonia Elizarbeth)སོགས་དང་མཇལ་འཕྲད་བྱས།
མེག་སི་ཁོའི་ནང་སྒེར་གྱི་ཤེས་ཡོན་ལྟེ་གནས་(ITESM) ཞེས་པའི་ལག་རྩལ་སློབ་གླིང་དེའི་འགན་འཛིན་མཁས་དབང་ཅན་དྷར་བྷུ་ཤན་(Dr Chandra Bushan)དང་། སྤྱི་ཚོགས་ཡར་རྒྱས་ཀྱི་འགན་འཛིན་ལྕམ་ནཱའེ་ཌལ་ཨར་དྷི་ལཱ་(Ms Naidel Ardila)། རྒྱལ་སྤྱིའི་ཆེད་ལས་ཁ་ཕྱོགས་འབྲེལ་མཐུད་ཡིག་ཚང་གི་ལྕམ་(Ms Babriela Parada)བྷ་བྷིར་ལཱ་པཱ་རཱ་དྷ་ལགས་དང་། རྒྱལ་སྤྱིའི་ལས་རིམ་གྱི་འབྲེལ་མཐུད་པ་ལྕམ་མཱ་རའེ་ཊེ་རེ་སཱ་(Ms Maria Teresa)། ནའེ་ཌལ་ཨར་དྷི་ལཱ་(Naidel Ardila)། སེལ་ཝན་ཇེ་ཁུ་(Sylvain Jacques)དང་གཞན་གྲོགས་པོ་རྣམས་ཀྱིས་གོ་སྒྲིག་འོག་བསྐོར་བསྐྱོད་དོན་དང་ལྡན་པ་བྱུང་ཡོད།
ཝ་ཤིན་ཊོན་དུ་ཨ་རིའི་སྐུ་ཚབ་དོན་གཅོད་དབུ་དཀར་ཚང་སྐལ་རྡོ་ལགས་དང་། ཨེ་ཤེ་ཡ་རང་དབང་རླུང་འཕྲིན་ཁང་བོད་སྐད་སྡེ་ཚན་གྱི་འགན་འཛིན་བཀའ་ཟུར་བཀྲས་མཐོང་བསྟན་འཛིན་རྣམ་རྒྱལ་ལགས། རྒྱལ་སྤྱིའི་བོད་དོན་ལས་འགུལ་ཁང་གི་གཙོ་འཛིན་གཞོན་པ་བུ་ཆུང་ཚེ་རིང་ལགས། རྒྱལ་སྤྱིའི་བོད་དོན་ལས་འགུལ་ཁང་གི་འགན་འཛིན་ལས་རོགས་བསྟན་ཆོས་རྒྱ་མཚོ་ལགས། འཛམ་གླིང་དངུལ་ཁང་གི་གོ་ལའི་ལས་དོན་གནས་ཚུལ་དང་འབྲེལ་ལམ་དང་འབྲེལ་བའི་ཡིག་ཆ་རྟོགས་ཞིབ་ལས་འགུལ་གསར་འཛུགས་གནང་མཁན་གྲས་དང་སློབ་སྟོན་པ་ལྕམ་ལུའུ་རཱ་མན་ལེ་(Laura Manley)རྒྱལ་ཡོངས་མང་གཙོ་ཐེབས་རྩ་ཚོགས་པའི་ནང་ཕྱག་ལས་གནང་མཁན་བསྟན་འཛིན་དཔའ་སྐྱིད་ལགས།
ཨ་རིའི་བོད་སྐད་ཀུན་གླེང་གི་འགན་འཛིན་བློ་བཟང་རྒྱ་མཚོ་ལགས་དང་། ཀུན་གླེང་གི་སྤྱི་ཁྱབ་རྩོམ་སྒྲིག་པ་ཚེ་བརྟན་དབང་ཕྱུག་ལགས། ལས་བྱེད་གཞན། ངེད་ཚོགས་པར་སེམས་ཤུགས་ཆེ་ཤོས་ཅན་ལྷའི་སློབ་སྟོན་ལྷན་ཚོགས་ཀྱི་ཚོགས་མི་ལྕམ་རེ་ནཱ་ཊི་སེ་ཝར་ཊི་(Ms Renate Seiwert)གཞན་ཡང་སྔོན་མ་ལྷའི་དང་བླང་བ་ཁག་ཅིག་དང་ཐུག་འཕྲད་བྱས་ཡོད་པ་རེད།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་ངོས་ནས་ལྷའི་འགན་འཛིན་ངག་དབང་རབ་རྒྱས་ལགས་བྱང་ཨ་རི་ཁུལ་དུ་བསྐོར་སྐྱོད་སྐབས་སྣེ་ལེན་དང་རྒྱབ་སྐྱོར། རྩ་ཆེ་བའི་དུས་ཚོད་བཏང་ནས་ལས་དོན་ལ་མཉམ་ཞུགས་གནང་མཁན་ཚང་མར་ཐུགས་རྗེ་ཆེ་ཞུ་རྒྱུ་ཡིན་ལ། དེ་དག་ལ་བརྟེན་ནས་ད་ཐེངས་ཀྱི་སྐོར་བསྐྱོད་འདི་ལྟར་གྲུབ་འབྲས་ལྡན་པ་ཞིག་བྱུང་ཡོད་པ་རེད།
ཐེངས། {hits}178{/hits} བཀླགས་འདུག


text:
མི་དམངས་དྲ་བའི་འཕྲིན། ཟླ་5ཚེས་17ཉིན། ཉེ་ཆར་ཀྲུང་གུང་ཀྲུང་དབྱང་གཞུང་དོན་ཐིང་དང་རྒྱལ་སྲིད་སྤྱི་ཁྱབ་ཁང་གཞུང་དོན་ཐིང་གིས་《རྒྱལ་ཁབ་ལས་ཁུངས་ཀྱི“སུས་ཁྲིམས་འཛིན་པ་དེས་ཁྲིམས་ཁྱབ་གདལ་གཏོང་བའི”ཁྲིམས་ལུགས་ཁྱབ་གདལ་འགན་འཁྲིའི་ལམ་ལུགས་ལག་བསྟར་བྱ་རྒྱུའི་སྐོར་གྱི་བསམ་འཆར་》པར་འགྲེམས་བྱས་ཏེ་རྒྱལ་ཁབ་ལས་ཁུངས་ཀྱི་ཁྲིམས་ལུགས་ཁྱབ་གདལ་འགན་འཁྲི་སྔར་ལས་ལྷག་པའི་སྒོ་ནས་དོན་འཁྱོལ་བྱ་རྒྱུར་བླང་བྱ་བཏོན་ཡོད། བསམ་འཆར་ལྟར་ན། རྒྱལ་ཁབ་ལས་ཁུངས་ཀྱིས་ངེས་པར་དུ་ཁྲིམས་འཛུགས་དང་ཁྲིམས་འཛིན་འགྲེལ་བཤད་བཟོ་བའི་བརྒྱུད་རིམ་གང་ལེགས་སྤྱོད་པ་དང་། མདོ་གནད་དང་དཀའ་གནད་ལ་དམིགས་ནས་སྤྱི་ཚོགས་ལ་ཁྲིམས་ལུགས་ཁྱབ་གདལ་གཏོང་བ། ཁྲིམས་དཔོན་དང་ཞིབ་དཔྱོད་དཔོན་སོགས་ཀྱི་གྱོད་གཞིགས་ཁྲིམས་འགྲེལ་གྱི་ལམ་ལུགས་བཟོ་བ་བཅས་བྱེད་དགོས་ཀྱི་ཡོད་པ་རེད།
བསམ་འཆར་ནང་། རྒྱལ་ཁབ་ལས་ཁུངས་ཀྱིས་ཁྲིམས་ལུགས་ཁྱབ་གདལ་གཏོང་བ་སྡེ་ཚན་དེ་གའི་ལས་ཀའི་སྤྱིའི་བཀོད་སྒྲིག་ནང་བཅུག་སྟེ་ལས་སྒོ་གཞན་དག་དང་མཉམ་དུ་བཀོད་སྒྲིག་དང་། ཞིབ་བཤེར། དོན་འཁྱོལ་བཅས་བྱེད་དགོས། སྡེ་ཚན་ཁག་གིས་ཁྲིམས་ལུགས་ཁྱབ་གདལ་འགན་འཁྲིའི་ལམ་ལུགས་ཀྱི་བླང་བྱ་གཞིར་བཟུང་། སྡེ་ཚན་དེ་གའི་ཁྲིམས་ལུགས་ཁྱབ་གདལ་གྱི་འཆར་འགོད་དང་། ལོ་འཁོར་གྱི་ཁྲིམས་ལུགས་ཁྱབ་གདལ་གྱི་འཆར་འགོད། ཁྲིམས་ལུགས་ཁྱབ་གདལ་གྱི་འགན་འཁྲིའི་གསལ་ཐོ་བཅས་བཟོ་དགོས་པ་དང་། ཁྲིམས་འཛིན་ལས་ཁུངས་ཀྱིས་སློབ་གསོ་ལས་ཞུགས་དང་། སྨན་བཅོས་འཕྲོད་བསྟེན། ས་ཆ་བསྡུ་ལེན་དང་བཤིག་སྤོ། བཟའ་བཅའི་བདེ་འཇགས། ཁོར་ཡུག་སྲུང་སྐྱོང་། བདེ་འཇགས་ཐོན་སྐྱེད། སྤྱི་ཚོགས་རོགས་སྐྱོབ་སོགས་མང་ཚོགས་ཀྱིས་དོ་ཁུར་བྱེད་པའི་མདོ་གནད་དང་དཀའ་གནད་ཐག་གཅོད་བྱེད་རིང་། དོ་བདག་སོགས་གཏུག་བཤེར་ལ་ཞུགས་མཁན་དང་། སྲིད་འཛིན་གྱི་ལྟོས་བཅས་མི། ཁེ་གྱོང་གི་འབྲེལ་བར་ཐུག་པའི་མི། འབྲེལ་ཡོད་ཀྱི་གཙོ་གནད་མི་ཚོགས་བཅས་ལ་སྲིད་ཇུས་སྒྲོག་འགྲེལ་དང་བཅའ་ཁྲིམས་དང་ཁྲིམས་སྲོལ་གསལ་འགྲེལ་ལ་ཤུགས་སྣོན་རྒྱག་དགོས། དྲ་རྒྱའི་ཐོག་གླེང་མང་བའི་གནད་དོན་དང་དོན་རྐྱེན་ལ་ཁྲིམས་འཛིན་མི་སྣ་དང་། རིགས་གཅིག་མཁས་ཅན། མཁས་དབང་བཅས་སྒྲིག་འཛུགས་བྱས་ནས་ཁུངས་ལུང་བཙན་པའི་གསལ་འགྲེལ་བྱེད་དགོས་པ་དང་ཁྲིམས་ལུགས་ཁྱབ་གདལ་གྱི་འཆད་ཁྲིད་ཚོགས་པ་དང་དང་བླངས་པ་སྒྲིག་འཛུགས་བྱས་ནས་སྒྲོག་འགྲེལ་གསལ་འགྲེལ་བྱེད་དགོས་པ་ཁ་གསལ་བཏོན་ཡོད་པ་རེད།
བསམ་འཆར་གྱི་བཀྲག་མདངས་འཚེར་ས་གཞན་ཞིག་ནི་བཅའ་ཁྲིམས་དང་། ཁྲིམས་སྲོལ། སྒྲིག་སྲོལ་བཅས་དང་ཁྲིམས་འཛིན་འགྲེལ་བཤད་ཀྱི་མ་ཟིན་འགོད་རིང་། སྤྱི་ཚོགས་ཐོག་དོ་ཁུར་བྱེད་ཚད་མཐོ་བ་དང་སྤྱི་དམངས་ཀྱི་བདེ་རྩར་ཐུག་པའི་ཁེ་ཕན་དང་འབྲེལ་བ་ཡོད་པའི་དོན་དག་གལ་ཆེན་ལ་སྤྱི་དམངས་ཀྱི་བསམ་འཆར་རྒྱ་ཁྱབ་ངང་ཉན་དགོས། ཁྲིམས་ལྟར་གསང་སྲུང་བྱེད་དགོས་པ་ཕུད་ཚང་མ་ཡོངས་བསྒྲགས་བྱས་ནས་བསམ་འཆར་བསྡུ་ལེན་བྱེད་དགོས་པ་མ་ཟད། འབྲེལ་ཡོད་ལམ་ལུགས་ཀྱི་འཆར་གཞི་གསལ་བཤད་ཀྱང་བྱེད་དགོས། བཅའ་ཁྲིམས་དང་། ཁྲིམས་སྲོལ། སྒྲིག་སྲོལ་བཅས་དང་ཁྲིམས་འཛིན་འགྲེལ་བཤད་བཏོན་རྗེས་གོ་བདེ་ཤེས་སླའི་སྐད་ཡིག་ནས་སྤྱི་དམངས་དང་། ཁྲིམས་མི། རྩ་འཛུགས་གཞན་དག་བཅས་ཀྱི་དབང་ཆ་དང་འོས་འགན་དང་། དབང་ཆར་བཙན་གནོད་ཕོག་སྐབས་རོགས་སྐྱོབ་བྱེད་སྟངས་སོགས་ཀྱི་ནང་དོན་སྤྱི་ཚོགས་ལ་ཡོངས་བསྒྲགས་བྱས་ཏེ་སྤྱི་དམངས་ཀྱིས་ཤེས་རྟོགས་བྱེད་པར་སྟབས་བདེ་སྐྲུན་དགོས་པ་དེ་རེད།
བསམ་འཆར་ནང་། ཁྲིམས་དཔོན་དང་། ཞིབ་དཔྱོད་དཔོན། སྲིད་འཛིན་ཁྲིམས་འཛིན་མི་སྣ། ཁྲིམས་རྩོད་པ་སོགས་ཀྱི་གྱོད་གཞིགས་ཁྲིམས་འགྲེལ་ལམ་ལུགས་འཛུགས་དགོས་པ་དང་། བཅད་ཁྲ་དང་། འདུམ་ཁྲ། བསྐྱར་གཅོད་ཡོང་རེའི་ཞུ་ཡིག ཆོད་ཡིག་སོགས་བཅའ་ཁྲིམས་ཀྱི་ཡིག་ཆ་རྣམས་རྩོད་གཞི་ཡིན་པའི་གནད་དོན་ལ་དམིགས་ནས་གནས་ལུགས་གསལ་པོ་ཤོད་དགོས་པ་དང་བཅའ་ཁྲིམས་ཀྱི་འགྲེལ་བཤད་གཏིང་ཟབ་རྒྱག་དགོས། ཡོངས་བསྒྲགས་ངང་ཁྲིམས་ར་འཚོག་པ་དང་། སྐོར་སྐྱོད་ཁྲིམས་ར་འཚོག་པ། ཁྲིམས་རའི་འདྲི་གཅོད་ཐད་གཏོང་བྱེད་པ། ཁྲིམས་བཅད་ནུས་ལྡན་གྱི་ཡིག་ཆ་དྲ་ཐོག་ཏུ་གཏོང་བ་སོགས་ཀྱི་བྱ་ཐབས་ལེགས་པར་སྤྱད་ནས་གྱོད་གཞིགས་ཁྲིམས་འགྲེལ་བྱེད་དགོས་པ་བསྟན་ཡོད་པ་རེད།
བསམ་འཆར་ནང་རྒྱལ་ཁབ་ལས་དོན་མི་སྣའི་ཁྲིམས་ལུགས་ཁྱབ་གདལ་དང་ཁྲིམས་ལུགས་སློབ་སྦྱོང་གལ་ཆེའི་གནས་བབ་ཐོག་བཞག་ཡོད། བསམ་འཆར་ནང་འགོ་ཁྲིད་ལས་བྱེད་པས་སྣེ་ཁྲིད་དེ་ཁྲིམས་སྲུང་བ་དང་། ཁྲིམས་སྦྱོང་བ། ཁྲིམས་སྤྱོད་པ་བཅས་མཐའ་འཁྱོངས་བྱས་ཏེ་རྒྱལ་ཁབ་ལས་དོན་པས་ཁྲིམས་སློབ་སྦྱོང་རྒྱུན་གཏན་ཅན་ལ་འགྱུར་བ་བྱེད་པར་སྐུལ་འདེད་གཏོང་དགོས་པའི་བླང་བྱ་བཏོན་ཡོད་པ་རེད།


text:
ཚོགས་འདུའི་ཡུལ་དངོས།
སྤྱི་ཟླ་9པའི་ཚེས་8པའི་སྔ་དྲོར། སི་ཁྲོན་མི་རིགས་དཔེ་སྐྲུན་ཁང་གི་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་སྐྲུན་བཞུགས་མོལ་ཚོགས་འདུ་དང་དཔེ་ཆ་འབུལ་བའི་མཛད་སྒོ་དེ་གྲོང་ཁྱེར་ཆེ་མོ་ཁྲེན་ཏུའུ་རུ་གཟབ་རྒྱས་ངང་འཚོགས། ཚོགས་འདུའི་ཐོག་མཚོ་སྔོན་མི་རིགས་དཔེ་སྐྲུན་ཁང་གི་རྒན་ཟླ་བ་བློ་གྲོས་དང་། ལྷོ་ནུབ་མི་རིགས་སློབ་ཆེན་གྱི་བོད་རིག་པའི་སློབ་གླིང་གི་གླིང་གཙོ་བསོད་ནམས་ཕུན་ཚོགས། གླིང་གཙོ་གཞོན་པ་ཡེ་ཤེས་དོན་གྲུབ། དགེ་རྒན་ཆེན་མོ། འབུམ་རམས་པའི་མཛུབ་སྟོན་དགེ་རྒན་ཐུབ་བསྟན་ཕུན་ཚོགས། དགེ་རྒན་ཆེན་མོ། ཞིབ་འཇུག་སློབ་མའི་མཛུབ་སྟོན་དགེ་རྒན་ཚེ་རིང་འགྱུར་མེད། སི་ཁྲོན་ཞིང་ཆེན་བོད་ཡིག་སློབ་གྲྭའི་སློབ་གཙོ་གཞོན་པ་དགེ་རྒན་ཆེན་མོ་འགྱུར་མེད་ཚེ་དབང་། སི་ཁྲོན་ཞིང་ཆེན་བོད་ཡིག་དཔེ་རྙིང་བསྡུ་སྒྲིག་ཁང་གི་འགན་འཛིན་པ་འཇམ་བློ།《བོད་ཀྱི་སློབ་གསོ》དུས་དེབ་ཁང་གི་འགོ་གཙོ་ནོར་བུ་ཚེ་རིང་།《བོད་ལྗོངས་ཉིན་རེའི་ཚགས་པར》ཁང་གི་སྤྱི་ཁྱབ་རྩོམ་སྒྲིག་གཞོན་པ་བཀྲ་ཤིས་དཔལ་ལྡན་སོགས་བོད་མདོ་དབུས་ཁམས་གསུམ་ནས་ཕེབས་པའི་མཁས་དབང་ཉེར་གཅིག་ལྷག་དང་། སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གི་ལས་གཉེར་པ་མི་གྲངས་ཉི་ཤུ་ལྷག་དང་། སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ། སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས། དེ་བཞིན་དཔེ་སྐྲུན་ཁང་གི་འབྲེལ་ཡོད་རྩོམ་སྒྲིག་པ་བཅས་ཁྱོན་མི་གྲངས་བདུན་ཅུ་ལྷག་ཙམ་ཚོགས་འདུར་ཞུགས་གནང་ཡོད།
《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》པོད་ཉི་ཤུའི་བདག་ཉིད་ཅན།
ལྷོ་ནུབ་མི་རིགས་སློབ་ཆེན་དང་སི་ཁྲོན་བོད་ཡིག་སློབ་གྲྭ་སོགས་ལ་དཔར་ཕུད་ལེགས་སྐྱེས་གནང་བཞིན་པ།
《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་སྐྲུན་ལས་གཞི་འདི་ནི་རྒྱལ་ཁབ་གསར་འགྱུར་དཔེ་སྐྲུན་བཅོས་བསྒྱུར་རྣམ་གྲངས་མཛོད་དུ་ཚུད་པའི་རྣམ་གྲངས་དང་། 2015ལོར་ཀྲུང་དབྱང་གི་གྲངས་ཉུང་མི་རིགས་ཀྱི་རིག་གནས་བྱ་གཞག་འཕེལ་རྒྱས་ཀྱི་ཁ་གསབ་རོགས་དངུལ་སྤྲོད་པའི་བརྡ་ཐོ་གཞིར་བཟུང་སྟེ། མི་རིགས་ཀྱི་ཡི་གེའི་དཔེ་སྐྲུན་ཆེད་སྤྱོད་མ་དངུལ་གྱི་རོགས་སྐྱོར་རྣམ་གྲངས་འགངས་ཆེན་ཞིག་ཡིན་ལ། སི་ཁྲོན་མི་རིགས་དཔེ་སྐྲུན་ཁང་དང་སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གཉིས་ཀྱིས་ཉེ་བའི་ལོ་ཤས་རིང་ལ་མཉམ་འབྲེལ་ཐོག་སྙན་ངག་མེ་ལོང་མའི་གཞུང་འགྲེལ་གལ་ཆེན་གྱི་དཔེ་རྙིང་འཚོལ་བསྡུ་དང་། མྱུར་སྐྱོབ། རྩོམ་སྒྲིག དཔེ་སྐྲུན་བཅས་ཀྱི་ལས་ཀ་གཉེར་ནས་དུས་ཡུན་གང་འཚམས་ཤིག་སོང་མཐར། མེ་ལོང་མའི་སྐོར་གྱི་དཔེ་རྒྱུན་རིན་ཐང་བྲལ་བ་མང་པོ་ཞིག་བསྡུ་ཐུབ་བྱུང་བ་དང་། སྔ་རྗེས་སུ་བོད་ཁམས་ཀྱི་མཁས་པ་མང་པོ་གདན་དྲངས་ཏེ་གཞུང་འདིའི་རྩོམ་སྒྲིག་དང་ཞུ་དག དཔེ་སྐྲུན་སོགས་ཀྱི་ཐད་ནས་དགོངས་འཆར་དང་མཛུབ་སྟོན་གང་ལེགས་བསྡུ་ལེན་བྱས་ཏེ། དེབ་ཉི་ཤུའི་བདག་ཉིད་ཅན་གྱི་དཔེ་ཚོགས་ཆེན་པོ་འདི་ཉིད་རྒྱ་ཆེའི་ཀློག་པ་པོ་ཡོངས་ཀྱི་སྤྱན་སྔར་འབུལ་ཐུབ་པ་བྱུང་བ་ཡིན།
སི་ཁྲོན་ཞིང་ཆེན་བོད་ཡིག་དཔེ་རྙིང་བསྡུ་སྒྲིག་ཁང་གི་འགན་འཛིན་པ་མཁན་པོ་འཇམ་བློ་ལགས་ཀྱིས་དཔེ་སྐྲུན་གྱི་བརྒྱུད་རིམ་ངོ་སྤྲོད་གནང་བཞིན་པ།
ཚོགས་འདུའི་ཐོག་དང་པོ་སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ། སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་ཀྱིས་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་སྐྲུན་བཞུགས་མོལ་ཚོགས་འདུ་དང་དཔེ་ཆ་འབུལ་བའི་མཛད་སྒོ་ལ་བཀྲ་ཤིས་བདེ་ལེགས་ཀྱི་ཤིས་ཚིག་ཕུལ་བ་དང་། དཔེ་ཆ་འབུལ་བའི་ལས་རིམ་ལ་རྒན་ཟླ་བ་བློ་གྲོས་ལགས་དང་། རྒན་ཐུབ་བསྟན་ཕུན་ཚོགས། རྒན་ཨ་སྔགས་ཚེ་རིང་བཀྲ་ཤིས་བཅས་ཀྱིས་ལྷོ་ནུབ་མི་རིགས་སློབ་གྲྭ་ཆེན་མོ་བོད་རིག་པའི་སློབ་གླིང་དང་། སི་ཁྲོན་ཞིང་ཆེན་བོད་ཡིག་སློབ་གྲྭ། དཀར་མཛེས་ཁུལ་དཔེ་མཛོད་ཁང་བཅས་ལ་དེབ་ཉི་ཤུའི་བདག་ཉིད་ཅན་གྱི་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་ཚོགས་གཟིགས་རྟེན་དུ་ཕུལ། མཁས་པའི་བགྲོ་གླེང་གི་ལས་རིམ་ལ་སི་ཁྲོན་ཞིང་ཆེན་བོད་ཡིག་དཔེ་རྙིང་བསྡུ་སྒྲིག་ཁང་གི་འགན་འཛིན་པ་འཇམ་བློ་ལགས་དང་། མཚོ་སྔོན་མི་རིགས་དཔེ་སྐྲུན་ཁང་གི་རྒན་ཟླ་བ་བློ་གྲོས་ལགས། ལྷོ་ནུབ་མི་རིགས་སློབ་ཆེན་གྱི་དགེ་རྒན་ཆེན་མོ། འབུམ་རམས་པའི་མཛུབ་སྟོན་དགེ་རྒན་ཐུབ་བསྟན་ཕུན་ཚོགས། སི་ཁྲོན་ཞིང་ཆེན་བོད་ཡིག་སློབ་གྲྭའི་སློབ་གཙོ་གཞོན་པ་ལྕང་ཞབས་པ་འགྱུར་མེད་ཚེ་དབང་སོགས་ཀྱིས་རིམ་པ་བཞིན་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་རྒྱུན་འཚོལ་བསྡུ་བྱེད་སྟངས་དང་དཔེ་ཚོགས་དཔར་སྐྲུན་གྱི་དོན་སྙིང་སོགས་ཀྱི་སྐོར་ལ་དགོངས་འཆར་ལྷུག་གླེང་གནང་ཞིང་། ཚང་མས་སི་ཁྲོན་མི་རིགས་དཔེ་སྐྲུན་ཁང་དང་སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གཉིས་ཀྱིས་མཉམ་འབྲེལ་སྒོས་ལེགས་གྲུབ་བྱུང་བའི་བྱ་བཞག་རླབས་ཆེན་ལ་བསྟོད་བསྔགས་དང་གདེང་འཇོག་ཆེན་པོ་གནང་།
《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་ཚོགས་འདི་ནི་བོད་ཀྱི་ལོ་རྒྱུས་སྟེང་གྲུབ་མཐའ་རིས་སུ་མ་ཆད་པའི་མཁས་པས་མཛད་པའི་སྙན་གཞུང་རྩ་འགྲེལ་ཕྱོགས་བསྒྲིགས་བྱས་པ་ཐོག་དང་པོ་ཡིན་པས། མི་རིགས་རང་ཉིད་ཀྱི་ཚེ་སྲོག་གི་གཟུང་ཐག་ལྟ་བུར་གྱུར་བའི་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་གཏོང་བའི་ཐད་བསུབ་ཏུ་མེད་པའི་བྱས་རྗེས་བཞག་ཡོད་ལ། བོད་ཀྱི་གཙུག་ལག་རིག་གནས་སྤྱི་དང་ཁྱད་པར་དུ་རིག་གནས་ཆུང་བ་ལྔའི་ཡ་གྱལ་སྙན་ངག་མེ་ལོང་མར་སློབ་སྦྱོང་དང་ཞིབ་འཇུག་གནང་མཁན་ཀུན་ལ་རིན་ཐང་བྲལ་བའི་དཔྱད་གཞིའི་རྒྱུ་ཆ་མཁོ་འདོན་གནང་ཡོད།
ཚོགས་འདུའི་མཉམ་པར།


text:
ཆུ་ཚགས་འཕྲུལ་ཆས་གསར་འཛུགས་ཀྱི་ཕན་ནུས་སྐོར་རྟོགས་ཞིབ་སྙན་ཐོ།
- Details
- དཔར་འགྲེམས་ཟླ་ཚེས།: Thursday, 21 November 2013 05:33
ལྷ་སྤྱི་ཚོགས་ཞབས་ཞུ་ཚོགས་པས་ས་གནས་རྒྱ་གར་དང་བཙན་བྱོལ་བོད་མིའི་སློབ་གྲྭ་ཁག་ཅིག་གི་ནང་ཆུ་ཚགས་འཕྲུལ་ཆས་གསར་འཛུགས་བྱས་པར། དེས་སློབ་མའི་འཕྲོད་བརྟེན་ཐད་ཡར་རྒྱས་དང་ཕན་ནུས་ཇི་ཙམ་ཐོན་མིན་སྐོར་བསམ་འཆར་བསྡུ་ལེན་དང་། རྟོགས་ཞིབ་བྱས་པའི་སྙན་ཐོ།
རྒྱབ་ལྗོངས།
འཐུང་ཆུ་གཙང་མ་ནི་མི་ཚོགས་གང་ཞིག་ཏུ་བདེ་ཐང་གི་སྤུས་ཚད་རྒྱུན་གནས་བྱེད་པར་མེད་དུ་མི་རུང་བའི་ཆ་ཤས་ཤིག་ཡིན་པ་དང༌། དྷ་རམ་ས་ལར་མཚོན་ན་གཙང་བཟོ་བྱས་པའི་འཐུང་ཆུ་དཀོན་རྐྱེན། ས་གནས་རྒྱ་གར་དང་སྐྱབས་བཅོལ་བོད་མིའི་སྤྱི་ཚོགས་གཉིས་ཀའི་ནང་འཕྲོད་བརྟེན་ཐད་གཅིག་མཚུངས་སུ་དཀའ་ངལ་འཕྲད་ཀྱི་ཡོད་པ་རེད།
དྷ་རམ་ས་ལ་གཙོས་པའི་ཉེ་འཁོར་གྱི་ས་གནས་ཁག་མང་པོ་ཞིག་ལ་བཙོག་ཆུའི་བཤང་ལམ་དང་བཙོག་ཆུའི་སྙིགས་མཛོད་མ་ལག་མེད་པ། ཆུ་སྦུག་སེར་ཁ་གས་པ། ཆུ་མི་འདང་བ། འཐུང་ཆུ་འབག་བཙོག་ཐེབས་པ་བཅས་རྒྱུ་རྐྱེན་སྣ་ཚོགས་ཀྱིས་ས་གནས་སྤྱི་ཚོགས་ནང་འཕྲོད་བརྟེན་གྱི་བདེ་ཐང་སྐྱོ་རུ་འགྲོ་བའི་གནས་ཚུལ་ཞིག་ཐོན་བཞིན་ཡོད་པ་དང་། སྤྱི་ཚོགས་ནང་འཕྲོད་བརྟེན་ཐད་ཆེས་ཉེན་ཁ་ཡོད་པའི་མི་དེ་དག་འཚོ་བ་ཉམས་ཐག་ཡིན་རྐྱེན། རྒྱུན་དུ་འཕྲོད་བརྟེན་གྱིས་དཀའ་ངལ་འཕར་མ་ཞིག་སྤྲོད་ཀྱི་ཡོད་པ་རེད།
སྤྱི་ཚོགས་ནང་བཙོག་ཆུ་ན་ཚའི་ཉེན་ཁ་ཆུང་དུ་གཏོང་ཆེད། ཕྱི་ལོ་ ༢༠༡༠ ལོ་ནས་ལྷ་སྤྱི་ཚོགས་ཞབས་ཞུ་ཚོགས་པས་མ་སྐུལ་དང་བླངས་ཐོག སློབ་གྲྭ་ཁག་ ༧ ནང་འཐུང་ཆུ་གཙང་བཟོའི་འཕྲུལ་ཆས་གསར་འཛུགས་བྱས་ཤིང་། དེའི་ནང་བོད་པའི་སློབ་གྲྭ་ ༦ དང་རྒྱ་གར་གྱི་སློབ་གྲྭ་ ༡ བཅས་ཚུད་ཡོད།
ཆུ་ཚགས་འཕྲུལ་ཆས་མ་ལག་དེ་ཉིད་ Reverse-osmosis ཕྱིར་འགྱུར་སིམ་འཇིག་དང་། Activated Carbon ནག་རྫས་བཙོ་སྦྱངས། Ultra-violet འཕྲོ་འོད་བཅས་ཀྱི་ཁྱད་ཆོས་ལྡན་ཞིང་། ཆུ་ཚགས་འཕྲུལ་ཆས་ལྷུ་སྒྲིག་མ་ལག་དེར་ཆུ་ལི་ཊར་ ༥༠༠ ཡི་ཤོང་ཚད་ལྡན་པའི་ངར་ལྕགས་ལས་གྲུབ་པའི་ཆུ་སྣོད་དང་། དེས་ཆུ་ཉུང་ཉུང་དང་གློག་མེད་པའི་དུས་སྐབས་སུའང་ཆུ་གསོག་ཉར་དང་མཁོ་འདོན་ཐུབ་ཀྱི་ཡོད་པ་རེད།
མ་ལག་དེས་ཆུ་ཚོད་རེར་ཆུ་ལི་ཊར་ ༡༠༠ ཙམ་མཁོ་འདོན་ཐུབ་ཀྱི་ཡོད་ཅིང༌། ད་བར་ལྷ་སྤྱི་ཚོགས་ཞབས་ཞུ་ཚོགས་པས་གསར་འཛུགས་བྱས་པའི་ཆུ་གཙང་བཟོ་འཕྲུལ་ཆས་དེ་དག་གིས། ཁྱོན་སློབ་མ་ ༢༠༨༦ དང་དགེ་ལས་ ༢༠༠ ཙམ་ལ་འདང་ངེས་ཀྱི་དྭངས་གཙང་གི་བཙགས་ཆུ་མཁོ་འདོན་ཐུབ་ཀྱི་ཡོད་པ་རེད།
སློབ་མ་ཁག་ཅིག་སློབ་གྲྭའི་ནང་ཞགས་སྡོད་བྱེད་ཀྱི་ཡོད་ཅིང༌། ཁོང་ཚོས་ཆུ་ཚགས་འཕྲུལ་ཆས་དེ་ཁོ་ནར་བློས་འགེལ་ཐོག་ལོངས་སུ་སྤྱོད་ཆོག་པ་ཡིན།
རྟོགས་ཞིབ་སྙན་ཐོ།
ཕྱི་ལོ་༢༠༡༣ལོའི་སྟོན་ཁར། ལྷ་སྤྱི་ཚོགས་ཞབས་ཞུ་ཚོགས་པའི་དང་བླངས་བ་ཁོར་ཡུག་ཐོག་སློབ་སྦྱོང་བྱེད་མཁན་གྱི་སློབ་མ་གཉིས་ཀྱིས། ཆུ་བཙག་འཕྲུལ་ཆས་མ་ལག་བཙུགས་ཡོད་པའི་སློབ་གྲྭ་ཚང་མའི་ནང་རྟོགས་ཞིབ་བྱས་པ་དང༌། རྟོགས་ཞིབ་དེའི་བརྒྱུད་ཆུ་ཚགས་འཕྲུལ་ཆས་མ་ལག་གསར་འཛུགས་བྱས་པས་འཕྲོད་བརྟེན་ལ་ཐད་ཀར་ཤུགས་རྐྱེན་ཇི་ཐེབས་དང༌། སྤྱི་ཡོངས་ཀྱི་སློབ་གྲྭ་ཁག་གི་ནང་ཆུ་འབག་བཙོག་གི་གནས་ཚུལ་སོགས་གནད་དོན་མང་པོ་ཞིག་ཤེས་རྟོགས་བྱུང་བ་མ་ཟད། སྙན་ཐོ་ཞིབ་འཇུག་བྱས་པས་ལས་དོན་དེས་ཕན་ནུས་དང༌། ལས་དོན་དང་ལེན། བེད་སྤྱོད་གདེང་འཇོག་བཅས་གང་ལེགས་བྱུང་འདུག འདིས་ང་ཚོས་ད་ལྟ་དང་མ་འོངས་པར་ཆུ་ཚགས་འཕྲུལ་ཆས་གསར་འཛུགས་ཀྱི་ལས་དོན་ཡར་རྒྱས་གོང་འཕེར་འགྲོ་དང་འགྲོ་རྒྱུ་ཡིན་པར་ངོས་འཛིན་བྱེད་ཆོག
རྟོགས་ཞིབ་སྙན་ཐོའི་ནང༌། ཆུ་ཚགས་འཕྲུལ་ཆས་གསར་འཛུགས་བྱས་རྗེས་སློབ་མའི་བདེ་ཐང་ཡར་རྒྱས་ཕྱིན་ཡོད་པ་ངོས་འཛིན་བྱུང་འདུག་པར། དེའི་ནང་དགེ་སློབ་བརྒྱ་ཆ་ ༨༤ ཙམ་གྱིས་ད་ཆ་སློབ་མའི་འཕྲོད་བརྟེན་གྱི་བདེ་ཐང་ཡར་རྒྱས་ཕྱིན་ཡོད་པ་ངོས་འཛིན་དང༌། དགེ་སློབ་བརྒྱ་ཆ་ ༡༦ ཙམ་གྱིས་དམིགས་བསལ་འགྱུར་བ་གང་ཡང་མ་མཐོང་བར་ངོས་འཛིན་ཡང་གནང་འདུག
ཆུ་ཚགས་འཕྲུལ་ཆས་མ་ལག་གསར་འཛུགས་ཀྱིས་འཕྲོད་བརྟེན་ཡར་རྒྱས་འགྲོ་བཞིན་པས་མ་ཚད། འཛིན་གྲྭར་ཞུགས་མཁན་གྱི་སློབ་མའི་གྲངས་འབོར་ཡར་རྒྱས་དང༌། བཙོག་ཆུ་ན་ཚས་རྐྱེན་པས་འཛིན་གྲྭར་ཞུགས་མི་ཐུབ་པའི་སློབ་མའི་གྲངས་འབོར་ཉུང་དུ་ཕྱིན་ཡོད་པ་ངོས་འཛིན་གནང་མཁན་གྱི་དགེ་སློབ་བརྒྱ་ཆ་ ༧༤ ཟིན་ཡོད་པ་རེད།
ཆུ་ཚགས་འཕྲུལ་ཆས་གསར་འཛུགས་ཀྱི་ལས་གཞི་འདི་ཉིད་ཡུན་གནས་བྱེད་པར་ཚང་མས་རྒྱབ་སྐྱོར་དང་། མོས་མཐུན་མཉམ་རུབ་ནི་མེད་དུ་མི་རུང་བ་ཞིག་ཆགས་ཡོད་སྟབས། ལྷ་སྤྱི་ཚོགས་ཞབས་ཞུ་ཚོགས་པས་འགན་འཁུར་གྱིས་ད་ལྟའི་ཆར་ཆུ་ཚགས་འཕྲུལ་ཆས་དེ་དག་གསར་འཛུགས་ལས་གཞི་ཡར་རྒྱས་ཐོག མུ་མཐུད་འཐུང་ཆུ་གཙང་མའི་གལ་གནད་འགྲེལ་བརྗོད་དང༌། སློབ་གྲྭ་གཞན་ཁག་གི་ནང་ལའང་དེ་བཞིན་གསར་འཛུགས་བྱ་རྒྱུའི་འཆར་གཞི་སྒྲིག་ཡོད་པ་རེད།
ད་དུང་དེ་ལས་ཀྱང༌། ལྷ་སྤྱི་ཚོགས་ཞབས་ཞུ་ཚོགས་པའི་ནང་༼ཆུ་གཙང་མའི་ལས་འཆར་འགན་འཛིན་༽ཞིག་ལས་གནས་སུ་བཀོད་སྒྲིག་བྱ་རྒྱུ་ཡིན་པ་དང༌། ལས་བྱེད་དེས་ས་གནས་ཀྱི་འཛིན་སྐྱོང་ཁང་ཁག་དང༌། འཕྲོད་བརྟེན་སྡེ་ཚན། ས་གནས་རྒྱ་གར་གཞུང༌། དབུས་བོད་མིའི་སྒྲིག་འཛུགས་བཅས་ལ་འབྲེལ་མཐུད་གང་ལེགས་བརྒྱུད། མ་འོངས་པར་སློབ་གྲྭ་དང༌། དགོན་སྡེ་ཁག་སོགས་སུ་འཕྲོད་བརྟེན་དང་བདེ་ཐང་སོགས་ཀྱི་ཤེས་ཡོན་ལས་རིམ་འགན་འཁུར་ཞུ་རྒྱུ་ཡིན་པ་རེད།
ཆུ་ཚགས་འཕྲུལ་ཆས་གསར་འཛུགས་ཀྱི་ལས་གཞི་དེ་ཕན་ཐོག་ཆེ་ཞིང༌། དགོས་ངེས་ཅན་ཞིག་དང་དང་གྲུབ་འབྲས་ངེས་ཅན་ཐོན་བཞིན་ཡོད། ཉེ་ཆར་དབུས་བོད་མིའི་སྒྲིག་འཛུགས་འཕྲོད་བརྟེན་ལས་ཁུངས་ནས་ཀྱང་ཆུ་ཚགས་འཕྲུལ་ཆས་གསར་འཛུགས་ཀྱི་ལས་གཞིར་འདིར་རྒྱབ་སྐྱོར་དང་སྐུལ་འདེད་ཀྱི་ཡི་གི་ཞིག་གནང་འདུག་པ་དེར་ཐུགས་རྗེ་ཆེ་ཞུ་རྒྱུ་དང༌། ད་ལྟ་བར་ཁྱོན་ཆུ་ཚགས་འཕྲུལ་ཆས་༧ཙམ་གྱི་འཕྲུལ་ཆས་མ་ལག་དང་བཅས་པ་ཞལ་འདེབས་དང་རྒྱབ་སྐྱོར་གནང་མཁན་སྦྱིན་བདག་དང་། དང་བླངས་བ་ཡོངས་ལ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།


text: ཞྭ་ལུ་པའི་གྲུབ་མཐའ་འམ་བུ་ལགས་པ་ནི། བསྟན་པ་ཕྱི་དར་སྐབས་དབུས་གཙང་གི་མཁས་པ་བཅུའི་ནང་ནས་ལོ་སྟོན་རྡོ་རྗེ་དབང་ཕྱུག་གི་སློབ་མ་རྗེ་བཙུན་ཤེས་རབ་འབྱུང་གནས་དང་། རྒྱན་གོང་བཙིགས་པ་གཉིས་མཆོད་ཡོན་ཟུང་གིས་ཞྭ་ལུ་གསེར་ཁང་སྤྱི་ལོ་༡༠༠༣བོད་ཆུ་ཡོས་ལོར་བཏབ། བུ་སྟོན་ཐམས་ཅད་མཁྱེན་པ་རིན་ཆེན་གྲུབ་ཀྱིས་བཀའ་པོད་བཞིའི་བཤད་གྲྭ་བཙུགས། དེ་ནས་བུ་ལུགས་པ་ཞེས་གྲས། བུ་སྟོན་རིན་ཆེན་གྲུབ(སྤྱི་ལོ་༡༢༩༠— ༡༣༦༣)ནི་གཙང་ཤབ་སྨད་དུ་འཁྲུངས། ཞྭ་ལུ་ཆོས་སྡེར་འཆད་ཉན་ཡུན་རིང་མཛད། རྒྱ་གར་ནས་བོད་དུ་འགྱུར་བའི་གླེགས་བམ་མཐའ་དག་ཞིབ་མོར་དཔྱད་དེ་བསྒྲིགས་རིམ་སྔ་ཕྱི་གཏན་འབེབས་མཛད་དེ་བསྟན་འགྱུར་དེ་རྣམས་གཅིག་ཏུ་བསྟན་པའི་རྩ་ལག་ཏུ་གྱུར། མདོ་སྔགས་གཉིས་དང་རིག་གནས་ཆེ་ཆུང་གི་གཞུང་དང་འགྲེལ་བཤད་བརྒྱ་ཕྲག་དུ་མ་བརྩམས་ཏེ་གསུང་རྩོམ་པོ་ཏི་ཉི་ཤུ་རྩ་དྲུག་ཡོད། ལྷག་པར་དུ་ཁོང་གིས་མཛད་པའི་ཆོས་འབྱུང་ཡོངས་གྲགས་སུ《བུ་སྟོན་ཆོས་འབྱུང》ཞེས་པ་དེར་ཞིབ་འཇུག་གི་རིན་ཐང་ཆེན་པོ་ལྡན་པས་ན་ཤིན་ཏུ་ནས་གྲགས་ཆེ། དགུང་ལོ་སུམ་ཅུ་ཡན་ལ་ཁྲོ་ཕུར་བཞུགས། དེ་ནས་ཞྭ་ལུ་ཀོ་ཤམ་པ་སོགས་ཀྱིས་ཞྭ་ལུར་གདན་དྲངས། རྒྱུད་སྡེ་བཞིའི་སྒྲུབ་མཆོད་སོགས་བཙུགས། ཁོང་ནི་ས་པཎ་གྱི་རྗེས་དང་རྗེ་ཙོང་ཁ་པ་མ་བྱོན་བར་བོད་ཀྱི་མཁས་པ་ཆེ་ཤོས་ཞིག་ཡིན། ཡོན་རྒྱལ་རབས་ཀྱི་གོང་མས་རྒྱ་ནག་ཏུ་གདན་དྲངས་ནའང་མ་ཕེབས། དེའི་རྒྱུད་འཛིན་རིམ་བྱོན་རྣམས་ལ་ཞྭ་ལུ་པའི་གྲུབ་མཐའ་འམ་བུ་ལུགས་ཞེས་གྲགས།